
rorspillet  til  Verdenskrigen  falder  i  to  Afdelinger, 
hver  paa  25  Aar:  den  første  1864—89,  den  anden  1890— 
1914. 

I  den  første  Halvdel  er  Bismarcks  Skikkelse  og  Tan- 
ker i  Forgrunden,  den  anden  ligger  os  saa  nær,  at  det  er 
vanskeligt  at  samle  den  om  en  enkelt  Person  eller  Ide 
som  Midtpunkt. 

Første  Afdeling. 

1864-89. 


Bismarck,  der  var  bleven  prøjsisk  Minister  1862, 
havde  sat  sig  som  Maal  at  samle  de  mange  tyske  Stater 
til  en  Helhed.  Maalet  naaedes  efter  hans  Mening  ikke  ved 
Rigsdagsdebatter,   men  ved  Blod  og  Jærn. 

Derfor  øgede  han  Hærens  Styrke  og  søgte  Anledning 
til  Kamp. 

I  de  følgende  Aar  førte  han  Krig  mod  Tysklands  Na- 
boer mod  Nord,   mod  Syd  og  mod  Vest. 

Danmark  fravristede  han  1864  Slesvig  og  Holsten, 
Østrig  skubbede  han  1866  bort  fra  dets  ledende  Stilling  i 
Tyskland,  og  Frankrig  fratog  han  1870  Elsass  og  Lolh- 
ringen. 

Han  havde  med  disse  Krige  tillige  bøjet  Sydtyskland 
ind  under  Nordtyskland  og  gjort  Prøjsen  til  den  førende 
Magt  i  Tyskland.' 


I  det  følgende  Tiaar  sammensvejsede  han  yderligere 
\'sklands  25  Stater  til  en  Enhed,  „Rigssmedden"  blev  han 
kaldt,  da  for  nogle  Maaneder  siden  hans  100  Aars  Fød- 
selsdag blev  fejret. 

Men  han  havde  ved  Erobringerne  skaffet  Tyskland 
Fjender,  og  særlig  Betydning  for  den  nuværende  Verdens- 
krig  havde  Erobringen   af  Elsass  og   Lothringen.     Siden 


Frankfurterfreden  1871  har  der  ikke  været  et  Aar,  ja  vel 
ikke  en  Dag  eller  en  Time,  uden  at  Hævnlyst  har  bevæget 
franske  Hjerter.  Der  kan  tilsyneladende  have  været 
Stilhed,  men  snart  har  en  enkelt  Person,  snart  en  mindre 
Kreds,  snart  et  Parti  taget  til  Orde  for  „Revanche"  over- 
for Tyskland.  Og  selv  under  Stilheden  har  man  kunnet 
fornemme,  at  der  levedes  under  Parolen:  „Tal  ikke  der- 
om, tænk   altid  derpaa". 

Bismarck  vidste  det.  For  hans  Øre  lød  der  altid  Hævn- 
raab  og  Vaabenlarm  Vest  for  Vogeserne. 

For  de  første  Aar  mente  han  at  have  Overtaget,  ved 
at  Dele  af  Frankrig  ifølge  Fredsbestemmelserne  var  besat 
af  tyske  Tropper,  indtil  Krigsskadeerstatningen  paa  5 
Milliarder  var  betalt.  Men  Franskmændene  var  saa  iv- 
rige efter  at  komme  af  med  de  tyske  Soldater,  at  de  alle- 
rede i  1873  havde  betalt  Milliarderne  med  Renter. 

Forinden  havde  han  imidlertid  sørget  for  at  have 
Hjælp  og  Dækning  i  Ryggen  ved  Forbindelse  med  Rusland 
og  Østrig.  Rusland  havde  han  støttet  under  den  polske 
Opstand  1863,  og  han  havde  været  saa  forudseende,  at 
han  ikke  efter  Krigen  med  Østrig  1866  havde  forbitret 
det  ved  at  tage  Land  fra  det. 

Baade  den  østrigske  og  den  russiske  Kejser  gik  da 
1872  sammen  med  den  tyske  ind  i  det  saakaldte  „Trekej- 
serforbund"  til  Værn  for  den  monarkiske  Tanke  overfor 
de  republikanske  Ideer  imod  Vest.  I  flere  Aar  holdt  de 
3  Kejsere  og  deres  Udenrigsministre  Møder,  og  langt  frem 
i  Tiden  har  det  russiske  Selvherskerdømme  staaet  for  det 
prøjsiske  Junkerparti  som  en  paalidelig  Støtte  overfor  „de- 
magogische  Umtriebe", 

I  Frankrig  var  han  derimod  tilbøjelig  til  at  støtte  det 
republikanske  Parti,  fordi  han  mente, "  at  den  republikan- 
ske Regeringsform  vilde  vedligeholde  Uenigheden  i  Frank- 
rig og  derved  svække  dets  Mulighed  i  en  Revanchekrig. 
Men  da  Mac  Mahon  1875  var  bleven  valgt  til  Præsident, 
støttet  af  Monarkister,  Klerikale  og  Konservative,  kunde 
det  se  ud,  som  om  der  ogsaa  under  Republiken  kunde 
samles  en  revanchelysten  Styrke,  og  Bismarck  fik  derfor 
arrangeret  en  Pressekampagne  i  tyske  Aviser  for  at  hidse 
Franskmændene  til  en  Blottelse  eller  en  Forløbelse,  som 
han  kunde  bruge  til  et  Overfald,  før  de  endnu  var  tilstræk- 
kelig forberedte.  Det  skete  dog  ikke.  Den  russiske  Kej- 
ser Alexander  H  kom  i  Tide  til  Berlin  med  sin  Udenrigs- 
minister Gortschakoff  og  fik  hindret  Overfaldet,  vistnok 
støttet  af  England. 


Bismarck  havde  imidlertid  benyttet  Ophidselsen  til  at 
styrke  Hæren.  Han  havde  faaet  Rigsdagen  til  at  øge 
Fredsstyrken  og  til  at  give  Krigsbevillinger  for  et  Tidsrum 
af  7  Aar,  det  saakaldte  Septennat. 


Men  just  som  Krigsfaren  mindskedes  mod  Vest,  viste 
der  sig  et  nyt  Urocentrum  mod  Øst  paa  Balkanhalvøen. 
Her  var  Bismarck  vel  ikke  direkte  interesseret;  men  de  to 
Kejserfæller  var  det  saa  meget  desto  mere. 

Østrig  med  sine  mange  slaviske  Folkestammer  kunde 
ikke  være  ligegyldig  overfor  Forholdene  paa  Balkan,  hvor 
Tyrkerne,  efter  at  de  i  Treserne  havde  maaltet  indrøm- 
me Rumænien,  Serbien  og  Montenegro  en  mere  eller  min- 
dre selvstændig  Stilling,  gik  haardt  frem  mod  de  andre 
kristne  Landsdele. 

Og  Rusland,  der  ikke  for  intet  har  optaget  den  byzan- 
tinske Dobbeltørn  i  sit  Vaaben,  men  altid  har  følt  sig  som 
Arvtager  efter  det  østromerske  Rige  og  ønsket  at  naa  Kon- 
stantinopel, var  i  Slutningen  af  Treserne  efter  Mødet  i 
Moskwa  blevet  Arnestedet  for  den  panslavistiske  Ide.  Det 
kunde  derfor  ikke  se  med  Sindsro  paa,  at  dets  Stamme- 
frænder og  Trosfæller  blev  forfulgt  og  pint  og  plaget  af 
Tyrkerne. 

Da  Skriget  fra  „de  bulgarske  Rædsler"  lød,  saa  det 
hørtes  over  hele  Europa,  og  da  Bosnien  og  Herzegowina 
1875  gjorde  Oprør,  og  da  Serberne  vilde  hjælpe,  men  blev 
slaaet  ned,  maatte  disse  Forhold  derfor  gøre  det  stærkeste 
Indtryk  paa  begge  Tysklands  Forbundsfæller:  Østrig  og 
Rusland. 

Paa  et  Mode  i  Reichstådt  1876  talte  den  østrigske  og 
russiske  Kejser  om  Muligheden  af  at  maatte  gribe  ind,  og 
de  blev  enige  om,  at  hvis  Rusland  saa  sig  nødsaget  der- 
til og  sejrede,  skulde  Østrig  holde  sig  neutralt  og  have  Bos- 
nien og  Herzegowina,  medens  Serbien  og  Montenegro 
skulde  have  forskellige  Udvidelser. 

I  Vinteren  1876 — 77  søgte  man  ved  en  diplomatisk 
Konference  i  Konstantinopel  at  hindre  Krigen.  Men  del 
lykkedes  ikke,  og  i  1877  gik  Rusland  med  Rumænien  ved 
sin  Side  over  Tyrkiets  1.  og  2.  Forsvarslinie,  baade  over 
Donau  og  Balkan,  og  i  Marts  1878  maatte  Tyrkiet  slutte 
Freden  i  St.  Stefano. 

Bestemmelserne  i  Reichstådt  gennemførtes,  og  Øst- 
rigerne okkuperede  Bosnien  og  Herzegowina,  medens  Ru- 
mænien blev  suverænt.    Men  tillige  dannedes  der  et  Stor- 

Bulgarien  fra  Donau  over  Balkan  lil  det  ægæiske  Hav. 
Dette  Rige  vilde  blive  et  Lydrige  under  Rusland,  der  der- 
igennem vilde  faa  en  saadan  Indflydelse  paa  Balkan iialv- 
ocn,  al  Østrig  protesterede. 

Bismarck,  der  ikke  selv  vilde  „ofre  saa  meget  som 
en  pommersk  Grenaders  Knogler"  paa  disse  Spørgsmaal, 
søgte  at  udjævne  Modsætningen  mellem  de  to  Forbunds- 
fæller Østrig  og  Rusland. 

Ogsaa  England  protesterede.  Paa  Grund  af  sine  in- 
diske Besiddelser  frygtede  det  Ruslands  stigende  Magt,  og 
det  havde  lige  været  i  Færd  med  at  standse  Ruslands 
Fremtrængen  i  Centralasien  over  Turan  og  Afghanistan 
med  Vaaben  i  Haand. 

Disse  Protester  førte  til  Berlinerkongressen  1878, 
hvor  Bismarck  optraadte  som  „Europas  Voldgiftsmand". 
Bulgarien  blev  her  begrænset  til  Landet  mellem  Donau 
og  Balkan,  medens  Østrumelien  oprettedes  Syd  for  Bal- 
kan med  en  kristen  Guvernør,  og  Kystlandet  ved  det  ægæi- 
ske   Hav   vedblev    at    være   tyrkisk. 

Herved  havde  Bismarck  faaet  Rusland  trængt  tilbage, 
og  han  havde  samtidig  givet  Østrig  Anvisning  paa  at  træn- 
ge frem  fra  Bosnien  og  Herzegowina  helt  ned  til  Saloniki. 
Under  Ruslands  og  Østrigs  gensidige  Jalousi  kunde  han 
derefter  sidde  som  Forligsmægleren  mellem  dem  begge. 

Heri  tog  han  dog  fejl.  Rusland  følte  sig  tilsidesat  og 
fjernede  sig  mere  og  mere  fra  ham.  Til  Gengæld  sluttede 
han  sig  saa  nærmere  til  Østrig,  og  d.  7.  Oktober  1879  ind- 
gik Tyskland  den  Alliance  med  Østrig,  som  har  holdt  si- 
den da  og  har  ført  til,  at  disse  Europas  to  Centralmagter 
nu  stAar  sammen  under  Verdenskrigen. 

I  Berlin  var  Europas  Forhold  bleven  afgjort.  Ber- 
lin var  bleven  Europas  Midtpunkt.  Havde  Bismarck  i 
Treserne  hævet  Prøjsen  til  Tysklands  Hovedmagt,  hav- 
de han  nu  i  Halvfjerdserne  hævet  Tyskland  til  en  euro- 
pæisk Centralmagt. 

Men  hermed  er  ogsaa  Højdepunktet  af  Bismarcks 
Magtfylde  naaet.  I  80erne  kommer  nye  Forhold  frem, 
overfor  hvilke  han  ikke  staar  i  den  Grad  fremadskuende 
og  overlegen,  som  han  havde  gjort  overfor  Forholdene  i 
Treserne  og  Halvfjerdserne. 


Det  nye,  der  kom   frem   i  Firserne,  var  Kolonialpoli- 
tiken. 

I  Frankrig  havde  nogle  Politikere  begyndt  at   opgive 

Haabet  om  snarlig  Revanche,  og  en  af  dem,  Jules  Ferry, 
mente,  at  det  var  svækkende  for  Franskmændene  stadig 
„at  stirre  paa  Hullet  i  Vogeserne".  For  at  omgive  Frank- 
rigs Navn  med  den  „gloire".  Franskmændene  savnede, 
tænkte  han  og  hans  ligesindede  paa  at  føre  Frankrigs  Fa- 
ner andet  Sted  hen  og  dér  genrejse  noget  af  Frankrigs  mi- 
litære  Ære. 

Paa  Berlinerkonferencen  blev  der  talt  med  Bismarck 
om,  at  Frankrig  kunde  ønske  at  lage  Tunis.  Bismarck 
var  ikke  uvillig,  han  havde  intet  imod,  at  „den  galliske 
Hane  kradsede  i  Afrikas  Sand".  Derved  vilde  Frankrig 
komme  i  spændt  Forhold  til  Italien,  der  havde  sine  Øjne 
vendt  samme  Steds  hen,  og  England,  der  hidtil  havde  væ- 
ret den  store  Kolonialmagt,  vilde  føle  sig  irriteret  overfor 
en  ny  Konkurrent.  Under  en  mulig  Revanchekrig  vilde 
Italien   og  England  ikke  støtte  Frankrig. 

Og  Frankrig  begyndte  da  at  erhverve  Kolonier.  1881 
tog  det  Tunis,  1883  Madagascar  og  de  næste  Aar  Tonkin, 
Ferrys  Modstandere  var  imidlertid  betænkelige  ved  denne 
Kolonialpolitik.  De  mente,  den  var  for  eventyrlig,  at 
den  vilde  koste  for  meget  og  blive  alt  for  langvarig,  at 
Frankrig  var  rigt  nok  til  den  franske  Befolkning,  og  at 
Navnene  Tunis  og  Tonkin  kunde  bringe  Elsass  og  Loth- 
ringen  i  Glemme.  De  gav  Ferry  Øgenavnet  „Tonkinese- 
ren" og  kaldte  ham  „Bismarcks  Slave",  idet  de  paastod, 
at  det  var  Bismarck,  der  stod  bagved  Kolonialpolitiken. 
Ferry  maatte  derfor  træde  tilbage  1885.  Men  han  havde 
opnaaet,  at  Frankrig  var  bleven  Europas  største  Kolonial- 
magt næst  efter  England.  Ferry  havde  skabt  det  fran- 
ske Kolonialrige  paa  50  Millioner  Indbyggere. 

Imidlertid  havde  det  vist  sig,  at  Bismarcks  Tanke  om 
Italiens  Misundelse  havde  været  rigtig.  Det  var  forbitret 
over,  at  Frankrig  havde  taget  Tunis,  og  7552  havde  det 
sluttet  sig  til  Alliancen  mellem  Tyskland  og  Østrig.  Der- 
ved havde  Bismarck  faaet  dannet  Triplealliancen  til  yder- 
ligere Styrkelse  af  Tyskland  under  en  eventuel  Revanche- 
krig. 

Og  England,  der  i  de  foregaaende  Aarhundreder  hav- 
de besejret  sine  Konkurrenter  paa  Verdenshavene,  baade 
Spanien  og  Holland  og  Frankrig,  blev  ægget  til  ny  Kolo- 
nialiver, Fra  Ægypten,  hvor  det  havde  faaet  Magten  ved 
at  købe  den  ægyptiske  Khedivs  Aktier  i  Suezkanalcn,  søgte 
det  at  brede  sit  Herredømme  mod  Syd  i  Nildalen  til  Khar- 
tum  og  videre.  Endogsaa  Gladstone,  der  1881  havde  ladet 
Boerne  i  Transwaal   faa  deres  Uafhængighed  tilbage,  lod 

1882  Alexandria  bombardere  for  at  knække  det  Røre,  der 
var  rejst  af  Arabi  Pascha  under  Feltraabet:  „Ægypten  for 
Ægypterne!" 

Og  i  Sydafrika  erhvervede  England  1884  det  store  Bet- 
schuanaland,  som  sammen  med  de  tilgrænsende  Lande 
blev  kultiveret  ved   Cecil  Rhodes  storslaaede  Virksomhed. 

Men  her  i  Afrika  stødte  England  paa  Tyskland,  Vel 
havde  Bismarck  sagt,  at  han  „ikke  var  noget  kolonialmen- 
neske". Forholdene  drog  ham  dog  et  Stykke  Vej  med 
ind  paa  Kolonialpolitiken.  1881  og  1884  var  Bremen  og 
Hamborg  bleven  indlemmet  i  det  tyske  Rige,  de  store  Han- 
delshuse Liideritz  og  Woermann  havde  Handelsanlæg  paa 
Afrikas  Vestkyst  i  Togo  og  Kamerun,  og  da  de  anmodede 
Bismarck  om  Beskyttelse  for  deres  Anlæg,  kunde  han 
ikke  undslaa  sig. 

Dertil  kom,  at  hans  Finanspolitik  maatte  bringe  ham 
ind  paa  Kolonierhvervelse.  For  at  hindre  den  store  Ud- 
vandring af  Tyskere,  særlig  til  Amerika,  havde  Bismarck 
fra  1878  søgt  at  skaffe  dem  Brødet  i  Tyskland  ved  at  slaa 
om  fra  Frihandelssystemet  til  Toldbeskyttelse.  I  Løbet 
af  Firserne  kom  en  Række  Toldforhøjelser,  hvorved  den 
tyske  Industri,  der  tidligere  af  Tyskerne  selv  var  betegnet 
som  „schlecht  und  billig",  kæmpede  sig  frem  til  Konkur- 
rence med  indførte  Varer.  Fabriksvirksomheden  vok- 
sede. Industrien  skaffede  de  fattige  Arbejdere  Brødet,  saa 
de  ikke  behøvede  at  udvandre,  og  Produktionen  blev  stor 
nok  til  ikke  alene  at  forsyne  Hjemmemarkedet,  men  ogsaa 
til  at  ophobe  Lagre  til  Eksport.  Her  kom  Kolonier  til  at 
spille  en  Rolle  som  Modtagere  af  den  overskydende  Pro- 
duktion. Det  er  i  den  Henseende  betegnende,  at  de  af  Ty- 
skerne er  bleven  kaldt  „Futterplåtze". 

Tyskerne  begyndte  da  at  lede  efter  saadanne  Foder- 
pladser. Foruden  Togo  og  Kamerun  i  Mellemafrika  fandt 
de  et  Stykke  af  Kysten  i  Sydvestafrika  og  et  stort 
Stykke  af  Østafrika.  Desuden  i  Australien  et  Stykke 
af  Ny-Guinea  og  en  Del  af  Australøerne.  Men  over- 
alt viste  det  sig,  at  de  bedste  Stykker  allerede  var 
besat.  I  Mellemafrika  trængtes  Franskmænd  og  Englæn- 
dere i  det  frugtbare  Nigerdistrikt,  og  ved  den  vældige 
Kongoflods  Udløb  havde  Franskmanden  de  Brazza  udfol- 
det Frankrigs  Flag,  medens  de  store  Skovegne  i  „det 
mørke  Fastland"  omkring  Kongo,  der  var  bleven  fundne 
af  Stanley,  var  i  Færd  med  at  forme  sig  til  en  særlig  Stat 
under  den  belgiske  Konges  Protektorat. 

Det  harmede  Tyskerne,  at  de  syntes  at   være    komne 

for  sent.  Og  i  Marts  1885  gav  Bismarck  denne  Harme 
Luft,  saa  at  der  blev  sammenkaldt  en  ny  Berlinerkonfe- 
rence. 

Paa  denne,  der  i  Almindelighed  kaldes  Kongokonfe- 
rencen,  ordnedes  Kongoforholdene,  og  der  blev  lagt  et 
Grundlag  for  Ordningen  af  de  øvrige  Afrikaforhold. 

I  Slutningen  af  Firserne  fastsloges  derefter  Grænserne 
for  Tysklands  og  Portugals  Kolonier  i  Østafrika  og  Syd- 
vestafrika. Ligesaa  Englands  og  Frankrigs.  England  fik 
det  nordlige  Nigerdistrikt  og  Landet  N.O.  derfor  op  til 
Tsad  Søen,  Frankrig  fik  Øvre  Niger  og  Saharas  „lette 
Jord". 

Samtidig  blev  Ny  Guinea  delt  mellem  Holland,  Eng- 
land og  Tyskland,  der  fik  det  nordligste  Stykke,  Kejser 
Wilhelms  Land,  der  vendte  ud  til  de  to  større  Øer,  Ny 
Pommern  og  Ny  Meklenburg,  hvorefter  Landet  derimellem 
fik   Navnet  Bismarcks-Archipelaget. 

Endelig  sluttede  Aartiet  med  den  store  Zanzibar  Over- 
enskomst mellem  England  og  Tyskland  1.  Juli  1890,  hvor- 
ved Tyskland  fik  hele  Oplandet  bag  Zanzibarkysten  helt 
over  til  Njassa  og  Tanganyika  og  op  til  Victoria  Nyanza, 
medens  Englænderne  fik  Zanzibar,  der  havde  saa  stor  Be- 
tydning for  dem,  fordi  det  havde  rige  Handelsmuligheder 
og  vendte  ud  til  det  indiske  Hav  og  over  mod  Forindien  og 
Australien. 

Kolonistridighederne  syntes  saaledes  at  skulle  løses  i 
Fredelighed. 


Men  imidlertid  havde  det  i  Firserne  ulmet  og  glødet 
paa  de  to  europæiske  Brandsteder  fra  de  foregaaende  Aar- 
lier,  og  begge  Steder  var  det  slaaet  ud  i  Lue,  1885  paa  Bal- 
kan og  1887  i  Frankrig. 

Bulgarien  var  ikke  blevet  det  Lydrige,  som  Rusland 
havde  tænkt  sig.  Dets  ledende  Politiker  Stambulov  var 
antirussisk,  og  dets  Fyrste  Alexander  af  Battenberg  und- 
drog sig  russisk  Formynderskab.  1885  lykkedes  det  ham  at 
lægge  Øst-Rumelien  paa  den  anden  Side  Balkankæden  un- 
der sit  Herredømme;  men  Rusland  vilde  ikke  anerkende 
det,  og  Serberne,  som  før  havde  hjulpet  Bulgarerne,  blev 
misundelige  og  begyndte  en  Krig.  Alexander  slog  dem; 
men  Østrig  hindrede  hans  Fremskridt,  og  russiske  Office- 
rer sammensvor  sig  og  tvang  ham  til  at  fraskrive  sig  Kro- 
nen. Den  blev  derefter  tilbudt  Prins  Valdemar  af  Dan- 
mark. Hans  Fader  Christian  IX  fraraadede  ham  dog  at  mod- 

tage  den,  og  man  vendte  sig  derefter  til  Ferdinand  af  Ko- 
burg,  til  hvem  Bismarck  sagde,  at  „det  dog  altid  kunde 
blive  et  smukt  Ungdomseventyr".  Han  har  aabenbart 
ikke  haft  megen  Tillid  til  Forholdene  og  har  ikke  tænkt 
sig,  at  Ferdinand  skulde  sidde  som  Zar  af  Bulgarien  nu 
efter  80  Aars  Forløb.  Ferdinand  beholdt  Stambulow  og 
var  derfor  fra  Begyndelsen  ilde  set  af  Rusland,  der  i  Slut- 
ningen af  Firserne  følte  sig  trængt  tilbage  fra  Balkanhalv- 
øen, hvor  den  russiske  Kejser  sagde,  han  kun  havde  een 
Ven  tilbage,  Fyrst  Nikita  af  Montenegro. 

Ogsaa  i  Frankrig  saa  det  i  Firserne  ud  til,  at  Krigs- 
faren kunde  blive  overhængende. 

Ferrys  Kolonialpolitik  havde  vel  for  en  Tid  slukket 
Franskmændenes  Tørst  efter  militær  Ære;  men  Revan- 
chelysten var  ikke  bleven  dæmpet,  og  efter  Ferrys  Fald 
samlede  den  sig  lidt  efter  lidt  omkring  General  Boulanger. 
Allerede  da  han  paa  Bastilledagen  1886  tumlede  sin  sorte 
Hest,  begyndte  Begejstringen  for  ham.  Monarkisterne 
sluttede  sig  til  ham,  Derouléde  stiftede  Patriotligaen.  Bis- 
marck, som  ønskede  Septenn-atet  fornyet  for  anden  Gang, 
og  som  indsaa,  at  lidt  Krigsangst  kunde  paavirke  Rigs- 
dagsvalgene,  lod  forstaa,  at  han  ansaa  Boulanger  for  Re- 
vanchemanden, Diktatoren,  der  som  en  ny  Napoleon 
skulde  bringe  Frankrig  Oprejsningen.  Bismarck  opnaaede 
Flertal  for  Septennatets  Fornyelse,  for  Udvidelse  af  Hæ- 
ren og  for  flere  og  stærkere  Fæstninger  ved  Grænsen.  Det 
var  i  en  af  hans  Taler  ved  denne  Lejlighed,  at  han  6.  Fe- 
bruar 1888  udtalte  de  bekendte  Ord:  „Vi  Tyskere  frygter 
Gud,  ellers  intet  i  Verden!" 

Men  Krig  blev  der  ikke.  Alexander  Hl  af  Rusland 
skal  have  holdt  igen,  ligesom  hans  Fader  Alexander  H 
havde  gjort  1875.  Boulanger  viste  sig  heller  ikke  værdig 
til  de  Forventninger,  der  var  stillet  til  ham.  Da  der  ud- 
spredtes Rygter  om,  at  han  vilde  blive  draget  til  Ansvar 
for  Forsøg  paa  Forfatningsbrud,  flygtede  han  og  skød  sig 
senere  paa  sin  Elskerindes  Grav  i  Briissel.  Og  endelig  op- 
tog den  store  Verdensudstilling  i  Paris  1889  snart  Fransk- 
mændenes Sind,  saa  de  glemte  Boulanger. 


For  øvrigt  skete  der,  medens  Boulanger-Affæren  stod 
paa,  det  for  Bismarcks  Stilling  betydningsfulde,  at  den 
gamle  Kejser  Wilhelm  døde  9.  Marts  1888,  og  at  hans  Søn 
Friedrich,  der  fulgte  ham,  kun  var  Kejser  i  100  Dage,  idet 
han  allerede  døde  15.  Juni  1888. 

Hans  Son  Wilhelm  II  var  ved  sin  Tronbestigelse  29 
Aar,  og  det  havde  vel  nok  været  Bismarcks  Tanke,  at  han 
selv  skulde  være  den  styrende,  ja  maaske,  at  hans  Stil- 
ling som  en  Slags  Major  domus  Post  skulde  gaa  i  Arv  til 
hans  Søn  Herbert.  Det  viste  sig  imidlertid  snart,  at  Kej- 
ser Wilhelm  selv  vilde  raade,  og  det  kom  i  1889  til  for- 
skellige personlige  Sammenstød.  Kejser  Wilhelm  vilde 
have,  at  Ministrene  skulde  konferere  med  ham  før  med 
Bismarck.  Bismarck  paa  sin  Side  vilde  fortsætte  med  sine 
politiske  og  diplomatiske  Spind  uden  at  lade  Kejseren  det 
vide.  Da  Bismarck  saaledes  havde  haft  Forhandlinger  i 
sit  Hjem  med  Centrums  Fører  Windthorst  for  at  indlede 
en  Forstaaelse  med  hans  Parti,  og  Kejseren  vilde  deltage 
i  dem,  sagde  Bismarck,  at  Kejserens  Ret  til  Indblanding 
standsede  foran   Fyrstinde  Bismarcks  Privatsalon. 

Men  der  kom  mere  til.  De  to  Mænd  havde  forskelligt 
Syn  paa  Tidens  Spørgsmaal.  Dette  kom  f.  Eks.  frem  ved 
deres  Stilling  overfor  Arbejderspørgsmaalet.  Bismarck 
vilde  fortsætte  med  Belejringstilstand  i  Berlin,  ja  skærpe 
tindtagelseslovene  overfor  Socialisterne.  Kejseren  vilde 
have  disse  Love  ophævet,  og  han  tog  imod  en  Deputation 
af  strejkende  Arbejdere  fra  Westfalen  for  at  høre  paa  de- 
res Klager.  Og  Kejseren  gik  videre.  Han  ønskede  en  in- 
ternational Arbejderkonference  sammenkaldt  i  Berlin,  og 
da  Bismarck  ikke  vilde  underskrive  en  Opfordring  dertil, 
udstedte  Kejseren  et  Rescript  derom.  Dette  skete  i  Fe- 
bruar 1890,  og  i  Marts  samledes  Konferencen. 

Bruddet  mellem  Kejser  og  Rigskansler  var  allerede 
indtraadt  1889,  og  Bismarcks  Periode  slutter  med  dette  Aar, 
selv  om  han  først  i  Begyndelsen  af  det  næste  Aar  fik  den 
formelle  Opfordring  til  at  søge  sin  Afsked.  Han  maatte 
for  øvrigt  have  een  Opfordring  til,  d.  18.  Marts.  Den  blev 
allerede  bevilget  d.  20.  Marts,  og  Bismarck,  der  endnu  le- 
vede 8  Aar  derefter,  kom  ikke  mere  til  Magten.  Den  30- 
aarige  Kejser  styrede  alene. 

Efterhaanden  er  det  blevet  klart,  at  der  var  en  endnu 
dybere  Dissens  imellem  dem.  Det  var  to  Slægtled,  der  stod 
overfor  hinanden.  Bismarck  var  vokset  op,  medens  Prøj- 
sen var  en  Smaastat.  Han  havde  forvandlet  det  til  en 
tysk  Storstat  og  derefter  Tyskland  til  en  europæisk  Stor- 
magt. Men  videre  strakte  hans  Horizont  sig  ikke.  Kejser 
Wilhelm  var  vokset  op,  medens  Tysklands  Storhed  udfol- 
dede sig.  Han  havde  derved  faaet  et  højere  Stade  og  et 
større  Udsyn  og.saa  over  de  andre  Verdensdele. 

Bismarck  var  vokset  op  under  Følelsen  af,  at  Prøjsen 

var  en  Landmagt,  og  havde  lagt  Hovedvægten  paa  Udvik- 
ling af  Hæren.  Først  i  det  sidste  Aarti,  da  Hamborg  og 
Bremen  var  bleven  indlemmet  i  Tyskland,  var  han  halvt 
modvillig  gaaet  med  til  Kolonierhvervelser.  Og  først  da 
Moltke  havde  opgivet  Tanken  om  Danmark  som  tysk  Ad- 
miralstat, var  han  gaaet  ind  paa  at  styrke  Flaademagten 
ved  Forbindelseskanalen  mellem  Kielerhavn  og  Wilhelms- 
hafen.  Kejser  Wilhelm  var  derimod  fra  Begyndelsen  klar 
over  at  ville  gøre  Tyskland  til  en  Sømagt  og  skabe  en 
mægtig  søgaaende  Flaade. 


Anden  Afdeling. 

1890—1914. 


Helgoland-Traktaten  1890. 

Traktaten  af  1.  Juli  1890,  der  i  Almindelighed  kaldes 
^Zanzibar-Traktaten,  fordi  den  skaffede  England  Zanzibar- 
kysten, skaffede  Tyskland  foruden  de  tidligere  nævnte 
Lande  i  Øst-Afrika  den  lille  0  Helgoland. 

Bismarck  var  ikke  begejstret  for  denne  Erhvervelse, 
og  det  blev  da  ogsaa  hans  Efterfølger  Caprivi,  der  som 
Rigskansler  gennemførte  Traktaten. 

Bag  ved  stod  jo  imidlertid  Kejser  Wilhelm.  Det  er  en 
af  hans  første  selvstændige  Regeringshandlinger,  og  den 
staar  som  Ouverturen  til  de  følgende  10,  ja  25  Aar,  som  et 
Ledemotiv,  der  straks  er  slaaet  an. 

Hvad  Betydning  Helgoland  har  for  Tysklands  Hoch- 
seeflotte  og  for  Elbmundingens  Beskyttelse  ses  nemlig  rig- 
tig nu  under  Verdenskrigen.  At  England  var  saa  lidt  for- 
udseende, forekommer  nu  lige  saa  forbavsende,  som  at 
England  lod  Prøjsen  faa  Kielerhavn  1864. 

Double-Alliancen  1891—94. 

Rusland  havde  siden  Berliner-Kongressen  følt  sig  til- 
sidesat af  Bismarck.  Alexander  IH,  der  støttede  sig  til 
det  panslavistiske  Parti,  stod  kølig  overfor  Bismarck  og 
skal  have  hindret  hans  Overfald  paa  Frankrig  under  Bou- 
langerbegejstringen.  Da  Tyskland  saa  1888 — 91  stillede 
sig  afvisende  overfor  Ruslands  Laanebegær,  greb  den  fran- 
ske Minister  Freycinet  til  og  viste  sig  imødekommende. 

Dette  er  Begyndelsen  til  den  Række  af  Laan,  som 
Frankrig  senere  har  ydet  Rusland,  og  som  har  været  en 
medvirkende  Aarsag  til  at  knytte  disse  Lande  saa  nær  til 
hinanden. 

Forbindelsen  kunde  synes  unaturlig:  den  rene  Selv- 
herskerstat,  som  Rusland  den   Gang  var,  og  det  republi- 


16 

kanske  Frankrig,  der  havde  udviklet  sig  mere  og  mere  i 
demokratisk  Retning!  Mange  i  Frankrig  var  da  ogsaa  imod 
Forbindelsen.  Men  Freycinet  skaffede  den  danskfødte  Am- 
bassaderaad  Jules  Hansen  Adgang  til  Alexander  III,  der  i 
Somrene  omkring  Christian  IX's  Guldbryllup  opholdt  sig 
meget  paa  Fredensborg,  og  den  russiske  Gesandt  i  Køben- 
havn, Baron  Mohrenheim,  var  her  den  virksomme  Med- 
hjælper. 

]89i  kom  den  franske  Flaade  i  Besøg  paa  Kronstadts 
Red.     Alexander  III  hørte  staaende  Marseillaisen. 

1892  sluttedes  en  Militærkonvention,-  og  :1893  var  den 
russiske  Flaade  paa  Genbesøg  i  Toulon. 

Baron  Mohrenheim  blev  russisk  Gesandt  i  Frankrig, 
og  efter  Alexander  III's  Død  1894^  blev  Forbindelsen  fort- 
sat af  Nikolaj  II. 

Stadig  vandrede  de  smaa  franske  Skatteborgeres  Spa- 
reskillinger over  mod  Øst,  Pengepungen  knyttede  sam- 
men, hvor  Forstaaelse  og  Sjanpathi  kunde  mangle. 

Og  Tyskland  var  jo  bleven  klemt  inde  mellem  de  to 
Naboer  mod  Øst  og  Vest.  Ogsaa  dette  kastede  i  Fransk- 
mændenes Øjne  et  forsonende  Skær  over  Alliancen. 

Men  for  øvrigt  havde  allerede  Bismarck  været  klar 
over  denne  Mulighed  og  havde  talt  om  Kampen  med  dob- 
belt Front,  den,  som  vi  nu  har  oplevet  hele  det  sidste 
Aar.  Og  det  var,  som  om  Doul^le-Alliancen  bragte  Pan- 
germanismen til  Bevidslht^d  og  frembragte  et  Modtryk. 
lvS91  blev  det  altyske  Forbund  stiflet  med  Forespejlingen 
af  et  Tyskland  videt  ud  baade  mod  Vest  og  Øst:  fra  Bou- 
logne  til  Narwa,  fra  Besangon  til  det  sorte  Hav,  et  Pro- 
gram, der  yderligere  maatte  sammenknytte  de  to  Magter, 
hvis  Territorium  vilde  formindskes  ved  dets  Gennemførelse. 

Tyskland  som  Sømagt  og  Verdensmagt 
1895-98. 

Medens  Tyskland  saaledes  stadig  var  sig  bevidst  som 
den  store  Landmagt,  havde  det  ogsaa  begyndt  at  føle  sig 
som  Sømagt. 

I  Krigen  mellem  Kina  og  Japan  1894 — 95  var  Japan 
den  sejrende  og  blev  derved  Østens  Stormagt.  Tyskland 
havde  haft  en  Eskadre  i  de  kinesiske  Farvande,  komman- 
deret af  Admiral  Tirpitz,  der  nogle  Aar  før  havde  udarbej- 
det Planen  for  en  stor  søgaaende  Flaade. 

Ved  Freden  i  Shimonoseki  April  1895  var  Tyskland 
mellem  de  Magter,  der  forlangte    den  Revision    af  Freds- 

raktaten,  hvorved  Halvøen  Liaotung  blev  givet  tilbage  til 
[ina.     Dette  behagede  ikke  Japan. 

Samme  Aar  holdt  Kejser  Wilhelm  den  Tale,  hvori  han 
sagde:  „Vor  Fremtid  ligger  paa  Havet.  Ved  de  Tusinder  af 
Millioners  Værdi,  Tyskland  nu  har  paa  Søen,  har  vi  trods 
Savnet  af  tilstrækkelig  Flaade  tilkæmpet  os  en  Plads  i 
Solen.  Det  skal  være  min  Opgave,  at  denne  Plads  i  Solen 
kan  bevares  os  ubestridt." 

Og  han  var  utrættelig  i  sine  Bestræbelser  for  at  vende 
Tyskernes  Blik  mod  Havet,  ved  sine  aarlige  Sørejser  til 
Norge,  ved  sin  Deltagelse  i  Regattaerne  ved  Kiel,  ved  at 
komponere  Sangen  til  Ægir,  Havets  Behersker  o.  s.  v. 
Sammen  med  den  tyske  Flaadeforening,  der  blev  stiftet 
midt  i  90eme  og  efterhaanden  har  vokset  sig  saa  stor,  har 
han  hos  Tyskerne  udviklet  en  naiv  romantisk  Begejstring 
for  „das  Meer". 

Med  Synet  ud  over  Havet  fulgte  saa  Langsynet  til  de 
andre  Verdensdele. 

5.  Januar  1896  sendte  han  til  Præsident  Kriiger  i 
Transwaal  det  Telegram,  hvori  han  lykønskede  ham  til,  at 
General  Cronje  havde  tilbagevist  den  engelske  Dr.  Jame- 
sons  Indfald  og  dermed  hævdet  Boernes  Selvstændighed, 
„uden  at  paakalde  venskabelige  Magters  Hjælp".  Dette 
behagede  ikke  England,  Chamberlain  lod  Flaaden  gøre 
sejlklar. 

1897  indviedes  Kielerkanalen,  hvorved  Nordsøflaaden 
blev  forbunden  med  Østersøflaaden,  og  samme  Aar  blev 
den  tyske  Flaade  sendt  til  Kina,  hvor  nogle  tyske  Missio- 
nærer var  bleven  myrdede.  Prins  Heinrich,  der  var  Flaa- 
dens  Storadmiral,  fik  af  sin  Broder  Kejser  Wilhelm  Ordre 
til  at  slaa  til  med  sin  „pansrede  Næve".  Det  behøvedes 
dog  ikke.  Kina  gav  efter  og  overdrog  10.  Januar  1898 
Tyskland  i  Forpagtning  paa  99  Aar  Kiautschou  med  Hav- 
nestaden Tsingtau  paa  Halvøen  Shantung. 

Endelig  foretog  Kejser  Wilhelm  i  Slutningen  af  1898 
sin  store  Orientrejse,  hvor  han  besøgte  Konstantinopel  og 
Palæstina.  Han  dvælede  bl.  a.  længe  ved  Sultan  Saladins 
Grav  i  Damascus  og  svarede  paa  den  Hyldest,  der  blev 
vist  ham,  med  de  Ord:  „Gid  Sultanen  og  de  300  Millioner 
Muhamedanere,  der  lever  adspredt  i  Verden,  maa  være  for- 
vissede om,  at  den  tyske  Kejser  vil  være  deres  Ven  til 
alle  Tider".  Ved  denne  Rejse  lagdes  Grunden  til  den  For- 
staaelse  med  Tyrkiet,  som  nu  under  Verdenskrigen  har 
ført  til  Forbund.  Foreløbig  skaffede  han  Adgang  for  tysk 
Kapital   og  Initiativ  i  Lilleasien  samt  til  tysk   Indflydelse 

paa  den  Bane,  der  af  det  anatoUske  Jernbaneselskab  var 
begyndt  1888,  1892  var  naaet  til  Angora  og  1893  til  Ko- 
nia,  og  som  tænktes  ført  over  Taurusbjergene  til  Mosul  for 
derfra  at  gaa  mod  Syd  til  Bagdad  og  Basra  og  ende  ved 
Kuweit  ved  den  persiske  Bugt. 

I  Aarene  1895 — 98  var  Kejser  Wilhelm  saaledes  op- 
traadt  i  Afrika  og  i  Asien,  og  det  baade  mod  Øst  og  mod 
Vest,  og  havde  vist,  at  „Søkejseren"  vilde  have  Del  i  Ver- 
densmagten. 

Faschoda- Affæren  1898—99. 

Cecil  Rhodes  havde  i  90erne  fortsat  sit  store  Koloni- 
sationsarbejde  i  Sydafrika  i  det  Land,  der  efter  ham  har 
faaet  Navnet  Rhodesia,  havde  ved  Dr.  Jamesons  Indfald 
i  Transwaal  ved  Juletid  1895  truet  Boerne  og  planlagt 
Fremstød  mod  Nord  op  i  Mellemafrika.  Samtidig  var 
Englænderne  fra  Khartum  ved  Sammenløbet  mellem  den 
blaa  Nil  og  den  hvide  Nil  trængt  frem  mod  Syd  og  havde 
besejret  Mahdisterne.  Den  store  Tanke  om  en  Forbindel- 
se mellem  deres  Kolonier  i  Sydafrika  og  i  Nordafrika  ved 
en  Jærnbane  fra  Kap  til  Kairo  var  begyndt  at  dæmre. 

Men  medens  Englænderne  tænkte  paa  at  skære  Afrika 
igennem  fra  Nord  til  Syd,  havde  Franskmændene  arbej- 
det sig  frem  fra  Senegal  og  Øvre  Niger  over  Dahomey  og 
Ashanti  og  videre  gennem  Sudan  mod  Øst  og  lod  til  at 
ville  skære  Afrika  igennem  paa  tværs. 

Der  maatte  derfor  komme  den  Dag,  da  Englænder- 
nes og  Franskmændenes  Fremgangslinier  skar  hinanden. 
Dette  skete  den  21.  September  1898.  Da  mødtes  den  fran- 
ske Oberst  Marchand,  der  kom  fra  Vest,  med  den  engel- 
ske Sudanstyrke  under  Lord  Kitchener,  der  kom  fra 
Nord.  Stedet,  hvor  de  mødtes,  var  Faschoda,  omtrent  en 
Trediedel  af  Vejen  mellem  Khartum  og  Victoria  Nyanza. 

Det  trak  op  til  et  Sammenstød.  Kitchener  hejste  det 
engelske  Flag  ved  Siden  af  det  franske,  og  den  engelske 
Regering  lod  Frankrig  vide,  at  i  Sudan  herskede  England. 
Da  undveg  den  franske  Udenrigsminister  Delcassé  Kon- 
flikten og  trak  i  Novbr.  1898  Ekspeditionen  tilbage.  Man- 
ge i  Frankrig  blev  forbitrede;  men  Dreyfussagen  lagde 
paa  den  Tid  saa  meget  Beslag  paa  Franskmændenes  Op- 
mærksomhed og  Kræfter,  at  Forhandlinger  kunde  indle- 
des og  fortsættes,  og  den  21.  Marts  1899  blev  Frankrig  og 
England  enige  om  at  bestemme  Grænser  for  deres  Inter- 
essesfærer i  Sudan. 

Haagerkongresseti  1899. 

Den  24.  August  1898  lod  Kejser  Nikolaj  sin  Udenrigs- 
minister Murawiew"  udsende  en  Skrivelse  til  alle  Magter, 
hvori  det  hed,  at  „Opretholdelse  af  Verdensfreden  samti- 
dig med  en  Formindskelse  af  de  kolossale  Rustninger  staar 
som  Maalet  for  hele  den  civiliserede  Verden".  Han  an- 
saa  Øjeblikket  for  gunstigt  til  „Realisation  af  dette  op- 
højede Maal"  og  til  „ad  den  internationale  Forhandlings 
Vej  at  gøre  et  Forsøg  paa  at  sikre  alle  Folkeslag  Fredens 
Velsignelser".  ...  „Penge  i  Hundreder  af  Millioner  er  an- 
vendte til  Ødelæggelsesmaskiner,  der  den  næste  Dag  har 
mistet  deres  Værdi  paa  Grund  af  Fremkomsten  af  nye 
Maskiner,  der  har  gjort  de  andre  overflødige.  Saafremt 
disse  Forhold  faar  Lov  til  at  udvikle  sig,  vil  det  ende  med 
en  Katastrofe".  Han  indbød  derfor  alle  Stater  til  en 
Konference,  „der  skal  beskæftige  sig  med  Spørgsmaalet 
om,  hvorledes  det  vil  være  muligt  at  forebygge  den  Kata- 
strofe, som  truer  Verden.  Med  Guds  Bistand  vil  Konfe- 
rencen komme  til  at  staa  som  et  lykkeligt  Varsel  for  det 
kommende  Aarhundrede". 

Som  Kejser  Wilhelm  i  sit  30.  Aar  havde  forsøgt  ved 
en  international  Konference  at  løse  Arbejderspørgsmaalet, 
forsøgte  Kejser  Nikolaj  nu  i  samme  Alder  og  paa  samme 
Maade  at  løse  Freds-  og  Rustningsspørgsmaalet. 

D.  18.  Maj  1899  traadte  da  Fredskongressen  sammen 
i  Haag.  Ved  Aabningsmødet  hentydede  den  hollandske 
Udenrigsminister  til  den  russiske  Kejser  Alexander  den 
Førstes  Ønske  om,  at  „alle  Mennesker  og  alle  Europas 
Folk  skulde  leve  som  Brødre  i  Forstaaelse  med  hverandre 
og  gensidig  støtte  hinanden". 

Forhandlingerne  varede  til  den  29.  Juni  1899.  For- 
uden Udsendinge  fra  alle  europæiske  Stater  var  der  Ud- 
sendinge fra  Amerikas  forenede  Stater  og  fra  Mexiko  samt 
fra  4  asiatiske  Stater,  nemlig  Kina,  Japan,  Persien  og 
Siam. 

Der  blev  nedsat  tre  Komiteer  for  at  behandle  Spørgs- 
maalene  om  Krigsrustning,  om  Krigsregler  og  om  Vold- 
gift. Ved  det  første  Spørgsmaal  kom  man  ikke  længere 
end  til  en  Henstilling  til  Regeringerne  om  at  indskrænke 
Krigsstyrken  baade  til  Lands  og  til  Vands,  og  med  Hen- 
syn til  Krigsreglerne  var  det  væsentligt  de  tidligere  ved- 
tagne Regler  fra  Parisertraktaten  og  Genferkonventionen, 
der  vedtoges.  Derimod  naaede  man  til  Oprettelse  af  en 
permanent  Voldgiftsdomstol. 

Og  der  var  ved  Haagerkongressen  og  Indbydelsen  der- 
til naaet  en  bevidst  udtalt  Forstaaelse  af,  hvor  Farerne  og 
Vanskelighederne  laa,  samt  en  Begyndelse  til  et  Grundlag, 
hvorpaa  der  kunde  bygges  videre. 

Ved  Aarhundredskiftet  1900. 

Haagerkonferencen  blev  ikke,  som  Kejser  Nikolaj  haa- 
bede,  „et  lykkeligt  Varsel  for  det  kommende  Aarhundre- 
de".  Den  Voldgiftsret,  som  oprettedes  i  Haag,  har  afgivet 
Kendelser  i  nogle  Spørgsmaal,  men  afvende  „Katastro- 
fen"   kunde   den   ikke. 

Dertil  var  der  alt  for  meget  Sprængstof,  som  blev 
slæbt  over  med  i  det  nye  Aarhundrede.  Ikke  alene  Voge- 
serspændingen  fra  60erne  og  Balkanspændingen  fra  70- 
erne,  men  ogsaa  Kolonispændingen  fra  80erne.  Vogeser- 
spændingen  havde  vist  sig  glimtvis  i  90erne,  saaledes  un- 
der Dreyfussagen,  hvis  Udgangspunkt  var  tysk  Udspio- 
neren  af  franske  Krigsforhold,  Balkanspændingen  havde 
bl.  a.  givet  sig  Udslag  i  Krigen  for  Kreta  1897,  hvor  Græ- 
kenland vilde  være  bukket  under  for  Tyrkerne,  hvis  ikke 
Europa  var  skredet  ind,  og  Kolonispændingen  havde  væ- 
ret i  uafbrudt  Udvikling  hele  Tiaaret,  saa  at  Halvfem- 
serne paa  dette  Punkt  havde  været  en  umiddelbar  Fort- 
sættelse af  Firserne.  Netop  ved  Aarhundredskiftet  var 
Kolonispændingen  i  Færd  med  at  gaa  over  til  den  latente 
Krise  om  Verdenshandelen  og  Verdensmagten,  som  nu  er 
bleven  aabenbar. 

Det  havde  lige  vist  sig,  at  ogsaa  Amerikas  forenede 
Stater  vilde  deltage  i  Kappestriden.  De  havde  fra  Spa- 
nien erobret  Kuba  og  Portorico  og  endvidere  Filippinerne; 
de  vilde  altsaa  med  i  Kampen  om  Stillehavet,  hvor  de  i 
Forvejen  havde  Sandwichøerne.  Tysklands  Stillehavs- 
flaade,  der  var  den  amerikanske  jævnbyrdig,  var  optraadt 
ved  Filippinerne,  men  just  som  det  saa  ud  til  Kamp,  lagde 
en  engelsk  Flaadeafdeling  sig  til  Ankers  ved  Siden  af  den 
amerikanske,  og  Bruddet  blev  undgaaet.  Tyskland  benyt- 
tede sig  imidlertid  af  Spaniens  Afmagt  til  at  erhverve  sig 
Marianerne  og  Karotinerne  1899  og  søgte  desuden  Herre- 
dømmet  over   Samoa-Øerne. 

Medens  dette  ved  Aarhundredskiftet  foregik  til  Søs, 
var  der  til  Lands  to  Krige,  der  ikke  varslede  lykkeligt: 
Bokserkampen  i  Kina  og  Boerkrigen  i  Sydafrika. 

I  Kina  havde  England  1898  erhvervet  sig  Weihaiwei 
paa  samme  Halvø  Shantung,   hvor  Tyskland  havde  faaet 

raiitschou.  Og  Rusland  havde  samme  Aar  faaet  Port 
Arthur  paa  Halvoen  Liaotung  overfor  Shantung  og  havde 
sammen  med  England  begyndt  paa  en  asiatisk  DeHng  i 
„Interessesfærer"  efter  afrikansk  Delingsmethode,  idet  de 
1899  havde  bestemt,  at  Jangtsedalen  skulde  danne  Græn- 
sen mellem  deres  Interessesfærer  i  Kina.  Dette  forbitrede 
Kineserne,  og  under  Feltraabet:  Kina  for  Kineserne!  havde 
det  saakaldte  Bokserparti  rejst  sig  mod  Europæerne.  De 
europæiske  Magter  maatte  sende  Troppekontingenter  til 
Peking,  og  da  den  tyske  Gesandt  v.  Ketteler  var  bleven 
dræbt  under  Urolighederne,  blev  det  en  tysk  General 
V.  Waldersee,  der  blev  stillet  i  Spidsen  for  Straffeekspe- 
ditionen, „Verdensmarskallen"  blev  han  kaldt.  Tyskerne 
tog  det  som  Tegn  paa,  at  det  vil  blive  dem,  der  skal  gaa 
i  Spidsen  for  Europas  samlede  Hærmasser,  naar  „den 
gule  Fare"  truer  Europa,  den,  om  hvilken  Kejser  Wil- 
helm profeterede,  da  han  1895  lod  udføre  Maleriet  over 
dette  Motiv. 

Bokserrøret  blev  dæmpet.  Bokserne  afstraffede,  og 
Kejseren  af  Kinas  Broder  overrakte  næste  Aar  i  Berlin  en 
Beklagelsesskrivelse  i  Anledning  af  den  tyske  Gesandts 
Mord.  Men  Straffeekspeditionen  staar  for  øvrigt  ikke 
alene  som  Varsel  om  Europas  Krav  paa  Overhøjhed  over 
Asien;  den  blev  ogsaa  et  uhyggeligt  Varsel  om,  hvad  Ver- 
denskrigen kunde  bringe.  I  Putnam  Weales  „Aabenhjær- 
tige  Breve  fra  Peking"  har  man  faaet  en  Fremstilling  af, 
hvorledes  alle  de  primitive  Rovdyrsinstinkter  endnu  ved 
Indgangen  til  det  nye  Aarhundrede  slumrede  i  de  civilise- 
rede Europæere  og  kunde  slide  sig  løs,  saa  snart  de  ikke 
længer  hindredes  af  Dagliglivets  og  det  ordnede  Samfunds 
mangfoldige  Hensyn. 

Det  andet  Sted,  hvor  der  kæmpedes  ved  Aarhundred- 
skiftet,  var  i  Transwaal  i  Syd-Afrika. 

Efter  Jamesons  Indfald  var  der  blevet  nedsat  en  en- 
gelsk Parlamentskommission,  og  den  var  ved  sine  Under- 
søgelser komm.en  til  det  Resultat,  at  der  havde  været  plan- 
lagt et  Oprør  i  Transwaal,  som  Rhodes  havde  sat  Dr. 
Jameson  til  at  støtte.  Jameson  fik  Fængselsstraf,  og  Rho- 
des blev  strengt  dadlet  og  maatte  opgive  sin  Stilling  i  Kap- 
landet og  drage  tirRhodesia.  Men  Koloniminister  Cham- 
berlain  holdt  sin  Haand  over  ham,  saa  han  ikke  mistede 
sine  Hædersbevisninger,  og  i  de  næste  Aar  fortsattes  Ar- 
bejdet paa  engelsk  Herredømme  over  Transwaal.  Først 
var  det  Spørgsmaalet  om  de  engelske  Indflytteres  Ligestil- 
ling med  Boerne,  der  i,':iv  Anledning  til  Indblanding:  men 

da  Præsident  Kriiger  firede  i  dette  Sporgsmaal,  rejste 
Chamberlain  Spørgsmaalet  om  Højhedsretten.  Frygten 
for,  at  Transwaal  skulde  blive  et  Redskab  for  Tyskland, 
skærpede  Forholdet,  og  endelig  var  „Onkel  Kruger"  ble- 
ven saaledes  tirret,  at  han  begyndte  Krigen  1899. 

Oranjefristaten  havde  sluttet  sig  til  Transwaal,  og  det 
kostede  England  meget  baade  af  ]31od  og  Penge,  inden 
Boerne  efter  nogle  Aars  Forløb  var  undertvungne. 

Det  er  imidlertid  ikke  saa  meget  Krigen  selv  og  dens 
Vanskeligheder  for  Englænderne,  der  staar  som  Varsel  for 
det  nye  Aarhundrede.  Det  er  mere  det,  al  de  fik  den  i 
Gang,  og  Maaden,  hvorpaa  de  fik  den  i  Gang,  der  fik  Be- 
tydning. Thi  det  viste,  at  England  var  i  Færd  med  at  gen- 
nemgaa   en   Forvandlingsproces. 

I  det  forrige  Aarhundrede  havde  Gladstone  været  den 
ledende  Fører  i  store  Tidsrum  og  for  store  Dele  af  det  en- 
gelske Folk,  og  hans  Statsstyre  stod  i  Slulningen  af  Aar- 
hundredet  som  den  principielle  Modsætning  til  det  Bis- 
marckske.  Var  Bismarck  hvas  og  haard,  var  Gladstone 
paa  sin  Side  mild  og  human.  Talte  Bismarck  om  Blod  og 
Jærn,  talte  Gladstone  om  Hjerternes  Union.  Begge  døde 
1898,  og  selv  om  de  ikke  i  90erne  havde  spillet  nogen 
større  politisk  Rolle,  havde  dog  deres  Skikkelser  og  deres 
Livsværk  raget  op  lige  til  Slutningen  af  det  gamle  Aarhun- 
drede. 

Der  havde  vel  stadig  været  en  Modslrøm  i  England 
mod  den  Gladstoneske,  bl.  a.  repræsenteret  ved  Beacons- 
field.  Han  vilde  have  Kolonierne  svejset  sammen  med 
Storbritannien  og  Irland  til  en  Magtenhed  og  havde  1877 
ladet  Dronning  Victoria  udraabe  til  Kejserinde  af  Indien. 
Han  havde  1875  købt  Khedivens  Aktier  i  Suezkanalen  og 
derved  skaffet  England  Indflydelse  i  Ægypten,  og  han 
havde  1878  skaffet  England  en  Koloni  som  Cypern,  me- 
dens han  beskyldte  Gladstone  for  kun  at  ville  have  Kolo- 
nier for  at  slippe  dem.  Han  havde  1877 — 79  lagt  Zulu- 
erne og  Boerne  under  England,  medens  Gladstone  1881 
havde  ladet  Boerne  faa  deres  Frihed  tilbage. 

Og  vel  havde  andre  af  Englands  Styrere  indlaget  et 
Standpunkt  i  Retning  af  Beaconsfields.  Men  man  havde 
i  70erne  prist  Englands  „masterly  inactivity"  og  nu  sidsl 
i  90erne  dets  „splendid  isolation".  Under  Magtsondringen 
paa  Fastlandet  mellem  Triplealliancen  (Tyskland-Østrig- 
Italien)  og  Doublealliancen  (Frankrig-Rusland),  der  holdt 
hinanden  i  Balance,  havde  England  folt  sig  som  Øriget, 
der  stod  udenfor,  stærkt  i  Bevidstheden  om,  at  Vægtskaa- 

len  vilde  synke  til  den   Side,   hvor  det  kastede  sit  Sværd, 
og  derfor  ombejlet  fra  begge  Sider. 

Ved  Aarhundredets  Slutning  havde  der  imidlertid 
dannet  sig  en  Modbevægelse,  der  mente,  at  en  saadan  til- 
bagetrukken Stilling  let  fører  til,  at  Livet  løber  en  forbi, 
og  derfor  i  Længden  svækker.  Der  maatte  kræves  Ind- 
skriden  og  Handling.  Andre  Magter  var  traadt  frem  som 
Kolonialmagter,  andre  Landes  Industri  kæmpede  sig  frem 
til  Konkurrence  med  den  engelske  Industri,  endog  hjemme 
i  selve  England,  andre  Magter  truede  Englands  Eneherre- 
dømme paa  Verdenshavene.  Denne  Retning,  der  er  en 
Fortsættelse  af  den  Beaconfieldske,  fik  Navnet  den  impe- 
rialistiske efter  det  latinske  Ord  for  Kejserdømme:  impe- 
rium. Den  vilde  ikke  nøjes  med  „the  uniled  kingdom", 
den  vilde  fortsætte  i  det  Spor,  Beaconsfield  var  slaaet  ind 
paa  ved  at  gøre  Dronning  Victoria  til  „Empress  af  India", 
den  vilde  danne  et  „Greater  Britain". 

Den  blev  baaret  frem  af  Politikere  som  Cecil  Rhodes 
og  Chamberlain,  der  fra  1895  havde  været  Koloniminister 
i  Salisburys  Kabinet.  Hans  Handelspolitik  fulgte  Devi- 
sen: „Handelen  følger  Flaget",  d.  v.  s.  Orlogsflaget;  alt- 
saa:  først  Kamp  og  Sejr,  saa  Handel.  Den  er  en  Modsæt- 
ning til  Gladstones  kommercielle  og  civilisatoriske:  „Han- 
delen er  Fredens,  ikke  Krigens  Sendebud". 

Den  havde  fundet  Udtryk  hos  Forfattere  som  Seeley 
og  Froude,  der  midt  i  Firserne  havde  udgivet  „Englands 
Udvidelse"  og  „England  og  dets  Kolonier",  hvori  de  hav- 
de talt  for  et  „Større  Britannien"  med  ubegrænsede  Ud- 
videlsesmuligheder Hgesom  Rusland  med  dets  vældige 
tempererede  Landomraader,  og  i  Begyndelsen  af  90erne 
hos  Dilke  i  hans:  „Det  større  Britanniens  Problemer", 
der  handlede  om  Midlerne  til  at  naa  dette  store  Storbri- 
tannien: Fællesflaade,  Toldunion,  Rigsparlament,  samt 
hos  en  Digter  som  Tennyson,  der  skrev  Imperialismens 
Slagsang: 

„Eet  Sprog,  een  Drot,  eet  Land! 
Briterl    hold   Stand!" 

De,  der  kun  kendte  England  selv,  vidste  ikke,  hvad 
England  var,  sagde  man:  de  var  smaatskaarne  „Little 
Englanders",  de  vilde  Fred  for  enhver  Pris,  som  Gladstone, 
der  ikke  hævnede  Englændernes  Nederlag  paa  Majuba- 
bjerget  1881,  men  samme  Aar  sluttede  Konventionen  i 
Pretoria.    hvorved    han    gav    Sejrherrerne    Uafha^igighed, 

hvad  den  engelske  General  Lord  Roberts  kaldte  en  „Fred 
uden  Ære". 

Endelig  var  de  imperialistiske  Ideer  bragt  frem  ved 
Dronning  Victorias  60  Aars  Jubilæum  som  Regéntinde  1897, 
da  der  i  London  var  samlet  Udsendinge  fra  Kolonierne,  og 
de  blev  til  Virkelighed  under  Boerkrigen,  da  der  fra  Ka- 
nada og  Australien  kom  Hjælpekorps,  Tegn  paa,  at  So- 
lidaritetsfølelsen var  mere  end  Stemning,  og  fra  Gammel- 
England  kom  store  Skarer  af  volunteers,  frivillige,  Tegn 
paa,  at  der  ogsaa  dér  var  Vækst  i  Imperialismen. 

Fransk— engelsk  Entente  1901-04. 

1901  døde  Dronning  Victoria  og  blev  efterfulgt  af  Ed- 
ward VII;  lidt  efter  lidt  træder  England  nu  ud  af  sin 
„splendid  isolation". 

30.  Januar  1902  sluttedes  Traktat  mellem  England  og 
Japan,  og  i  Februar  holdt  den  engelske  Udenrigsminister 
Lord  Lansdowne  i  Overhuset  Talen  om  „status  quo"  i  Øst- 
asien og  „den  aabne  Dørs  Politik",  rettet  mod  Rusland  og 
Tyskland,  der  fra  deres  faste  Pladser  Port  Arthur  og 
Kiautschou  truede  Magtfordelingen  derovre.  Fra  den  Tid 
skriver  sig  den  Sammenslutning,  der  har  draget  Japan  ind 
i  den  nuværende  Verdenskrig. 

I  Foraaret  1903  foretog  Edward  VII  sin  store  Rejse 
til  Portugal,  Spanien  og  Frankrig  og  knyttede  politiske 
Overenskomster.  I  den  franske  Minister  Delcassé  havde 
han  en  forstaaende  Medarbejder.  Det  viste  sig,  at  det  var 
klogt  af  Delcassé,  at  han  havde  givet  efter  i  Faschoda- 
Affæren,  skønt  mange  var  derimod.  Deroulédes  Patriot- 
liga  havde  rigtignok  paa  demonstrativ  Maade  hyldet  Oberst 
Marchand,  da  han  i  Juni  1899  var  vendt  tilbage  fra  sin 
Sudanekspedition,  og  ved  Verdensudstillingen  i  Paris  1900 
havde  man  endnu  kunnet  spore  Misstemningen  mellem 
Frankrig  og  England.  Men  ved  Edward  Vils  og  Delcassés 
Bestræbelser  udjævnedes  Modsætningerne. 

I  Sommeren  1903  aflagde  franske  Rigsdagsmænd  Be- 
søg i  London,  og  i  Efteraaret  aflagde  engelske  Rigsdags- 
mænd Genbesøg  i  Paris. 

Derefter  fulgte  14.  Oktober  1903  en  Traktat  om  Vold- 
gift ved  eventuelle  Stridigheder  mellem  England  og  Frank- 
rig, og  endelig  8.  April  190A  den  Traktat,  hvorved  alle 
svævende  Tvistomaal  fjernedes.  Frankrig  opgav  bl.  a. 
nogle  Fiskerettigheder  ved  New  Foundland  mod  at  faa 
Afrunding  af  sit  Distrikt  ved  Tsad-Søen.   Men  vigtigst  var 

Bestemmelsen  om,  at  Frankrig  opgav  det  Samstyre  i 
Ægypten,  som  det  siden  Suezkanalens  Anlæggelse  havde 
gjort  Krav  paa,  og  lod  England  være  ene  om  Magten  dér, 
mod  at  England  lod  Frankrig  have  frie  Hænder  i  Ma- 
rokko. 

I  Tilslutning  hertil  sluttedes  3.  Oktbr.  1904  en  Trak- 
tat mellem  Spanien  og  Frankrig,  hvorved  Spaniens  Ad- 
gang til  Kystdistrikter  i  det  nordlige  Marokko  blev  be- 
stemt. 

Disse  Middelhavstraktater  paavirkede  Italien.  Baade 
1900  og  1902  havde  der  været  ført  Forhandlinger  mellem 
Frankrig  og  Italien,  ifølge  hvilke  Frankrig  skulde  kunne 
gøre  sig  til  Herre  over  Marokko,  mod  at  Italien  satte  sig 
fast  i  Tripolis.  I  1903  havde  den  italienske  Konge  været 
paa  Besøg  i  Paris,  og  nu  drog  i  1904  Delcassé  og  den  fran- 
ske Præsident  til  Italien,  hvor  de  blev  hilst  og  hyldet  med 
Begejstring.  Det  viste  sig,  at  Italien  i  Middelhavsforhol- 
dene  havde  sine  særlige  Interesser,  der  drog  det  over  mod 
Spanien  og  Frankrig  og  derved  rokkede  ved  dets  Stilling 
i  Triplealliancen  med  Tyskland  og  Østrig. 

Vigtigere  for  Frankrig  end  Italiens  og  Spaniens  For- 
staaelse  var  imidlertid  i  Øjeblikket  Tilnærmelsen,  „Enten- 
ten", til  England.  Thi  netop  nu  udbrød  den  russisk-ja- 
panske Krig,  hvori  Rusland  trak  del  korteste  Straa,  saa 
at  dets  Anseelse  og  militære  Betydning  svækkedes  og  dets 
Hjælp  ved  en  Revanchekrig  formindskedes.  Derfor  betød 
det  saa  meget  for  Frankrig,  at  Delcassé  havde  faaet  ud- 
slettet den  aarhundredgamle  Modsætning  mellem  England 
og  Frankrig.  Han  havde  derved  faaet  tilført  Frankrig  en 
ny  Støtte,  da  den  Støtte,  Freycinet  10  Aar  før  havde  skaffet 
Frankrig  ved  Doublealliancen  med  Rusland,  syntes  at  vakle. 

For  øvrigt  saa  det  en  Overgang  ud  til,  at  Frankrigs  to 
Forbundsfæller,  den  gamle  og  den  nye,  skulde  komme  til 
at  tage  Livtag  med  hinanden.  Da  den  russiske  Østersø- 
flaade  under  Admiral  Rostdestvenski  i  Efteraaret  1904 
paa  Vejen  til  Japan  passerede  Nordsøen,  blev  den  greben 
af  Panik  og  gav  sig  til  at  fyre  paa  nogle  engelske  Fiske- 
fartøjer ved  Doggerbankerne  i  den  Tro,  at  det  var  for- 
dækte japanske  Torpedobaade.  Den  engelske  Presse  lar- 
mede, men  den  engelske  Regering  bevarede  sin  Ro,  og  Del- 
cassé traadte  til  som  Mægler  og  fik  Sagen  henvist  til 
Voldgiftsretten,  hvorved  den  foreløbig  trak  ud  og  siden 
løb  ud  i  Sandet  med  en  Kendelse  om,  at  Russerne  havde 
taget  fejl,  men  ellers  opført  sig  med  Bravur. 

Første  Marokkokrise.    1905—06. 

Traktaten  af  8.  April  1904  greb  ind  i  Kejser  Wil- 
helms Planer  om  Tysklands  Verdensstilling.  Det  var  Ver- 
dens to  største  Sømagter,  der  havde  forenet  sig.  Og  saa 
samtidig  denne  Sammenrotteise  ikke  alene  fra  Vest  og 
Øst,  men  nu  ogsaa  fra  Nordvest,  Sydvest  og  maaske  Syd! 
Dette  var  Frugten  af  det,  der  kaldes  Kong  Edwards  Om- 
cirklingspolitik,  Omklamringspolitik  eller  Indsnævrings- 
politik.  Fra  den  Tid  skriver  sig  Tysklands  Fornemmelse 
af  at  blive  overskygget,  at  mangle  Sol,  at  gispe  efter  Luft, 
og  derfra  stammer  Pangermanernes  (Altyskernes)  Forbit- 
relse paa  Kong  Edward.  At  Englænderne  sagde,  det  var 
en  Fredspolitik,  for  nemlig  at  holde  Tyskerne  i  Ave,  kunde 
Tyskerne  ikke  forstaa;  for  dem  var  det  en  Krigspolitik. 

Kejser  Wilhelm  lod  da  Verden  vide,  at  Forholdene  i 
Marokko  ikke  kunde  ordnes  uden  Tysklands  Medvirken. 
Tysk  Handel  var  interesseret  i  Marokko  lige  saa  vel  som 
fransk  og  engelsk.  Det  var  krænkende  for  Tyskland,  at 
Frankrig  og  England  og  bagefter  ogsaa  Spanien  forhand- 
lede om  Marokko  uden  at  spørge  Tyskland;  i  det  hele 
taget  vilde  Tyskland  have  et  Ord  med  i  Laget,  naar  Ver- 
densforhold  ordnedes.  Ved  Juletid  1904  var  Spændingen 
saa  stærk,  at  Flaaderne  laa  krigsberedte,  og  en  engelsk 
Eskadre  løb  ud  fra  Gibraltar  med  forseglede  Ordrer.  Den 
tyske  Rigskansler,  Fyrst  Biilow,  beroligede  dog  med  den 
Erklæring  i  den  tyske  Rigsdag,  at  Tyskland  ikke  vilde 
have  noget  mod  Traktaten,  naar  dets  Interesser  ikke  led 
Skade.  Men  i  Foraaret  1905  rejste  Kejser  Wilhelm  til 
Tanger  i  Marokko,  hvor  han  den  31.  Marts  opholdt  sig  i 
nogle  Timer  og  lod  forstaa,  at  han  vilde  opretholde  Tysk- 
lands merkantile  og  industrielle  Interesser  i  Marokko  og 
ikke  vilde  tillade  nogen  anden  Magt  at  træde  imellem  ham 
og  den  marokkanske  Sultan. 

Derved  voksede  Spændingen.  I  de  følgende  Maane- 
der  rejste  Kong  Edward  til  Paris  og  konfererede  med  den 
franske  Præsident,  og  den  spanske  Konge  kom  til  Paris 
for  at  vise  sin  Tilslutning. 

I  den  franske  Rigsdag  blev  Delcassé  angrebet  af  Jau- 
rés,  der  mente,  at  Delcassé  i  Tide  skulde  have  forhand- 
let med  Tyskland.  Delcassé  begærede  sin  Afsked,  men 
Ministerpræsident  Rouvier  bad  ham  om  at  blive.  Spæn- 
dingen vedblev  at  vokse.  Tyske  Troppebevægelser  frem- 
kaldte   franske    Modbevægelser.       Kejser    Wilhelm     vilde 

ikke  taale  disse  „uvenskabelige  Handlinger".  Den  chauvi- 
nistiske Presse  i  Paris  mente,  at  Frankrigs  Ære  ikke  taalte 
Tysklands  Trusler.  Kejser  Wilhelm  lod  forstaa,  at  han 
ikke  vilde  finde  sig  i,  at  „den  lille  Mand"  (Delcassé)  gjorde 
Frankrig  til  „et  andet  Portugal"  (d.  v.  s.  afhængigt  af 
England).  Da  bestemte  Rouvier  sig  d.  6.  Juni  til  at  lade 
Delcassé  falde  og  selv  overtage  Udenrigsministerposten 
foruden  Premierministerpladsen. 

Dette  bragte  Ro  i  Øjeblikket;  men  den  tyske  Gesandt 
i  Paris  præsenterede  alligevel  kort  efter  den  franske  Rege- 
ring den  Note,  der  var  bestemt  for  Delcassé.  Da  naaede 
Krisen  sit  Højdepunkt,  Kurserne  faldt  d.  15.  Juni  paa  Bør- 
sen i  Paris,  som  om  Krigen  var  uundgaaelig. 

Men  ingen  af  Parterne  var  beredt  til  at  tage  en  Krig. 
Frankrig  var  ikke  sikker  paa,  at  England  med  Virkning 
kunde  blokere  Tyskland  med  dets  gode  Landforbindelser, 
eller  paa,  at  engelske  Troppekontingenter  kunde  erstatte 
Hjælpen  fra  Rusland,  der  var  saa  stærkt  optaget  af  Kri- 
gen med  Japan.  Og  Tyskland  turde  ikke  i  en  Krig  med 
England  risikere  sin  nye  Flaade,  sin  voksende  Udenrigs- 
handel og  sine  Kolonier. 

Da  Rusland  saa  i  August  sluttede  Fred  med  Japan 
og  vilde  faa  sine  Hære  disponible  ved  Tysklands  Øst- 
grænse, foreslog  Tyskland,  at  man  skulde  forhandle  om 
Marokkospørgsmaalet,  og  de  følgende  Maaneder  gik  hen 
med  Underhandlinger  om,  hvorledes  det  kunde  lægges  til 
Rette  for  en  Konference.  Hele  Efteraaret  mærkedes  dog 
Krisens  Spor.  Endnu  d.  11.  Septbr.  og  25.  Oktbr.  henty- 
dede Kejser  Wilhelm  i  Taler  til  den  nære  Krigsudsigt: 
„Krudtet  tørt,  Sværdet  slebet,  Kræfterne  anspændt",  og 
ved  den  tyske  Rigsdags  Aabning  d.  28.  Novbr.  udtalte  han 
sig  med  Bitterhed  om  den  Mistænksomhed  og  Uvilje,  Tysk- 
land var  Genstand  for  hos  andre  Folk,  og  Rigskansleren 
fortsatte  i  samme  Tonart.  Ved  en  taktløs  Ytring  om  Del- 
cassé bevirkede  han  yderligere,  at  det  franske  Blad  „Le 
Matin"  bragte  nogle  Artikler,  der  sikkert  var  inspirerede 
af  Delcassé,  og  hvori  der  afsløredes  noget  af  Forhandlin- 
gerne fra  de  bevægede  Junidage,  da  Delcassé  gik  af. 
Blandt  andet  meddeltes  der,  at  England  havde  lovet  at 
sende  100,000  Mand  til  Slesvig  for  at  foretage  et  Angreb 
paa  Kielerkanalen.  Fra  engelsk  Side  blev  der  hævdet,  at 
der  vel  var  givet  Løfte  om  Bistand,  men  ikke  om  nogen 
bestemt  Aktion. 

Marokkokonferencen  traadte  dog  trods  disse  ilde 
Varsler  Januar  1906  sammen  i  den  spanske  By  Algeciras. 

En  Tid  saa  del  ud  til,  at  der  ikke  skulde  opnaas  nof?et  Re- 
sultat. Bl.  a.  var  der  Uenighed  om  Ordningen  af  Marok- 
kos Bank-  og  Politiforhold.  Men  efterhaanden  blev  Tysk- 
land mere  og  mere  isoleret  og  fulgtes  tilsidst  kun  af  Øst- 
rig, medens  do  andre  Magter  sluttede  sig  til  Frankrig,  og- 
saa  Italien. 

I  Maj  1906  forelaa  derefter  Resultatet:  Tyskland  be- 
varede sine  Handelsmuligheder,  men  Frankrig  beholdt  en 
fremtrædende  Indflydelse  bl.  a.  med  Hensyn  til  Politi- 
myndigheden. 

Det  var  den  almindelige  Opfattelse,  at  Frankrig  var 
kommet  fra  Algeciraskonferencen  som  Sejrherre.  Særlig 
Opmærksomhed  vakte  det,  at  Italien  var  gaaet  sammen 
med  de  to  andre  latinske  Nationer,  og  man  begyndte  at 
tale  om  en  Panlatinisme.  Da  tilmed  paa  samme  Tid  den 
spanske  Konge  blev  gift  med  den  engelske  Prinsesse  Vic- 
toria, blev  der  i  Tyskland  en  Fornemmelse  af,  at  Ringen 
omkring  det  var  bleven  fastere  end  før,  og  under  nogle 
uheldige  Kolonialkrige  og  Afsløring  af  forskellige  Koloni- 
skandaler i  disse  Aar,  det  saakaldte  „tyske  Panama",  kom 
der  en  stærk  Kritik  til  Orde,  særlig  fra  Altyskernes  Side, 
overfor  Tysklands  hele  Udenrigs-  og  Kolonialpolitik.  Det 
var  overfor  disse  Udtalelser,  at  Kejser  Wilhelm  sagde: 
„Sortseere  taaler  jeg  ikke;  de  maa  søge  sig  et  andet 
Land". 

Roligere  Forhold  1907—08. 

Efter  Spændingen  under  Marokkokrisen  og  Algeciras- 
konferencen syntes  der  at  skulle  komme  roligere  Forhold. 

Tyske  Borgmestre  kom  paa  Besøg  til  London  og  blev 
modtagne  med  Velvilje. 

Det  liberale  Ministerium,  der  var  kommet  til  Roret 
i  England  1905  med  Mænd  som  Edward  Grey,  John  Mor- 
ley,  Asquith  og  Lloyd  George,  var  fredsvenligt,  og  da  der 
blev  afholdt  en  interparlamentarisk  Fredskongres  i  Lon- 
don, sagde  dets  daværende  Chef  Campbell-Bannermann: 
„Naar  De  nu  vender  hjem,  saa  sig  til  Deres  Regeringer,  at 
Handlinger  er  mere  værd  end  Ord,  og  kræv  i  Menneskehe- 
dens Navn  Nedgang  i  Militærudgifterne".  Faa  Dage  efter 
foreslog  han  i  Parlamentet  en  Nedgang  paa  det  engelske 
Flaadebudget  fra  180  til  130  Millioner,  og  da  den  konser- 
vative Balfour  harmfuldt  protesterede,  sagde  han:  „Vi 
maa  gøre  en  Ende  paa  det  Kapløb,  der  er  imellem  Fol- 
kene med  Hensyn  til  Rustninger.  Vi  maa  give  et  Eks- 
empel!" 

I  god  Sammenhæng  hermed  udsendte  saa  Rusland  i 
Foraaret  1907  Indbydelse  til  en  ny  Haag  er -Konference. 
England  foreslog  Afrustning,  den  italienske  Udenrigsmini- 
ster Tittoni  var  villig;  men  allerede  ved  de  Forhandlinger 
om  et  Arbejdsprogram,  der  gik  forud,  viste  Tyskland  sig 
vrangvilligt,  og  Kong  Edward  skal  personlig  have  stillet 
sig  kølig  og  skeptisk  overfor  Betydningen  af  disse  Freds- 
konferencer. 

Den  anden  Haager-Konference  blev  dog  afholdt  i 
Sommeren  1907.  Afrustningsspørgsmaalet  blev  kun  lige 
berørt;  men  der  blev  truffet  en  Række  Aftaler  til  at  lette 
Voldgift  og  mildne  Grusomheder  i  Krig,  Aftaler,  som  imid- 
lertid ikke  er  bleven  ratificeret  af  alle  Stater,  og  som  heller 
ikke  i  den  nuværende  Krig  viser  sig  at  være  opfattet  som 
bindende. 

Alligevel  var  Tanken  om  en  Verdensfred  dog  bleven 
opretholdt,  og  da  Edward  VII  i  August  besøgte  Kejser 
Wilhelm  paa  Wilhelmshohe  og  Kejser  Franz  Joseph  i 
Ischl,  og  Kejser  Wilhelm  senere  i  Eftersommeren  aflagde 
Besøg  i  England  og  i  en  Tale  i  Guildhall  udtalte  sig  af- 
gjort venskabeligt  overfor  England,  syntes  der  virkelig  at 
være  Haab  om  roligere  Tider. 


Dertil  kom,  at  Farer  for  Tvistigheder  blev  fjernede. 

3i.  August  1907  blev  der  sluttet  Traktat  mellem  Eng- 
land og  Rusland,  hvorved  Magtfordelingen  i  Centralasien 
ordnedes.  Her  laa  åe  to  Stødpudestater  Afghanistan  og 
Persien.  England  havde  Overmagten  over  Afghanistan, 
Rusland  truede  stærkt  Persien.  Ved  Overenskomsten  blev 
det  bestemt,  at  Nordpersien  skulde  være  russisk  Interesse- 
sfære, Sydpersien  engelsk.  For  Afghanistans  Vedkom- 
mende anerkendte  Rusland  England  som  Mellemmand  i 
nl!e  politiske  Forhandlinger. 

Det  var  Ruslands  Nederlag  i  Krigen  med  Japan  1904 
— 05,  der  havde  banet  Vej  for  en  Afgørelse  af  de  halvhun- 
dredaarige  Stridigheder  i  det  indre  Asien  mellem  England 
og  Rusland;  det  stod  ikke  mere  som  en  Trusel  overfor 
Englands  Magt  i  Indien. 


Ogsaa  paa  et  andet  Omraade  virkede  Ruslands  Ne- 
derlag. Dets  Sømagt  havde  tidligere  været  ilde  set  i  Eng- 
land; men  efterat  dels  Flaade  var  bleven  saa  grundig 
medtaget  af  Japanerne  i  Slaget  i  Tshushima-Strædet,  var 
Magtforholdene  ved  Østersøen  og  Nordsoen  blevet  omæn- 

drede.  1  April  1908  blev  der  imidlertid  efter  en  Række 
Forhandlinger  sluttet  en  Østersøtraktal  mellem  Rusland, 
Tyskland,  Danmark  ogSverrig  og  samtidig  enNordsotrak- 
taf  mellem  Frankrig,  England,  Holland,  Tyskland,  Dan- 
mark og  Sverrig.  I  Henhold  til  disse  skulde  alt  blive  som 
før  (status  quo)  med  Hensyn  til  de  territoriale  Forhold, 
men  opstod  der  Vanskeligheder,  skulde  Magterne  træde 
sammen  og  søge  Ændring  ad  Overenskomstens  Vej. 

Herefter  kunde  det  se  ud,  som  om  der  herskede  god 
Forstaaelse  ikke  alene  mellem  England  og  Rusland,  men 
ogsaa  mellem  England  og  Tyskland.  Hvad  den  russisk- 
engelske Forstaaelse  angik,  fik  den  en  endnu  hjerteligere 
Karakter,  da  der  9.  Juni  1908  blev  afholdt  et  Mode  ved 
Reval  mellem   Kong  Edward   og  Kejser   Nikolaj. 

Fra  denne  Tid  var  der  Entente  ogsaa  mellem  Rus- 
land og  England,  og  man  kan  tale  om  Tripleententen  mel- 
lem Frankrig,  England  og  Rusland,  der  var  vægtig  nok 
til  at  afbalancere  Triplealliancen  mellem  Tyskland,  Øst- 
rig og  Italien. 

Truende  Forhold  1890—09. 

■  Havde  det  i  nogen  Tid  set  ud  til  iidt  mere  Ro,  blev 
der  til  Gengæld  saa  meget  desto  mere  Røre  i  de  følgende 
Aar. 

I  det  gamle  Urocentrum  Balkanhalvøen  havde  det  be- 
standig gæret.  Efterhaanden  var  Bevægelsen  naaet  ned 
til  det  ægæiske  Hav;  særlig  fra  Makedonien  lød  Klager 
over  Tyrkernes  Grusomheder.  Her  søgte  tillige  Bulgarerne 
at  skyde  sig  frem  til  Havet,  medens  Grækerne  søgte  at 
holde  fast  ved,  at  Kysten  med  Saloniki  var  græsk. 

Bevæbnede  Bander  gennemkrydsede  Makedonien, 
Overfald  hørte  til  Dagens  Orden,  hvorfor  Europa  1903 
havde  tvunget  den  tyrkiske  Sultan  til  at  indføre  et  Gens- 
darmerikorps  under  Ledelse  af  franske,  engelske,  italien- 
ske og  russiske  Officerer  —  ikke  tyske,  fordi  Tyskland 
ikke  vilde  støde  Sultanen. 

Der  kom  snart  Ro,  og  da  unge  tyrkiske  Officerer,  der 
var  nationalt  fortvivlede  over  deres  Lands  Afhængighed  af 
Europa,  saa,  hvad  Orden  og  Disciplin  kunde  udrette, 
vendte  de  deres  Kritik  mod  den  tyrkiske  Sultan  Abdul 
Hamid  og  indgik  en  Række  Sammensværgelser,  som  dog 
blev  slaaet  ned  af  Regeringen.  D.  23.  Juli  1908  udbrød 
der  imidlertid  en  Militæropstand,  der  syntes  saa  stærk,  at 
Abdul  Hamid  ikke  længer  vovede  at  staa  imod,  men  kaldte 

Ungtyrkerne  til  Magten.  Foreløbig  lod  disse  dog  ældre 
Mænd  som  Kiamil  Pasha  sidde  ved  Roret.  En  af  de  unge 
Ledere,  Enver  Bey,  drog  til  Berlin  som  tyrkisk  Militæratta- 
ché og  kom  derved  i  nøje  Forbindelse  med  tyske  Mili- 
tærkredse. 

Den  ungtyrkiske  Rejsning  førte  til,  at  Fyrst  Ferdinand 
i  Bulgarien  benyttede  Uroen  til  at  paasætte  sig  Kongekro- 
nen, og  til,  at  den  østrigske  Udenrigsminister  Aehrenlhal 
ansaa  Øjeblikket  for  gunstigt  til  5.  Oktbr.  1908  at  ind- 
drage Bosnien  og  Herzegowina  under  Østrig.  De  var  ble- 
ven okkuperede  af  Østrig  1878  ifølge  Bestemmelserne  paa 
Berlinerkonferencen  og  havde  siden  været  administrerede 
af  det.  Nu  blev  de  annekterede.  Forskellen  syntes  ikke 
stor.  Alligevel  førte  det  til,  at  Europa  i  lang  Tid  ængste- 
des for,  at  Krig  skulde  bryde  ud  mellem  Østrig  og  Tyr- 
kiet, og  Verdenskrigen  dermed  tage  sin  Begyndelse.  Ung- 
tyrkerne tog  vel  Sagen  tilsyneladende  roligt;  men  Harmen 
hos  Tyrkerne  gav  sig  Udslag  i  Boycotting  af  østrigske  Va- 
rer i  stor  Stil.  I  Frankrig  og  England  var  der  stor  Sympati 
for  Ungtyrkerne,  Rusland  var  paa  Slavernes  Vegne  forbit- 
ret over  Anneksionen,  og  Italien,  der  drømte  Drømmen 
om  et  Adriaterherredømme,  var  ogsaa  antiøstrigsk.  For 
Tyskland  var  Stillingen  vanskelig:  paa  den  ene  Side  den 
gamle  Forbundsfælle  Østrig  fra  1879,  paa  den  anden  Side 
Tyrkiet,  den  nye  Forbundsfælle,  som  det  var  i  Færd  med 
at  vinde,  og  Italien,  som  hørte  med  til  Triplealliancen.  Da 
bestemte  Kejser  Wilhelm  sig  for  Østrig.  Som  Tak  for,  at 
Østrig  havde  været  Tyskland  „en  brillant  Sekundant"  paa 
Algeciraskonferencen,  stillede  han  sig,  som  han  senere  har 
udtrykt  sig,  „in  schimmernder  Wehr",  i  skinnende  Rust- 
ning paa  Østrigs  Side.  Indenfor  den  tyrkiske  Regering  og 
Parlament  viste  der  sig  i  Januar  1909  en  Spaltning  mel- 
lem de  ældre  forsigtige  med  Kiamil  Pasha  i  Spidsen  og 
„Komiteen  for  Enhed  og  Fremskridt",  der  havde  bragt 
Ungtyrkerne  til  Magten.  Og  Aehrenthal,  der  havde  følt, 
hvilke  Vanskeligheder  Anneksionen  af  Bosnien  og  Herze- 
gowina havde  medført,  fik  Forhandlinger  indledet,  hvori 
lian  tilbød  at  betale  Tyrkiet  50  Millioner  for  de  tyrkiske 
Statsdomæner  i  Bosnien.  Kiamil  gik  i  Februar  1909  ind 
paa  denne  Ordning,  der  var  en  mild  Form  for  Tyrkiets 
Indrømmelse  af  Inkorporationen.  Derefter  blev  den  og- 
saa anerkendt  af  Rusland  25.  Morts  1909. 

Dermed  var  Krisen  til  Ende  for  Tyrkiets  Vedkom- 
mende. Men  Aehrenthals  Kup  havde  i  Serbien  vakt  me- 
get større  Forbitrelse  end  i  Tyrkiet.     Serbien  havde  nem- 

lig  drømt  om  et  Storserbien,  der  skulde  strække  sig  baade 
mod  Syd  til  Ægæerhavet  og  mod  Vest  til  Adriaterhavet. 
Ved  at  Østrig  annekterede  Bosnien  og  Herzegovina,  blev 
Mulighederne  forringede;  saa  længe  Landene  kun  var  „ok- 
kuperede og  administrerede"  af  Østrig,  havde  Besættelsen 
Karakter  af  det  foreløbige.  Hele  Vinteren  1908 — 09  var 
der  derfor  stærkt  Røre  i  Serbien,  der  haabede  paa  Rus- 
lands Hjælp.  Frankrig,  England  og  Tyskland  var  ivrige 
for  at  mægle.  Kong  Peter  holdt  igen,  medens  Kronprinsen 
Georg  var  Midtpunktet  for  den  storserbiske  Bevægelse.  Da 
imidlertid  hen  paa  Foraaret  endog  Rusland  anerkendte  An- 
neksionen, stilnede  Røret  efterhaanden  noget  af.  Kronprins 
Georg,  der  ved  flere  Lejligheder  var  optraadt  meget  bru- 
talt, maatte  desuden  fraskrive  sig  Retten  til  Tronen  til  For- 
del for  sin  Broder  Alexander.  Men  den  storserbiske  Bevæ- 
gelse holdt  sig  og  antog  en  mere  og  mere  chauvinistisk 
Karakter,  samlende  sig  om  den  serbiske  Nationalforening, 
Narodna  odbrana. 


Samtidig  med  denne  Uro  mod  Øst  havde  der  været 
Røre  imod  Vest  i  Marokko.  Nogle  krigerske  Stammer 
havde  overfaldet  Havnearbejdere  i  Casablanca  og  dræbt 
8  Europæere,  medens  de  andre  maatte  flygte  til  Skibene 
paa  Reden.  Frankrig  sendte  nogle  Krigsskibe  dertil. 
Byen  blev  bombarderet,  flere  Tusind  Indbyggere  dræbte. 
Franske  Soldater  gik  i  Land  og  tugtede  med  stor  Grusom- 
hed de  omboende  Stammer.  Frankrig,  England  og  Spa- 
nien lovede  hinanden  gensidig  Støtte.  Tyskland  var  mis- 
fornøjet, men  erklærede  efter  nogen  Overvejelse,  at  Frank- 
rigs Optræden  var  i  Overensstemmelse  med  Algecirastrak- 
taten,  der  havde  tildelt  det  den  politimæssige  Opgave  at 
overholde  Ro  og   Orden   i  Marokko. 

Imidlertid  var  der  udbrudt  Opror  i  Marokko,  idet 
Sultan  Abdul  Aziz  blev  angrebet  i  Hovedstaden  Fez  af 
sin  egen  Broder  Mulai  Hafid.  Derved  opstod  Spørgs- 
maalet,  om  Frankrig  skulde  sende  Hjælp  til  Abdul  Aziz. 
Jaurés  fordømte  al  Intervention  og  erklærede  den  hele 
Kolonipolitik  for  forraaende,  Delcassé  forsvarede  i  en  stor 
Tale  Marokkopolitikken,  hvad  han  jo  havde  særlig  Grund 
til,  og  talte  i  det  hele  for  Koloniudvidelser.  Den  daværende 
Førsteminister  Clemenceau  indtog  en  Mellemstilling,  idel 
han  lod  de  franske  Tropper  blive  ved  Kysten  for  at  udføre 
den  Polititjeneste,  der  var  tildelt  dem  ved  Algeciraskonfe- 
rencen,  men  ikke  lod  dem  trænge  ind  i  Landet. 

Mulai  Hafid  fik  Overmagten  i  Fez,  og  Abdul  Aziz 
flygtede  til  Franskmændene.  Saa  var  Spørgsmaalet  om  In- 
tervention der  igen.  Tyskland  begyndte  at  fatte  Mistanke 
om,  at  denne  Uro  var  arrangeret,  og  saa  kom  i  Slutningen 
af  1908  Casablanca-Affæren.  Nogle  Tyskere,  der  havde 
været  indrullerede  i  den  franske  Fremmedlegion  i  Marok- 
ko, var  deserterede,  men  blev  fangne  og  skulde  straffes. 
Den  tyske  Konsul  protesterede,  og  Tyskland  forlangte  en 
Undskyldning.  I  Bladene  paa  begge  Sider  af  Vogeserne  ra- 
sede Krigen  heftigt,  men  en  egentlig  Krise  kom  det  ikke 
til.  Rigskansler  v.  Biilow  gik  ind  paa  at  lade  Sagen  un- 
dersøge ved  Voldgift.  Tyske  Blade  harmedes,  Jaurés  vilde 
have  Diskussion  i  det  franske  Deputeretkammer,  Clemen- 
ceau  fik  den  dog,  men  kun  med  faa  Stemmers  Majoritet, 
opsat,  og  det  lykkedes  saa  i  de  første  Maaneder  af  1909 
at  faa  truffet  Aftaler  mellem  Frankrig  og  Tyskland: 
Frankrig  maatte  ikke  træde  i  Vejen  for  Tysklands  Han- 
delsinteresser  i  Marokko,  Tyskland  erkendte  Frankrigs 
særlige  politiske  Interesser,  derunder  Ret  til  Intervention 
for  at  opretholde  Ro  og  Orden. 

I  Sommeren  1909  blev  Casablanca-Affæren  derefter 
paadømt  ved  Voldgiftsretten  i  Haag:  Begge  Parter  var  op- 
traadt  noget  ukorrekt. 


Foruden  denne  Uro  paa  Balkan,  i  Marokko  og  i 
Frankrig,  viste  der  sig  Uro  i  Forholdet  mellem  Tyskland 
og  England.  Kolonispændingen  blev  til  en  Kaprustninq 
for  at  sikre  sig  Herredømmet  paa  Havet. 

Efter  Erfaringerne  fra  den  russisk-japanske  Krig  1904 
— 05  og  særlig  fra  det  store  Søslag  i  Tschushima-Strædet 
havde  England  begyndt  at  bygge  Slagskibe  af  en  større 
Type  end  tidligere.  Det  første  af  disse,  der  fik  Navnet 
„Dreadnought" ,  Frygtløs,  var  løbet  af  Stabelen  10.  Febr. 
1906.  Tyskland  fulgte  straks  efter  og  forøgede  i  det  hele 
sin  Flaade  med  feberagtig  Hast.  Og  i  Marts  1908  beslut- 
tedes det  at  ombygge  Kielerkanalen,  for  at  ogsaa  de  nye 
store  Skibe  kunde  passere  fra  Nordsøen  til  Østersøen. 
Den  skulde  gøres  bredere  og  uddybes  fra  9  til  11  Meler. 
Til  den  Kanal,  der  var  bygget  1888—95,  var  medgaael  ca. 
150  Millioner,  til  Udvidelsen  vilde  medgaa  over  200  Mil- 
lioner, en  stor  Sum,  syntes  man  den  dang.  Der  var  altsaa 
ikke  Tvivl  om,  at  Tyskland  vilde  hævde  sig  som  Konkur- 
rent til  Søherredømmet,  og  ved  Mødet  paa  Reden  ved  Re- 
val 9.  Juni  1908  mellem  Kong  Edward  og  Kejser  Nikolaj 

blev  da  ogsaa  disse  Forhold  drøftet  af  de  Diplomater,  der 
ledsagede  Fyrsterne,  paa  engelsk  Side  Sir  Charles  Hardin- 
ge  og  paa  russisk  Udenrigsminister  Iswolski.  Der  synes 
endog  at  være  lileven  aftalt,  at  en  ny  russisk  Østersøflaade 
skulde  være  bygget  i  Løbet  af  8  Aar,  altsaa  til  1916. 

I  England  blev  der  en  Del  Uro,  og  den  steg,  da  i 
Sommeren  1908  Grev  Zeppelin  foretog  heldige  Forsøg  med 
Bygning  af  Luftskibe.  Vel  led  han  Havari,  men  det  ty- 
ske Folk  viste  sin  Offervillighed  og  Interesse  ved  en  stor- 
stilet frivillig  Indsamling  til  Fortsættelse  af  Zeppelins 
Forsøg. 

I  August  1908  drog  Kong  Edward  til  Tyskland,  led- 
saget af  Sir  Charles  Hardinge,  der  efter  Samraad  med  den 
engelske  Udenrigsminister  havde  udarbejdet  en  detailleret 
Fremstilling  af  den  engelske  Regerings  Synspunkt  overfor 
Flaaderustningerne.  Dette  gik  i  Korthed  ud  paa,  at  for 
England  var  Flaaden  en  Nødvendighed,  for  Tyskland  en 
Luksus.  Kejser  Wilhelm  gentog  sine  Venskabsforsikrin- 
ger  overfor  England,  men  sagde,  at  Flaadeplanen  var  ved- 
taget af  Rigsdagen,  og  at  han  ikke  vilde  indlade  sig  paa 
en  Diskussion  om  Nedsættelse  af  Flaadebudgettet. 

England  forhøjede  derefter  sit  Flaadebudget  for  det 
næste  Aar,  og  da  i  Efteraarsmaanederne  Aehrenthal-Affæ- 
ren  og  Casablanca-Affæren  tonede  frem,  blev  der  en  hel 
Rustningspanik.  Lord  Roberts  rejste  de  sidste  Maaneder 
en  stærk  Agitation  og  talte  om  Overførelse  til  England  af 
1,400,000  Tyskere. 

Ved  Nytaar  1909  fremkom  der  i  Tyskland  Forslag  om 
nye  Militærudgifter  paa  500  Milioner  Mark,  hvilket  vakte 
ny  Uro  i  England.  I  Februar  var  Kong  Edward  for  før- 
ste Gang  i  sin  Regeringstid  i  Berlin  og  blev  modtaget  af 
Kejser  Wilhelm  med  udsøgt  Opmærksomhed.  Men  det 
førte  ikke  til  positive  Aftåler.  I  Marts  kom  det  til  Splid 
indenfor  det  engelske  Ministerium.  Asquith  var  det  fore- 
gaaende  Aar  bleven  Førsteminister,  efterat  Campbell-Ban- 
nermann  havde  maattet  trække  sig  tilbage  paa  Grund  af 
Svagelighed,  og  han  og  Udenrigsministeren  Grey  vilde  for- 
stærke den  engelske  Flaade  endnu  mere  end  Finansmini- 
steren Lloyd  George  og  Winston  Churchill.  Lord  Roberts 
skildrede  i  Overhuset,  hvorledes  Tyskerne  kunde  gaa  i 
Land  og  tage  hele  England,  Balfour  sagde  i  Underhuset, 
at  Tyskland  i  Løbet  af  3  Aar  vilde  have  flere  Dreadnought- 
er  end  England. 

Indenfor  Ministeriet  naaedes  imidlertid  et  Kompro- 
mis, men  Flaadepanikken  vedblev    i    April  og  Maj.     As- 

qiiith  sogte  at  berolige  og  spottede  over  „de  gamle  Koner 
af  begge  Køn",  og  et  Forslag  om  Mistillidsvotum  til  Mini- 
steriet, fordi  det  ikke  fremmede  Rustningerne,  blev  forka- 
stet i  Underhuset  med  353  Stemmer  mod  135.  Men  Agi- 
tationen blev  fort  ud  i  Befolkningen,  og  Suppleringsval- 
gene gik  Ministeriet  imod.  I  Sommeren  var  der  store 
Flaademanovrer  for  Journalisterne  fra  Kolonierne,  og  ved 
en  Banket  foreslog  Lord  Roberts  dem  at  virke  for  almin- 
delig Værnepligt.  Det  vandt  dog  ikke  Bifald,  og  det  sam- 
me var  Tilfældet,  da  Lord  Roberts  forelagde  Forslaget  i 
Overhuset. 

I  Tyskland  havde  Rigskansler  v.  Biilow  haft  store 
Vanskeligheder  med  at  bjerge  sit  Lovforslag  om  500 
Millioner  Mark  Tændstiks-,  Elektricitets-,  Parfume-,  Aver- 
tissements-, Omsætnings-,  Check-  og  endnu  flere  Skatter 
til  Militærudgifter.  De  vilde  falde  med  Vs  paa  de  mindre 
velhavende,  og  der  rejste  sig  imod  ham  Forbund  baade  af 
Landbrugere  og  Forretningsdrivende  („Hansaforbundet"). 
Da  han  ogsaa  ansaa  en  Arveskat  nødvendig,  fældede  de 
Konservative  ham  Juli  1909.  Bethmann-Holhveg  kom  i 
Stedet  og  gennemførte  Forslaget,  saa  at  Tyskland  kunde 
tige  fat  paa  de  forøgede  Rustninger. 

I  Frankrig  var  der  ogsaa  bleven  Iver  for  Flaadefor- 
øgelse,  og  selv  efter  at  Casablanca-Affærens  Afgørelse  hav- 
de bragt  nogenlunde  Ro  om  Marokkoforholdene,  vedblev 
de  indrepolitiske  Forhold  at  være  spændte,  idet  man  be- 
brejdede Førsteministeren  Clemenceau  Mangel  paa  Initia- 
tiv. En  Dag  i  Sommeren  1909  blev  han  tirret  saaledes  af 
Delcassé,  at  han  tabte  Ligevægten  og  bebrejdede  Dcl- 
cassé,  at  han  havde  ført  Frankrig  til  den  nationale  Yd- 
mygelse, som  han  mente  Algeciras-Konferencen  betød. 
Dette  var  ikke  den  almindelige  Mening  om  Delcasscs  Op- 
træden 1905 — 06,  og  da  en  af  Clemenceaus  Tilhængere  fo- 
reslog et  Tillidsvotum  til  ham,  faldt  dette  med  253  Slem- 
mer mod  196.  Clemenceau  gik  straks  af,  eiUr  ni  have 
været  Premierminister  i  3  Aar. 

Efter  Biilows  og  Clemenceaus  Fald  og  efter  at  Aeh- 
renthal-  og  Casablanca-Affærerne  var  forbi,  var  der  i  Ef- 
teraaret  1909  Mathed  ovenpaa  den  store  Anspændelse. 
Bethmann-Holhveg  udtalte  i  December  Ønsket  om  et  godt 
Forhold  mellem  Tyskland  og  England,  den  tyske  Uden- 
rigsminister V.  Schoen  tog  Afstand  fra  Altyskerne,  den  ty- 
ske Koloniminister  Dernburg  var  i  England  og  talte  om 
økonomisk  Samarbejde,  hvilket  blev  modtaget  med  Vel- 
vilje,  og   Edward    droy    snirdf.    A    dir   aldrii,'   iiavdt'    været 

mindre  Grund  til  at  tale  om  Krif*  mellem  Tyskland  og 
England.  Ja,  der  begyndte  endog  at  gaa  Rygter  om,  at 
de  to  Lande  førte  Underhandlinger  om  Begrænsningen  af 
Rustningerne. 

Ved  Tiaarsskiftet  1910. 

I  Maj  1910  døde  Kong  Edward,  Ententepolitikens  Ska- 
ber. Kort  efter  at  han  havde  tiltraadt  Regeringen,  havde 
England  sluttet  Traktaten  med  Japan  af  30.  Januar  1902. 
D.  8.  April  1904  havde  det  sluttet  Traktaten  med  Frankrig 
og  31.  August  1907  Traktaten  med  Rusland,  Hovedledden'e 
i  den  hele  Ententepolitik. 

Nogle  Maaneder  efter  Kong  Edwards  Død  blev  der 
4.  Juli  1910  sluttet  en  Konvention  mellem  Rusland  og  Ja- 
pan, og  der  udveksledes  derpaa  hjertelige  Telegrammer 
mellem  Zaren  og  Mikadoen,  hvor  der  blev  hentydet  di- 
rekte til,  at  alle  Stridspunkter  mellem  de  to  Lande  var 
endelig  afgjort  og  Ententeforhold  tilvejebragt  imellem 
dem.     Hermed  var  Japan  indgaaet  som  Led  i  Ringen. 

I  nærmere  eller  fjernere  Tilslutning  stod  Portugal, 
hvis  Forretnings-  og  Statsliv  fra  Napoleonstiden  har  væ- 
ret afhængigt  af  England,  Spanien,  der  ved  Marokkoover- 
enskomsten var  knyttet  til  Frankrig  og  England,  og  ende- 
lig Italien,  der  var  i  Middelhavsentente  med  Frankrig  og 
Spanien,  og  hvis  Interesser  stadig  kom  i  Kollision  med 
Østrigs.  Dertil  kom,  at  Grækenland  følte  sig  draget  til 
Ententemagterne  baade  paa  Grund  af  dets  tidligere  For- 
hold til  dem  og  paa  Grund  af,  at  Tyrkiet,  der  sad  inde 
med  de  græske  Øer  i  Ægæerhavet,  mere  og  mere  blev 
knyttet   til    Tyskland. 

Og  endnu  fjernere  i  Entente-Horizonten  skimtedes 
Serbien  og  Montenegro,  Bulgarien  og  Rumænien,  der  ved 
Panslavismens  voksende  Styrke  blev  draget  mod  Rus- 
land. 

Var  alle  disse  Stater  bleven  knyttet  til  den  faste 
Kærne  fra  90erne,  Double-Alliancen  mellem  Frankrig  og 
Rusland,  havde  der  været  en  mægtig  Kreds  uden  om  Cen- 
tralmagterne Tyskland   og  Østrig. 

Nu  døde  imidlertid  Kong  Edward,  før  det  var  naaet 
saa  vidt.  Men  han  efterlod  Enientepolitiken  til  sine  lo 
Medhjælpere  Delcassé  og  Edward  Grey,  der  er  bleven 
kaldet  hans  executores  testamenti. 

Det  vil  blive  et  Spørgsmaal  til  Besvarelse  for  senere 
Tider,  om  disse  to  har  ført  Ententepolitiken  videre  i  Over- 

ensstenimelse  med  dens  oprindelige  Væsen,  eller  om  En- 
tentepolitikens Styrke  svandt  med  Edward  VII. 

Ved  Tiaarsskiftet  kunde  man  se,  hvad  der  var  dens 
Natur  og  Ejendommelighed:  velvillig  Imødekommenhed, 
Forstaaelse  og  Tilnærmelse,  der  giver  Anledning  til  Drøf- 
telse af  politiske  Situationer.  Jo  mere  tillidsfuldt,  d€s 
mere  vil  Samtalerne  nærme  sig  til  Aftaler,  først  om  en- 
kelte Punkter,  derefter  om  flere.  Jo  flere  Aftaler,  des 
nærmere  ved  Overenskomster  og  Traktater,  og  jo  klarere 
Fællessyn  og  Fællesinteresser  viser  sig,  des  nærmere  ved 
Alliancen,    først   den   defensive   og   derefter  den   offensive. 

Ententen  er  saaledes  et  elastisk  Forhold,  der  kan  ud- 
vikle sig  saa  langt,  at  den  bliver  til  Alliance.  Den  var  en 
for  England  naturlig  Politik,  da  det  gik  bort  fra  sin 
„splendid  isolation"  i  90erne;  den  tillod  en  større  og  stør- 
re Udvikling  fra  Englands  tilbagetrukne  Stilling  til  en 
mere  og  mere  aktiv  Optræden. 

Hvor  langt  Ententen  var  naaet  i  den  Retning  ved  Kong 
Edwards  Død,  er  det  endnu  ikke  muligt  at  sige.  At  Forhol- 
det mellem  Frankrig  og  England  var  en  Entente  af  en  saa- 
dan  Fasthed,  at  det  nærmede  sig  til  Alliance  og  Militærkon- 
ventioner, er  vel  givet.  I  hvert  Fald  blev  den  det  i  den 
nærmest  følgende  Tid.  Og  at  Forholdet  mellem  Rusland 
og  England  efter  Mødet  i  Reval  1908  førte  til  Marineafta- 
ler, er  vel  ogsaa  sikkert.  Og  for  saa  vidt  kunde  det 
være  berettiget,  naar  Almenheden  opfattede  Ententerne 
mellem  Frankrig — England  og  England — Rusland  som 
en  Tripleentente  med  en  Alliances  Karakter  og  derfor 
som  en  vældig  Modvægt  mod  den  bestaaende  Triple- 
alliance. 

Men  paa  den  anden  Side  har  der  ogsaa  været  mange 
Militærsamtaler  f.  Eks.  mellem  England  og  Belgien,  uden 
at  disse  Samtaler  er  blevet  til  Aftaler  og  Forholdet  er  ble- 
vet betegnet  med  Ententenavnet.  Og  England  har  heller 
ikke  efter  Kong  Edwards  Død  ønsket  Forholdet  til  Frank- 
rig eller  Rusland  betragtet  som   Alliance. 

Hvad  Betydning  det  vilde  have  haft  for  hele  Udvik- 
lingen, om  England  havde  gjort  det  og  i  det  hele  hurtigere 
var  naaet  fra  Entente  til  Alliance,  lader  sig  ikke  sige.  Men 
at  det  vilde  have  øvet  en  stærkere  Indflydelse  paa  alle  de 
Smaastater,  der  svævede  omkring  de  store  Magtgrupperin- 
ger, om  Ententemagterne  var  tonet  frem  med  større  Slut- 
tethed, kan  ikke  betvivles. 

Nu  var  det  saaledes  ved  Kong  Edwards  Død,  at  der 
øjnedes  Muligheder  for  en  større  Fasthed,  og  at  flere  af  dem 

var  i  Færd  med  at  blive  til  Virkeligheder,  saa  nær  derved, 
at  flere  ossaa  i  de  næste  Aar  blev  det. 


Over  for  Ententepolitikens  Magter  stod  ved  Tiaars- 
skiftet  TripleaUiancen.  Dens  Glanstid  faldt  i  90'erne.  Fra 
1900  begyndte  Delcassés  Middelhavs-  og  Afrikapolitik  at 
rokke  ved  Italiens  Stillinci.  For  dettes  Vedkommende  var 
der  ved  Alliancefornyelserne  med  Østrig  1887,  1891  og 
1903  blevet  aftalt,  at  ingen  af  dem  maatte  tage  Land  paa 
Balkanhalvøen,  uden  at  den  anden  Part  fik  Kompensation 
samme  Sted.  Heri  kan  maaske  søges  Grunden  til,  at  Østrig 
ikke  efter  Bismarcks  Anvisning  er  gaaet  mod  Syd  til  Sa- 
loniki  og  har  taget  Makedonien.  Italien  vilde  da  straks 
have  taget  Albanien  og  derved  have  faaet  begge  Kysterne 
paa  det  smalleste  Sted  af  Adriaterhavet,  en  Fare  for  Østrigs 
Adriatermagt.  Ogsaa  paa  anden  Maade  trues  denne  af 
Italien,  idet  der  fra  Berlinerkongressens  Tid  har  bestaaet 
et  Parti  af  Ung-Italienere,  der  ikke  vil  nøjes  med  de  Lande> 
Italien  har,  men  ogsaa  vil  have  dem,  der  endnu  ikke  er 
givet  tilbage  til  Italien,  skønt  Sproget  er  italiensk.  De  Styk- 
ker Italien,  der  endnu  ikke  er  givet  tilbage,  kaldes  paa 
Italiensk  Italia  irredenta,  og  deraf  kommer  Partinavnet 
Irredentister.  De  fik  stigende  Indflydelse,  i  Begyndelsen 
af  Aarhundredet  var  liaade  Ministerpræsidenten  Zanar- 
delli  og  Udenrigsministeren  Prunetti  Irredentister.  Blandt 
de  Lande,  Partiet  særlig  længtes  efter,  var  det  italienske 
Tyrol  og  Triest,  Østrigs  betydeligste  Havn  ved  Adriater- 
havet. Spændingen  mellem  Østrig  og  Italien  maatte  der- 
for øges,  og  ved  Algeciraskonferencen  1906  staar  Italien 
paa  Ententens  og  ikke  paa  Triplicens  Side.  Under  Aehren- 
thalaffæren  1908  bliver  Forholdet  endnu  mere  spændt. 
Italien  mener,  at  Østrig  har  annekteret  Bosnien  og  Herze- 
gowina,  og  det  forlanger  derfor  Kompensation  i  Albanien. 
Efter  hvad  der  senere  er  oplyst,  havde  Italien  allerede  Mo- 
biliseringsordrerne  trykt.  Tysklands  stærke  Pres  paa  St. 
Petersborg  bragte  imidlertid  Rusland  til  at  anerkende  An- 
neksionen i  Foraaret  1909.  Men  Forholdet  mellem  Østrig 
og  Italien  vedblev  at  være  spændt. 

Og  det  blev  ikke  bedre,  da  der  ogsaa  i  Østrig  dannede 
sig  et  Parti,  der  vilde  sætte  haardt  mod  haardt.  Østrigs 
Anseelse  som  Stormagt  var  efterhaanden  dalet.  Aeliron- 
thals  Kup  1908  havde  ikke  hjulpet.  Resultatet  var  kun 
blev  reddet  ved,  at  Kejser  Wilhelm,  mm  han  sagde  ved 
en  Raadhusfest  i  Wien  21.  September  1910,  havde  stillet 

sig  ved  dets  Side  ,.in  schimmernder  Wehr".  Rettere  sagt, 
dækket  det  med  sit  Skjold,  hvad  ikke  kunde  oge  dets  An- 
seelse. Tværtimod  svækkede  dets  Selvstændighed  som 
Stormagt. 

Vanskeligere  blev  dets  Stilling  ved,  at  det  var  sammen- 
sat af  saa  mange  forskellige  Lande  og  Nationer,  der  var 
tilbøjelige  til  at  trække  hver  til  sin  Side  og  i  de  forskellige 
Landdage  lave  Obstruktion  og  Uro.  Det  var  efterhaanden 
blevet  den  almindelige  Mening,  at  det  kun  holdtes  sam- 
men, saa  længe  den  SOaarige  Kejser  Franz  Joseph  levede. 
Ganske  naturligt  maatte  det  da  blive  en  Opgave  for  Tron- 
følgeren, Erkehertug  Franz  Ferdinand)  at  styrke  Sammen- 
holdet, endnu  medens  Franz  Joseph  levede.  Om  Erkeher- 
tugen  samlede  sig  da  det  Parti,  der  vilde  gøre  Østrig  stærkt. 
Da  hverken  Nationalitet  eller  Religion  kunde  kitte  de  for- 
skellige Landsdele  sammen,  tyede  man  til  Hæren.  Der 
foretoges  ved  Generalstabschefen  v.  Holzendorff  en  Re- 
formeren af  Hæren,  og  lige  overfor  Irredentisternes  stadige 
Udæskninger  blev  Grænsen  mellem  Italien  og  Østrig  for- 
synet med  en  Række  Forsvarsværker,  der,  som  det  nu 
viser  sig,  maa  være  gode,  siden  de,  efter  at  Italien  er  kom- 
men med  i  Verdenskrigen,  i  flere  Maaneder  har  modstaaet 
Italienernes  Angreb. 

Medens  Triplealliancen  saaledes  stod  i  Fare  for  at 
miste  sit  ene  Led,  Italien,  saa  det  mere  og  mere  ud  til,  al 
der  skulde  komme  et  nyt  Led  i  Stedet,  nemlig  Tyrkiel. 

I  Oktbr. — Novbr.  1910  søgte  Tyrkiet  forgæves  Laan 
i  Frankrig,  men  fik  det  saa  i  Østrig  og  Tyskland.  Paa 
samme  Tid  fik  Persien  et  Laan  af  England  og  Rusland, 
dog  kun  imod  at  lade  sit  Pengevæsen  kontrollere  af  5  Fi- 
nansinspektører  og  organisere  et  Gensdarmerikorps  under 
fremmed  Ledelse.  Der  blev  derefter  i  Konstantinopel  af- 
holdt et  Protestmøde  af  I  yi  ku  og  Perser.  Det  sluttede  med 
Leveraab  for  Kejser  Wilhelm  og  Afsendelse  af  et  Telegram 
med  følgende  Indhold:  „Vi  mindes  de  stolte  Ord,  som 
Deres  naadige  Majestæt  udtalte  ved  Saladins  Grav,  hvor 
De  glædede  350  Millioners  Hjerter  med  det  ædle  Løfte  om 
ophø.iet  Støtte". 

bet  orientalske  Spørgsmaal,  som  i  forrige  Aarhun- 
drede  nærmest  havde  drejet  sig  om  Balkanhalvøen,  var 
efterhaanden  naaet  videre  ud  til  at  gælde  baade  Lilleasien 
og  Persien  og  Arabien  og  Mesopotamien.  Om  Lilleasien, 
særlig  Smyrna,  begyndte  Grækerne  at  nære  Foi:haabnin- 
ger.  Persien  havde  England  og  Rusland  1907  delt  i  In- 
teressesfærer eftii  (hit-  (Ljet  Tykke.   I  Arabien  var  Mekkn- 

banen  nær  ved  at  blive  færdig;  den  kunde  i  Tyskernes 
Hænder  blive  en  Hæmsko  for  den  engelske  Handel  og  den 
engelske  Plan  om  en  Bane  fra  Suezegnen  gennem  Arabien 
langs  Persiske  Bugt  gennem  Sydpersien  til  Indien.  Og  i 
Mesopotamien  skulde  Bagdadbanen  netop  1910  til  at  gen- 
nembryde Taurusbjergene.  Ogsaa  her  kunde  engelsk  Han- 
del komme  i  Kollision  med  tyrkiske  Interesser,  og  bag  ved 
Tyrkerne  stod  efter  Kejser  Wilhelms  Orientrejse  1898 
Tyskerne  baade  med  pekuniære,  merkantile  og  tekniske 
Interesser.  Og  ved  Muligheder  for  Sidebaner  baade  mod 
Øst  og  Vest  blev  ikke  alene  Persien  med  dets  to  Magt- 
havere Rusland  og  England  inddragne  i  Bagdadbanens 
Forhold,  men  ogsaa  Frankrig,  der  fra  gammel  Tid  har 
hævdet  Protektoratet  over  de  Kristne  i  Forasien  og  har 
mange  finansielle  og  merkantile  Interesser  ved  Syriens 
Kyster  og  deres  Opland. 

Saaledes  mødtes  ogsaa  i  Orienten  Ententen  og  Tripli- 
cen.  Da  Tyskland  i  90'erne  søgte  at  skabe  sig  et  Koloni- 
rige  og  blev  klar  over,  at  de  bedste  Stykker  allerede  var 
besatte  af  andre  Magter,  havde  det  forespejlet  sig  en  For- 
bindelse med  de  tyrkiske  Lande,  hvor  det  kunde  faa  Ad- 
gang til  de  Produkter,  det  ikke  havde  hjemme,  og  sam- 
men med  dem  danne  et  økonomisk  Hele,  uafhængigt  af 
andre,  fra  det  indiske  Hav  til  Østersøen.  Men  dets  Med- 
bejlere fra  Europa  mødte  ogsaa  her,  og  i  den  følgende  Tid 
gemte  der  sig  under  Spørgsmaalet  „Bagdadbanen"  mange 
Rænkespind,  der  var  i  Stand  til  at  fremkalde  Konflikter. 


Under  saadanne  Forhold:  med  et  vaklende  Italien,  et 
Østrig,  der  trængte  til  Beskyttelse,  og  et  svagt  Tyrki  kom 
Tyngdepunktet  til  at  hvile  endnu  mere  i   Tyskland. 

Men  Tyskland  følte  sig  stærkt  nok  dertil.  Ved  Tiaars- 
skiftet  stod  det  med  en  svulmende  Magtfølelse.  Dets  Om- 
sætning med  Udlandet  var  fra  1900  til  1910  steget  til  det 
dobbelte,  dets  Dampskibsflaade  var  Verdens  næststørste. 
Udvandringen  til  Kolonierne,  der  i  90'erne  beløb  sig  til 
100,000  aarlig,  udgjorde  1905—10  kun  25,000  aarlig.  Der 
var  Arbejde  til  Befolkningen  hjemme  i  Tyskland.  Befolk- 
ningstilvæksten var  derfor  næsten  1  Million  aarlig.  I  de 
foregaaende  10  Aar  var  Tysklands  Indbyggerantal  steget 
fra  56  til  65  Millioner.  Medens  Frankrig  og  Tyskland  ved 
Krigen  1870  havde  haft  omtrent  det  samme  Indbygger- 
antaL  ca,  38  og  ca.  41  Millioner,  var  Frankrigs  Indbygger- 
antal i  de  forløbne  40  Aar  kun  steget  med  1 — 2  Millioner, 

Tysklands  med  næsten  25.  Blev  det  saaledes  ved,  vilde 
der  om  andre  10  Aar  være  næsten  dobbelt  saa  mange  Ty- 
skere som  Franskmænd.  Tyskland  behøvede  ikke  mere 
at  frygte  for,  at  Frankrig,  hvis  det  stod  alene,  skulde  be- 
gynde en  Revanchekrig. 

Efter  at  Kejser  Wilhelm  d.  21.  Septbr.  1910  paa  Raad- 
hiiset  i  Wien  havde  talt  om,  hvorledes  Tyskland  under 
Aehrenthal-Affæren  havde  stillet  sig  ved  Østrigs  Side  i 
straalende  Rustning,  skrev  da  ogsaa  Maximilian  Harden 
i  „Die  Zukunft":  „Den  samme  Fasthed  burde  Tyskland 
have  vist  under  Algeciras-Konferencen.  I  Stedet  for  hørte 
man  efter  Sludrehovederne.  Naar  man  har  4  Millioner  af 
Verdens  bedste  Soldater  bag  sig,  behøver  man  knapt  nok 
Geni,  kun  Mod  og  rolige  Nerver". 

Og  lignende  Udtryk  for  tysk  Selvfølelse  hørtes  og 
føltes  overalt.  Under  denne  Udvikling  fik  derfor  Altyskerne 
IPangermanerne)  Luft  under  Vingerne,  og  deres  Sprog- 
forening „Hejnidal'"  tegnede  Omridsene  for  et  Større- 
Tyskland  i  Ordene:  „Fra  Boulogne  til  Narwa,  fra  Besan- 
Con  til  Sortehavet,  fra  Adria  til  Skagen".  Og  i  Sommeren 
1910  fik  Tyskland  i  Kiderlen-Wåchter  en  Udenrigsmini- 
ster, der  var  paavirket  af  Altyskerne. 


Men  ogsaa  Tysklands  to  Naboer  mod  Øst  og  mod 
Vest  følte  ved  Tiaarsskiftet  en  Kraft  og  en  Sluttethed,  der 
var  stærkere  end  i  tidligere  Tid. 

Rusland  var  lige  kommet  ud  over  de  mange  Kriser, 
der  var  fulgt  efter  det  store  Nederlag  mod  Japanerne.  Der 
var  kommet  Stilhed,  efter  at  de  mange  Revolter  var  slaaet 
ned  med  haard  Haand,  og  det  var  efter  3  Forsøg  med 
Dumaer  som  Repræsentation  for  Folket  ved  at  slaa  sig  til 
Ro  med  deji  sidste,  og  de  store  Agrarreformer,  der  var 
blevet  lovet  1906,  var  lige  blevet  udformet  i  Agrarlovene 
af  Juli  1910.  Rusland  kunde  derfor  med  sine  170  Millio- 
ner Indbyggere  paa  ny  give  sin  Indsats  i  Verdenspolitiken, 
tilmed  da  det  havde  et  saadant  Fødselsoverskud,  at  Be- 
folkningen aarlig  steg  med  2  Millioner. 

Med  disse  Muligheder  skred  Rusland  under  Pansla- 
vismens  Auspicier  til  at  reformere  sin  Hær  og  skabe  sig 
en  Flaade  i  Stedet  for  den  tabte. 

To  Handlinger  af  Rusland  i  1910  vakte  imidlertid 
nogen  Forbavselse:  Potsdamer modet  og  Iswolskis  Afsæt- 
telse. 

I  November   1910  kom   Kejser   Nikolaj   paa  Besøg  til 

Tyskland  og  forhandlede  i  Potsdam  med  Kejser  Wilhelm. 
Der  gik  straks  Rygter  om,  at  Ententepolitiken  skulde  være 
død  med  Kong  Edward,  at  der  vilde  indtræde  en  ny  Magt- 
konstellation i  Europa,  at  Bismarcks  Trekejserforbund  fra 
70'erne  vilde  genopstaa,  en  ny  hellig  iVlliance,  en  Monar- 
kernes Fagforening  m.  m.  Men  det  viste  sig,  da  Forhand- 
lingerne fra  Potsdamermødet  næste  Aar  blev  offentlig- 
gjort, at  det  kun  var  Forhold  i  Asien,  der  var  blevet  for- 
handlet. Rusland  havde  lovet  at  bygge  en  Bane  fra  Tehe- 
ran i  Nordpersien  i  Forbindelse  med  en  Sidebane  fra  Bag- 
dadbanen og  i  det  hele  taget  ikke  hindre  Bagdadbanen. 
Tyskland  havde  anerkendt  Ruslands  særlige  Interesser  i 
Persien  og  havde  lovet  ikke  at  støtte  en  eventuel  Frem- 
trængen  af  Tyrkere  i  Persien.  Og  en  saadan  Forhandling 
om  et  enkelt  Spørgsmaal  med  en  Magt  var  ikke  imod, 
hvad  Entente  med  en  anden  Magt  krævede.  Der  var  intet 
i  Vejen  for,  som  man  sagde,  at  Rusland  „tog  sig  en  Ekstra- 
tur" med  Tyskland,  alt  blev  alligevel  ved  at  ligge  i  det 
gamle  Leje  overfor  Frankrig.  Men  det  vakte  naturligvis 
megen  Alarm  i  Frankrig,  hvor  man  fryfftede  for,  at  Rus- 
land skulde  blotte  sin  Vestgrænse  mod  Tyskland,  og 
Udenrigsministeren  Pichon  maatte  Gang  efter  Gang  for- 
sikre, at  Forholdet  til  Rusland  var  inderligere  end  nogen 
Sinde.  Det  kan  jo  heller  ikke  nægtes,  at  den  østrigske 
Udenrigsminister,  Grev  Berchtold,  har  Ret  i  den  Betragt- 
ning, at  Triplealliancen  var  „en  klart  afgrænset  Konfigu- 
ration", men  at  der  ved  Ententepolitiken,  ved  Japans  Ind- 
træden i  europæiske  Allianceforhold  og  ved  afrikanske  og 
asiatiske  Særkontrakter  efterhaanden  var  dannet  „et  tæt- 
masket Net  af  Overenskomster  og  Forstaaelser  mellem 
Magter  af  samme  og  forskellige  Grupper,  der  gjorde  den 
internationale  Situation  i  høj  Grad  indviklet  og  bragte  et 
Uroens  Element  ind  i  den  ydre  Politik". 

Den  anden  opsigtsvækkende  Handling,  Rusland  fore- 
tog 1910,  var,  at  Iswolski,  der  havde  været  Udenrigsmini- 
ster fra  1906,  blev  afsat  og  erstattet  med  Sassonoff. 

Det  hed  sig  straks,  at  det  var  en  Straf  for  Isvvolskis 
Politik  før  og  under  Aehrenthal-Affærcn.  Han  havde  ladet 
sig  narre  af  Aehrenthal  og  havde  ikke  forudset,  at  Aehren- 
thal  vilde  inkorporere  Bosnien  og  Herzegowina,  og  han 
havde  vovet  sig  for  langt  ud  til  Fordel  for  Serbien,  saa  at 
Ruslands  Anerkendelse  af  Anneksionen  efter  Kejser  Wil- 
helms Mellemkomst  var  bleven  følt  som  et  Nederlag  for 
russisk  Diplomatsnille. 

Det   viste    sig   imidlertid,   at   Sassonoff   fortsatte   med 

Iswoiskis  Politik  i  Serbien,  ja  at  den  russiske  Gesandt  i 
Serbien,  Hartweig,  var  nøje  inde  i  den  storserbiske  Natio- 
nalforenings Planer,  saa  at  alt  ogsaa  her  blev  i  det  gamle 
Leje.  Og  med  Hensyn  til  Iswoiskis  Afsættelse  som  Uden- 
rigsminister, saa  blev  han  samtidig  udnævnt  til  Gesandt 
i  Paris.  Og  dette  kan  ikke  betragtes  som  Degradation; 
thi  netop  paa  dette  Tidspunkt  blev  denne  Post  af  ganske 
særlig  Vigtighed. 


I  Frankrig,  Tysklands  Nabo  mod  Vest,  blussede  Re- 
vanchetanken nemlig  op  stærkere  end  for.  Den  havde 
altid  været  levende;  men  dens  Tilhængere  havde  været 
bange  for,  at  Kolonialpolitiken  skulde  vende  Blikket  fra 
Elsass  og  Lothringen.  Under  og  efter  Marokkokrisen 
1904 — 05  havde  de  imidlertid  forstaaet,  at  Delcassés 
Afrikapolitik  optog  Revanchepolitiken  i  sig.  De  for- 
stod, at  han  vilde  isolere  Tyskland,  saa  at  det  lettere  kunde 
overvindes,  at  han  ved  Kolonialtropper  kunde  dække  no- 
get af  det  Minus,  der  fremkom  mellem  Frankrig  og  Tysk- 
land, efterhaanden  som  Tysklands  Folkemængde  steg  saa 
stærkt,  medens  Frankrigs  stagnerede,  og  at  han  ved  En- 
tcntepolitiken  søgte  at  skaffe  Frankrig  Medhjælpere  til 
Revanchen.  Der  dannede  sig  derved  efterhaanden  et  Parti 
af  begejstret  Ungdom,  der  gaar  under  Navnet  Xationali- 
sterne.  En  Historiker  som  Frédéric  Masson  vakte  „den 
befriende  og  krigerske  latinske  Aand",  en  Romanforfatter 
som  Maurice  Barres  skrev  i  „Le  roman  de  l'énergie  na- 
tionale": „Kirken  er  en  Skole  for  Moral,  Hæren  for  Tap- 
perhed: jeg  elsker   Uniformen  og  Præstekjolen". 

Dette  Udtryk:  „at  elske  Uniformen"  lyder,  som  om 
det  var  sagt  af  en  Tysker. 


I  det  hele  taget  foregaar  der  i  Europa  i  det  første 
Tiaar  af  dette  Aarhundrede  en  Ændring  i  Retning  af 
prøjsisk  Militarisme.  Engelsk  Imperalisme,  fransk  Natio- 
nalisme, italiensk  Irredentisme,  russisk  Panslavisme  og 
tysk  Pangermanisme  er  ogsaa  ensartede  i  deres  Væsen. 
De  gaar  tillige  alle  ud  paa  at  bringe  noget  større  ud  af  det 
forhaandenvierende:  et  større  Britannien,  et  større  Frank- 
rig, et  større  Italien,  et  større  Rusland  med  alle  Slaver  og 
el  større  Tyskland  udvidet  i  alle  Verden.shjørner.  Alle  var 
de  paavirkede  af  den  Tankegang,  der  overfører  de  Dar- 
winske Teorier  om    ..Kampen   for  Tilværelsen"    og    „den 

stærkeres  Ret"  fra  Natur-  og  Dyrelivet  til  Menneskelivet 
og  Historien. 

Naar  en  imperialistisk  Forfatter  som  Tennyson  over- 
for Gladstone  siger:  „Magt  maa  mødes  med  Magt,  skal 
Magt  ej  ene  raade",  saa  kunde  det  lige  saa  godt  være  sagt 
af  den  tyske  Retslærde  Ihering,  der  i  „Kampen  for  Ret- 
ten" hævdede,  at  Ansvaret  for  en  Retskrænkelse  hviler  paa 
den  forurettede,  hvis  han  ikke  har  sat  sig  til  Modværge 
og  hævdet  Retten,  og  man  mindes  Rækken  af  tyske  For- 
fattere med  deres  Udtalelser  om,  at  Magt  skaber  Ret,  og 
deres  Fremhæven  af  Krigens  ethiske  Værd,  dens  Betyd- 
ning for  Selvhævdelse  og  Selvlugt,  eller  en  tysk  Filosof 
som  Nietzsche,  der  mener,  at  Kristendommen  er  en  Reli- 
gion for  Trælle,  for  de  ydmyge  og  sagtmodige,  der  ikke 
staar  imod,  men  vender  den  anden  Kind  til,  naar  de  har 
faaet  Slag  paa  den  ene. 

Naar  Lord  Roberts  i  Anledning  af  Konventionen  i 
Pretoria  overfor  Gladstone  taler  om  „en  Fred  uden  Ære", 
saa  falder  det  ganske  i  Traad  med  en  Moltkes  og  Bern- 
hardis  Tankegang  og  med  en  fransk  Officers  Opfattelse  af 
den  militære  Ære. 

Naar  en  imperialistisk  Forfatter  som  Kipling  i  sin 
Roman  „Lyset,  der  sluktes"  lader  Heltens  Venner  prise 
ham,  fordi  han  er  saadan  en  uforskammet,  selvsikker  og 
storsnudet  Fyr,  saa  er  dette  Helteideal  nær  ved  det  tyske 
Ideal  af  en  schneidig  Gardeofficer. 

Og  et  engelsk  Ordsprog  som  „Hvor  der  er  Vilje,  der 
er  Vej",  ligger  lige  op  ad  Tyskernes  „maalbevidsl"  med 
dets  Udvidelse:  „Den,  som  vil  Maakt,  maa  ogsaa  ville 
Midlerne"  og  ved  Nietzsches  Sætning:  „En  god  Sag  gør 
ikke  en  Krig  hellig,  men  den  gode  Krig  helliger  en  Sag", 
eller  hans  Udtalelse  om  en  Herremoral  i  Modsætning  til 
Trællemoralen,  en  Herremoral,  som  skaber  sine  egne  Love, 
og  man  er  da  nær  ved,  at  Forpligtelser  kun  er  bindende, 
saa  længe  de  er  til  Behag,  men  brydes,  naar  de  er  til  Be- 
svær, og  at  Hensigten  helliger  Midlet,  Nød  bryder  alle 
Love. 

Fælles  for  alle  Lande  er  tillige  en  Længsel  efter  Hand- 
ling, efter  at  der  blot  skal  ske  noget.  Derfor  vakte  Aehren- 
thals  Kup  1908  Begejstring  selv  hos  mange,  der  fordømte 
det  som  uklogt  og  overilet.  Det  er  Romantikens  La^ngsel 
efter  det  store,  det  overraskende,  det  spændende,  det  liden- 
skabelige, der  gaar  om  igen  efter  100  Aars  Forløb.  Og 
der  er  noget  af  Sturm-  und  Drangtidens  Svulst  og  kraft- 
geniale Selvovervurdering.  Og  Renaissancetidens  Begejst- 
ring for  det  fyrige  Temperament  i  Modsætning  til  det  kø- 

lige  Overlæg  og  dens  Beundring  for  den  snildt  tænkte  og 
godt  gennemførte  Handling,  selv  om  den  strider  mod  den 
vedtagne  Moral.  Derfra  ogsaa  Tilstrømningen  til  Teater- 
forestillinger om   Tyveknægte,   Amatørtyve  og   Detektiver. 

Det  er  en  Bevægelse  hen  imod  Energiudfoldelse  lige- 
gyldigt for  hvilket  Maal,  naar  det  blot  bærer  bort  fra  de 
foregaaende  Tiaars  tørre  Forstandsmæssighed,  akademiske 
Diskuteren,  Forsigtigpeteri  og  Sagtetripperi. 

Ved  Siden  deraf  var  der  en  glujjsk  Nydelseslyst  og 
mægtig  Appetit  paa  Livet,  der  bortdrog  store  Kredse  fra  al 
Eftertanke,  og  Modsætningen  dertil:  en  forceret  Askese 
og  ophidset  Trang  til  Forsagelse,  der  førte  til  Verdensfor- 
dømmelse  eller  Verdensfjemhed. 

Det  er  alt  dette,  der  viser  sine  Virkninger  ved  Tiaars- 
skiftet.  Og  jo  længere  det  holdes  tilbage  ved  Fredskongres- 
ser, ved  diplomatiske  Fyrsterejser  med  Forhandlinger  og 
Traktater  og  Overenskomster,  desto  stærkere  rejser  det 
sig  tilsidst. 

Ved  1910  synes  alt  at  være  beredt  til  den  store  Ver- 
densbrand.  Tilbage  var  kun  Spørgsmaalet,  naar,  hvor  og 
hvorledes  den  vilde  begynde. 

Rustningsdebat  Foraar  1911. 

Foraarsmaanederne  1911  begyndte  fredeligt.  Det 
franske  Deputeretkammer  vedtog,  at  Frankrig  paa  næste 
Haagerkonference  skulde  sætte  Rustningernes  Begræns- 
ning paa  Dagsordenen.  Grey  udtalte  i  Anledning  af  det 
stadig  stigende  Flaadebudget  Ønsket  om  et  tillidsfuldt 
Forhold  mellem  Tysklands  og  Englands  Befolkning;  Re- 
geringerne havde  aldrig  næret  Mistillid  til  hinanden.  Og  i 
den  tyske  Rigsdag  foreslog  Socialdemokraterne,  at  Tysk- 
land skulde  tage  fat  paa  Afrustning. 

Herimod  bemærkede  imidlertid  Rigskansleren  Beth- 
mann-Holhveg,  at  ingen  endnu  havde  kunnet  opstille  et 
ordentligt  Program  for  Afrustning.  Det  vilde  forudsætte 
en  Rangdeling  mellem  Magterne,  i  Forhold  til  hvilken  hver 
Magts  Militærstyrke  skulde  fastsættes,  og  hvilken  Magt 
vilde  gaa  med  dertil?  Og  saa  Kontrollen  med,  at  den  blev 
overholdt!  Ethvert  Forsøg  paa  Kontrol  vilde  skabe  Mis- 
tro. Og  med  Hensyn  til  Voldgiftstraktater  uden  Æres- 
klausul,  vilde  saadanne  blot  betegne  de  bestaaende  Til- 
stande; ændrede  disse  sig,  vilde  Traktaterne  brænde  som 
Fyrsvamp.  „Vi  Tyskere  er  i  vor  udsatte  Tilstand  henviste 
til  uforfærdet  at  se  den  haarde  Virkelighed  i  Øjnene". 

Rigsdagen  vedtog  derefter  en  Resolution,  hvori  Rigs- 

kansleren  opfordredes  til  at  imødekomme  Afrustnings- 
krav  fra  andre  Magter.  Men  Socialdemokraternes  Forslag 
gik  ud  paa,  at  Tyskland  skulde  tage  Initiativet. 

Anden  Marokkokrise  1911. 

I .  Foraaret  1911  blev  Delcassé  Marineminister.  Det 
var  Manden  for  Ententen  med  England  og  et  godt  Forhold 
til  Spanien  og  Italien,  og  det  var  Manden  for  Tysklands 
Isolering  og  for  de  marokkanske  Forviklinger.  Og  Tysk- 
land havde  til  Udenrigsminister  faaet  Kiderlen-Wåchter, 
der  lyttede  til  Altyskernes  Fordringer. 

Snart  begyndte  nu  tyske  Blade  at  paastaa,  at  Frankrig 
benyttede  sin  Stilling  som  Opretholder  af  Ordenen  i  Ma- 
rokko til  at  besætte  Landet.  Der  var  nemlig  stadig  Oprør. 
Abdul  Aziz  havde  mistet  sin  Anseelse,  men  Mulay  Hafid 
var  bleven  anerkendt  som  Sultan  i  hans  Sted,  og  han  resi- 
derede nu  i  Hovedstaden  Fez,  omgivet  af  Oprørsstammer 
paa  alle  Kanter.  Det  var  derfor  blevet  nødvendigt  at  sende 
flere  og  flere  Tropper  til  Hjælp.  Et  fransk  Hjælpekorps 
naaede  i  Maj  til  Fez,  og  der  blev  udsendt  Straffeekspedi- 
tioner i  alle  Retninger.  Landet  skulde  pacificeres  og  derfor 
foreløbig  besættes.  For  hvert  Troppekorps  kom  Sultanen 
i  større  Gæld  til  Franskmændene  og  blev  derved  mere  af- 
hængig. 

De  altyske  Blade  blev  bekymrede  for  Sultanens  Suve- 
rænitet, og  da  saa  ogsaa  Spanien,  der  i  Henhold  til  Trak- 
taten af  3.  Oktbr.  1904  havde  faaet  tildelt  Indflydelses- 
sfærer baade  i  Nordmarokko  og  det  sydlige  Vestmarokko, 
begyndte  at  røre  paa  sig,  blev  de  altyske  Blades  Sprog 
stadig  kraftigere.  Tysklands  Stilling  som  Verdensmagt 
blev  krænket,  hvis  Marokkos  Fremtid  blev  afgjort,  uden 
at  det  blev  spurgt,  og  hvis  Marokko  blev  delt,  uden  at 
Tyskland  fik  sin  Part. 

/.  Juli  1911  blev  da  Kanonbaaden  „Panther"  afsendt 
til  Vestkysten  af  Marokko,  hvor  Tyskerne  i  Havnestaden 
Agadir  havde  mange  økonomiske  Interesser,  og  Kryd- 
seren „Berlin"  blev  sendt  til  dens  Afløsning.  Krisen  var 
nu  akut. 

Frankrig  bestemte  sig  imidlertid  til  ikke  at  sende 
noget  Krigsskib.  England  ligeledes.  Men  England  lovede 
at  støtte  Frankrig,  og  Rusland  gjorde  det  samme.  Efter 
14  Dages  forventningsfulde  Pause  begyndte  der  Forhand- 
linger i  Berlin  mellem  den  franske  Gesandt  Cambon  og 
den    tyske    Udenrigsminister    Kiderlen-Wåchter.     Det    er 

disse  Forhandlinger,  der  kaldes  „Den  store  Konversation 
i  Berlin". 

Til  en  Begyndelse  kunde  der  ikke  komme  Gang  i 
Forhandlingerne.  Altyskerne  forlangte  et  Stykke  af  Vest- 
marokko med  Byerne  Agadir,  Mogador  o.  fl.  Pludselig 
dukkede  den  Tanke  op,  at  Tyskland  intet  Land  skulde 
have  i  Marokko,  men  Kompensation  i  den  franske  Del  af 
Kongo.  Kiderlen-Wåchter  forlangte  hele  Fransk-Kongo. 
Det  tog  Vejret  fra  Cambon,  saa  at  „Konversationen"  gik  i 
Staa.  Cambon  rejste  til  Paris  for  at  faa  Instruktioner  af 
Regeringen,  og  Børserne  var  i  flere  Uger  meget  nervøse. 

I  August  vendte  Cambon  tilbage  med  følgende  For- 
slag: Frankrig  faar  Protektoratet  over  Marokko,  mod  at 
Tyskland  faar  fri  Adgang  for  sine  økonomiske  Interesser 
og  et  Stykke  af  fransk  Kongo. 

Altyskerne  harmedes  over  dette  Forslag,  hvorved 
Tyskland  maatte  miste  sit  Tag  i  Marokko,  og  tyske  Han- 
delsmænd fordrede  Særstilling  for  tysk  Handel  og  Garan- 
tier for  den  frie  Adgang  til  Marokkos  Marked,  saa  det  blev 
vanskeligt  at  holde  „Konversationen"  i  Gang. 

Desuden  tiltog  de  oprørske  Bevægelser  i  Marokko, 
Frankrig  havde  efterhaanden  sendt  40,000  Mand  derover, 
og  Spanien  30,000. 

Børserne  blev  mere  urolige  end  nogen  Sinde.  Det  hed 
sig,  at  de  700  Millioner  Frcs.,  Franskmænd  havde  anbragt 
i  Tyskland,  efterhaanden  blev  trukket  tilbage.  Der  blev 
Run  paa  Sparekasserne  i  de  større  Byer,  som  Konigsberg, 
Stettin  og  Metz.  Præsident  Falliéres  og  Marineminister 
Delcassé  holdt  i  Toulon  Revu  over  den  største  Flaade- 
styrke,  Frankrig  hidtil  havde  samlet.  Kejser  Wilhelm 
holdt  i  Overværelse  af  den  østrigske  Tronfølger  Revu  i 
Kiel  over  den  største  Flaade,  der  nogen  Sinde  havde  været 
samlet  udenfor  Englands  Farvande.  England  skærpede 
Bevogtningen  af  Havne  og  Værfter.  Belgien  foretog  store 
Rustninger  for  det  Tilfælde,  at  dets  Neutralitet  skulde 
blive  krænket.  Natten  mellem  19.  og  20.  September  var 
Krisen  paa  sit  Højdepunkt. 

Da  kom  der  paa  Berlinerbørsen  et  saa  voldsomt  Kurs- 
fald, at  Børsherrerne  ilede  til  Statssekretær  Zimmermann, 
der  svarede  beroligende,  Marokkospørgsmaalet  vilde  være 
afgjort  om  nogle  Dage. 

Og  virkelig  begyndte  Forhandlingerne  mellem  Cam- 
bon og  Kiderlen-Wåchter  nu  at  glide.  Tyskland  erklæ- 
rede sig  enigt  med  Frankrig  i  Princippet  og  indrømmede 
Frankrig   fuld   Bevægelsesfrihed   i   Marokko    og    eventuel 

militær  Besættelse.  Tyskland  hævdede  sine  økonomiske 
Interesser,  sa^rlig  Minekoncessioner,  og  gik  forøvrigt  ind 
paa  „den  aabne  Dørs  Politik",  o:  Ligestilling  for  alle  Mag- 
ters Handel.  Tilbage  blev  saa  Spørgsmaalet  om,  hvor 
meget  Tyskland  skulde  have  af  fransk  Kongo.  Herom  for- 
handledes endnu  nogen  Tid,  forst  4.  November  enedes 
man  om,  hvilket  Stykke  der  skulde  lægges  til  Kamerun, 
og  dermed  var  Marokkokrisen  forbi. 

Men  hvad  var  Aarsagen  til,  at  Spændingen  saaledes 
slappedes  i  Slutningen  af  September?  Havde  Kiderlen- 
Wåchter  faaet  Ordre  til  at  mindske  Kravene? 

Der  er  blevet  sagt,  at  Kejser  Wilhelm,  da  de  franske 
Kapitaler  blev  draget  ud  af  Tyskland  og  det  tyske  Penge- 
marked blev  rystet,  havde  en  Konference  med  de  ledende 
Børsherrer,  der  udtalte  sig  med  stor  Betænkelighed  om 
Børssituationen,  hvorefter  han  paalagde  dem  at  sørge  for 
Konsolidering  af  det  tyske  Pengemarked  og  Uafhængighed 
af  Frankrig,  saa  at  Børsen  en  anden  Gang  kunde  mobili- 
sere Tysklands  Pengemagt  lige  saa  hurtigt  som  den  øverste 
Krigsherre  Hærmagten,  og  at  det  var  efter  denne  Kon- 
ference, at  Fordringerne  slappedes.  Er  det  gaaet  saaledes 
til,  har  det  nu  ved  Verdenskrigens  Udbrud  vist  sig,  at  de 
tyske  Børsherrer  har  taget  sig  Kejser  Wilhelms  Ord  ad 
notam. 

Sandsynligere  er  imidlertid   en  anden   Forklaring. 

Netop  i  de  sidste  Dage  af  September  blev  Italien 
uroligt  ved,  at  Ligevægten  paa  Middelhavet  kunde  trues 
af  Marokkopohtiken,  og  den  26.  Septbr.  stak  en  italiensk 
Flaade  i  Søen,  den  28.  laa  den  ved  Kysten  af  Tripolis  og 
den  29.  erklærede  Italien  Krig.  Med  450  af  508  Stemmer 
udtalte  det  italienske  Parlament,  at  Italien  maatte  have 
Kompensation,  naar  Frankrig  fik  Marokko. 

Naar  man  nu  véd,  at  Italien  og  Frankrig  fra  1902  har 
ordnet  sig  saaledes,  at  Italien  skulde  have  Tripolis,  hvis 
Frankrig  og  Spanien  fik  Marokko,  ligger  det  nær  at  an- 
tage, at  Delcassé  har  givet  Italien  et  Vink  om  at  foretage 
Tripolistogtet. 

Thi  det  var  Tyskland  meget  ubelejligt  og  virkede  som 
en  Kæp  i  et  Hjul.  Tripolis  hørte  ind  under  Tyrkiet,  som 
Tyskland  ønskede^  sig  som  Forbundsfælle.  1908 — 09  havde 
den  ene  af  Triplealliancens  Magfer,  Østrig,  taget  Bosnien 
og  Herzegowina.  Det  havde  vanskeliggjort  det  gode  For- 
hold mellem  Tyskland  og  Tyrkiet;  men  1910  var  det  dog 
kommet  i  Gang  igen.  Nu  kom  1911  den  anden  af  Triple- 
alhancens   Magter,    Italien,    og    tog   Tripolis   fra   Tyrkiet. 

Tyskland  fik  en  vanskelig  Stilling.  Holdt  det  med  sin  nye 
Ven  Tyrkiet,  stødte  det  sin  gamle  Allierede.  Og  vel  erklæ- 
rede Italien,  at  det  ikke  vilde  røre  ved  Balkanhalvøen,  men 
Tysklands  Allierede  Østrig  maatte  dog  gøre  det  opmærk- 
somt paa,  at  dets  Nærværelse  heller  ikke  ønskedes  ved 
Albaniens  Kyster,  og  Italiens  B€sætlelse  af  de  græske  Øer 
i  Ægæerhavet  og  dets  Forsøg  paa  ved  Bombardement  af 
Dardanellerne  at  trænge  frem  mod  Konstantinopel  kunde 
bringe  Grækenland  og  Rusland  med,  og  Enver  Beys  An- 
komst til  Tripolis  og  hans  Rejsning  af  Ørkenstammerne 
kunde  bringe  Ægypten   og  derigennem   England  med. 

Det  ligger  derfor  nær  at  antage,  at  det  var  Tripolis- 
togtet,  der  sleb  de  skarpe  Kanter  af  Marokkokrisen. 

Den  var  dog  ikke  helt  forbi  med  den  4.  November. 
Der  var  Efterdønninger  at  mærke,  endog  helt  ind  i  1912, 
Det  var  ikke  alene  det,  at  Forholdet  maatte  ordnes  mellem 
Frankrig  og  Spanien,  der  havde  „pacificeret"  hver  sin 
Del  af  Marokko.  Det  ordnede  de  efter  nogle  Rivninger 
som  de  Venner  de  var.  Værre  blev  det  i  de  to  Lande,  der 
havde  sluttet  Overenskomsten,  Tyskland  og  Frankrig. 
Begge  Steder  var  der  megen  Misfornøjelse. 

I  Tyskland  var  det  ikke  saa  meget  det,  at  Frankrig 
havde  faaet  lagt  8  Millioner  Mennesker  under  sig,  Tysk- 
land kun  1.  Det  var  meget  mere  det,  at  Tyskland  var  veget. 
Det  var  gaaet  som  i  den  1.  Marokkokrise,  hvor  Tyskland 
begyndte  kraftigt  med  Rejsen  til  Tanger,  men  lod  det  løbe' 
ud  i  Algeciras-Konferencen.  Denne  Gang  var  det  begyndt 
kraftigt  med  Afsendelsen  af  „Panlher"  til  Agadir  for  til- 
sidst  at  lade  det  løbe  ud  i  „den  store  Konversation"  i 
Berlin.  Det  krænkede  Tysklands  Ære,  at  det  ikke  havde 
faaet  noget  af  det  Land,  hvorom  Verdensinteressen  havde 
været  samlet;  Overenskomsten  var  bleven  købt  med  Opgi- 
velse af  Tysklands  Stormagtsstilling,  sagde  man. 

Særlig  Betydning  fik  Harmen,  da  Overenskomsten  d. 
9.  November  af  Rigskansleren  Bethmann-Holhveg  blev 
forelagt  i  den  tyske  Rigsdag.  Thi  den  Kritik,  der  bl.  a. 
fra  de  Konservatives  Ordfører,  v.  Heydebrand,  kom  til 
Orde,  blev  ledsaget  paa  demonstrativ  Maade  af  kraftigt 
Bifald  fra  den  tyske  Kronprins,  som  havde  taget  Plads  i 
Hoflogen.  Fra  den  Tid  betragtedes  han  af  Altyskerne  som 
den,  hvorom  de  samlede  deres  Forhaabninger.  For  øvrigt 
havde  Rigsdagen  kun  at  tage  Overenskomsten  til  Efter- 
retning; den  havde  den  Gang  endnu  ikke  Myndighed  til  at 
tage  Beslutning  om  koloniale  Traktater. 

Ogsaa     i    Frankrig     var    der    Misfornøjelse.    Hvorfor 

skulde  Tyskland  have  Kompensation?       Hvad  Ret  havde 
det  dertil?    Hvordan  var  den  Tanke  opstaaet? 

Under  Forhandlingerne  i  Deputeretkammeret  og 
Senatet  kom  disse  Spørgsmaal  stærkt  frem.  Først  efter  et 
Par  Maaneders  Forløb  blev  Marokkooverenskomsten  ende- 
lig vedtaget  i  Januar  1912.  Da  var  man  naaet  til  et  delvisjt 
Svar  paa  Spørgsmaalet.  Ministerpræsident  Caillaux  havde, 
da  han  under  et  foregaaende  Ministerium  var  Finansmini- 
ster, uden  den  daværende  Finansministers  Vidende,  be- 
gyndt paa  en  Forhandling  med  Tyskland  om  et  Jærnbane- 
anlæg  mellem  det  tyske  Kamerun  og  det  franske  Kongo. 
Derved  var  Tanken  opstaaet  om  en  Forbindelse  mellem 
disse  Landsdele.  Derfra  og  til  Forstaaelse  af,  at  Kiderlen- 
Wåchter  kunde  forlange  hele  Fransk-Kongo,  var  imidler- 
tid et  Spring,  og  det  blev  ikke  opklaret,  hvorledes  dette 
var  blevet  foretaget.  Oplysningerne  kostede  <log  Caillaux 
Ministertaburetten,  og  et  nyt  Ministerium  blev  dannet. 
Her  var  Poincaré  Ministerpræsident  og  Udenrigsminister, 
Delcassé  vedblev  at  være  Marineminister. 

Rustningsdebat  Foraar  1912. 

Under  Marokkokrisen  havde  England  resolut  stillet 
sig  paa  Frankrigs  Side,  og  baade  Asquith  og  Lloyd  George 
havde  udtalt  sig  bestemt  mod  Tysklands  Optræden  i 
Agadir. 

Winston  Churchill  sagde  endvidere  i  November  1911, 
efter  at  han  havde  ombyttet  Indenrigsministeriet  med 
Marineministeriet,  at  Bevarelsen  af  Herredømmet  paa  Søen 
var  Grundlaget  for  det  britiske  Rige;  blev  det  tyske  Flaade- 
program  overholdt,  var  Højvandsmærket  naaet. 

Men  Udenrigsministeren  Edward  Grey  søgte  at  bero- 
lige ved  a,t  tale  om  en  „politisk  Alkoholisme",  der  havde 
grebet  Sindene.  England  ønskede  et  venskabeligt  Forhold 
til  Tyskland. 

Asquith  mente  imidlertid,  at  dette  Forhold  ved  Ma- 
rokkokrisen og  Forhandlingerne  efter  denne  var  blevet 
forværret,  og  i  Februar  1912  blev  Krigsministeren  Lord 
Haldane  sendt  til  Tyskland  for  at  udjævne  Kløften.  Han 
havde  Samtaler  baade  med  Kejser  Wilhelm  og  Bcthmann- 
Hollweg,  „frimodig  Meningsudveksling"  kaldte  Asquith 
den  ved  Parlamentets  Aabning  d.  14.  Februar,  „indgaaende 
aabenhjertige  Samtaler",  kaldte  Belhmann-Holhveg  dem 
Dagen  efter  i  den  tyske  Rigsdag.  Hensigten  med  Hal- 
danes  Sendelse  var,  efter  Asquiths  Ord  i  Parlamentet,  „ved 

venskabelige  og  fortrolige  Meddelelser  at  søge  Føling  med 
dem,  der  var  ansvarlige  for  Ledelsen  af  den  tyske  Politik". 
Der  viste  sig  da  ogsaa,  sagde  Asquith,  „paa  begge  Sider  et 
oprigtigt  og  afgjort  Ønske  om  at  skabe  bedre  gensidigt 
Forhold". 

Der  har,  efter  hvad  vi  nu  véd,  endog  været  Tale  om 
at  omsætte  dette  oprigtige  Ønske  i  Form  af  en  Traktat. 
Men  det  lykkedes  ikke. 

Fra  engelsk  Side  vilde  man  love  ikke  at  angribe  Tysk- 
land eller  deltage  i  noget  Angreb  paa  det,  med  mindre 
Tyskland  direkte  udæskede.  Men  fra  tysk  Side  vilde  man 
have  en  Tilføjelse  om,  at  England  vilde  bevare  velvillig 
Neutralitet,  hvis  Tyskland  blev  indviklet  i  Krig  eller  der 
blev  paatvunget  det  Krig  med  en  anden  Magt.  Det  vilde 
altsaa  nærmest  sige:  Frankrig.  Derpaa  vilde  England 
imidlertid  ikke  gaa  ind,  og  Forhandlingerne,  der  efter  Hal- 
danes  Rejse  fortsattes  et  Stykke  ind  i  Marts,  gik  saa  i  Staa. 
Dermed  glippede  dette  Forsøg  paa  at  undgaa  Verdens- 
krigen. Snart  hedder  det  sig,  at  det  var  Lord  Haldane 
selv,  der  havde  ønsket  at  forsone.  Han  var  nemlig  en 
Kender  og  Beundrer  af  tysk  Aandsliv  og  havde  mange  Ven- 
ner ved  de  tyske  Universiteter.  Snart  hedder  det  sig,  at 
det  var  Kejser  Wilhelm,  der  havde  ønsket,  at  der  skulde 
gøres  et  Forsøg,  og  havde  henvendt  sig  til  den  engelske 
Gesandt  i  Berlin,  Mr.  Goschen,  der  da  ogsaa  har  været 
hjemme  paa  Besøg  i  London,  kort  for  Lord  Haldane  rejste. 

Ved  Fremlæggelsen  af  det  engelske  Flaadebudget  gen- 
tog Churchill  derfor  sin  Udtalelse  om,  at  det  var  Englands 
bestemte  Vilje  at  hævde  sin  Overlegenhed  til  Søs,  og  til- 
føjede, at  foreløbig  var  en  Overvægt  paa  60  pCt.  over  den 
tyske  Flaade  tilstrækkelig;  men  forcerede  Tyskland  sit 
Flaadebyggeri,  vilde  England  bygge  to  Skibe  for  hvert  et, 
Tyskland  byggede. 

Dette  vakte  Forbitrelse  i  Tyskland,  og  22.  April  be- 
gyndte man  i  den  tyske  Rigsdag  Forhandling  om  at  bygge 
3  Dreadnoughter  og  2  Krydsere  ud  over  Flaadeprogram- 
met. 

Det  vedtoges  nogle  Maaneder  efter,  hvorpaa  Chur- 
chill i  Juli  fremlagde  Forslag  om  større  engelsk  Flaade. 
Tyskland  holdt  nu  Vs  af  sin  Flaade  i  fuldt  Krigsberedskab; 
dets  Flaadepolitik  styrede  urokkeligt  mod  sit  Maal.  Der 
maatte  bygges  5  Skibe  det  første  Aar  og  4  i  de  følgende. 

Under  den  følgende  Debat  udtalte  Lord  Haldane:  „Vi 
har  i  den  venskabeligste  Form  erklæret,  at  hvis  Tyskland 
gjorde  Anstrengelser,  vilde  vi  gøre  os  des  større  Anstren- 

gelser,  ikke  for  at  gaa  angrebsvis  til  Værks,  men  fordi 
Magten  til  Søs  er  vort  tiele  Liv,  og  fordi  vi  vil  vedblive  at 
være  de  overlegne  til  Søs". 

Disse  Ord  om  at  være  de  overlegne  til  Søs  gaar  be- 
standig igen  i  de  engelske  Ministerudtalelser.  Englænderne, 
som  er  opvoksede  med  den  Forestilling,  at  „Britannia  rule 
the  waves",  at  England  er  Havets  Beherskerinde,  kan  ikke 
forstaa  andet  end,  at  dette  Overherredømme  er  „Grund- 
laget for  det  britiske  Rige",  „en  Nødvendighed",  „vort  hele 
Liv".  Tyskerne,  som  siger,  at  de  kæmper  for  Havets  Fri- 
hed, kan  ikke  forstaa,  at  de  ikke  skulde  have  Ret  til  at 
tilkæmpe  sig  Magt  paa  Havet,  lige  saa  vel  som  Englæn- 
derne gjorde  det  ved  Kamp  med  Spanierne  i  det  16.  Aar- 
hundrede,  med  Hollænderne  i  det  17.  og  med  Franskmæn- 
dene i  det  18.  Derfor  førte  denne  Rustningsdebat  ikke  til 
noget.    De  forstod  ikke  hinanden. 

For  øvrigt  foregik  der  endnu  i  Sommeren  1912  nogle 
Begivenheder,  der  havde  Betydning  for  Spørgsmaalet  om 
Herredømmet  paa  Havet. 

Den  russiske  Duma  vedtog  store  Bevillinger  til  en  ny 
Østersøflaade,  hvorved  Rusland  i  Løbet  af  4 — 5  Aar  kunde 
optræde  som  Flaademagt  i  Østersøen  og  derved  binde  en 
Del  af  den  tyske  Flaade,  og  den  12.  Juli  nedlagde  Kejser 
Nikolaj  Grundstenen  til  den  ny  Flaadestation  ved  Rewal. 

I  August  drog  Ministerpræsident  Poincaré  til  Rusland 
paa  Krydseren  „Condé"  og  havde  vigtige  Samtaler  med 
de  russiske  Statsmænd,  bl.  a.  om  fælles  Flaadeaktion  mel- 
lem den  russiske  og  den  franske  Flaade  og  om  Nyordning 
af  den  russiske  Hær  ved  Grænsen  mod  Tyskland,  naar  et 
tysk  Armékorps  blev  lagt  ved  den  russiske  Grænse. 

Det  var  paa  Vejen  til  Rusland,  at  „Condé",  efter  at 
have  passeret  Store  Bælt,  i  Farvandet  mellem  Femern  og 
Lolland  mødte  en  tysk  Torpedobaad,  der  hilste  og  for- 
svandt, men  faa  Timer  efter  vendte  tilbage  med  24  Krigs- 
skibe, 4  Krydsere  og  20  Torpedobaade,  der  lagde  sig  i  to 
Rækker  og  saluterede  ved  Gjedser.  Det  blev  paastaaet,  at 
der  var  givet  Præsidentsalut  og  ikke  Ministersalut,  og 
dette  gav  i  den  følgende  Tid  Anledning  til  Artikler  i  fran- 
ske Blade  om  „Le  salut  de  Gjedser",  saa  at  der  ikke  blev 
lagt  Mærke  til,  hvad  den  tyske  Æreseskadre  i  dette  Far- 
vand kunde  involvere  med  Hensyn  til  tysk  Opfattelse  af 
Tysklands  Herredømme  ved  Østersøen. 

Ganske  anderledes  Betydning  fik,  hvad  der  skele  i 
September.    Da  blev  den  franske  Flaade  i  Brest  lagt  ned 

i  Middelhavet,  og  den  engelske  Flaadeafdeling  herfra  dra- 
get op  til  Nordsøen,  hvor  nu  England  blev  ene  om  at 
passe  paa  Kysterne.  De  to  Medbejlere  til  Herredømmet 
over  Verdenshavene,  Tyskland  og  England,  blev  herved 
ført  op  med  bred  og  aaben  Front  mod  hinanden. 

Balkankrigen  Efteraaret  1912. 

Tripolistogtet  blev  ikke  for  Italienerne  den  „militære 
Spaseretur",  som  nogle  havde  forestillet  sig.  Da  Enver 
Bey  var  kommen  fra  Berlin,  rejste  han  Ørkenstammerne, 
og  30,000  Ryttere  kom  Hovedstaden  Tripolis  til  Undsæt- 
ning. De  blev  imidlertid  opdagede  fra  Aeroplaner,  der  her 
for  første  Gang  blev  anvendt  i  Krig. 

Men  Araberne  inde  i  Tripolis,  der  vidste,  at  Hjælpen 
skulde  komme,  var  efter  Aftale  falden  de  italienske  Trop- 
per i  Ryggen.  Disse  blev  „terroriserede  af  Frygt"  og  be- 
gyndte et  rent  Massemyrderi  paa  Araberne.  Italien  gik 
derefter  frem  med  Strenghed,  hvilket  blev  anset  for  „en 
militær  Nødvendighed".  I  denne  Anledning  skrev  „Times": 
Man  aner  næppe,  til  hvilke  Grænser  „militær  Nødvendig- 
hed" vil  blive  udstrakt  i  det  20.  Aarhundrede!  Ord,  der  nu 
i  Verdenskrigens  første  Aar  har  vist  sig  at  være  profe- 
tiske. ' 

Tyrkiet  var  imidlertid  magtesløst.  Grækerne  beher- 
skede Havet,  der  kunde  ikke  sendes  Hjælp  til  Tripolis.  En 
Note,  den  tyrkiske  Regering  efter  Myrderierne  sendte  til 
Haager-Konferencens  Magter,  og  hvori  der  stod:  „Civili- 
sationen staar  i  Øjeblikket  i  Fare  for  at  blive  et  Ord", 
virkede  ikke  paa  de  kristne  Stormagter  i  Europa.  Tysk- 
land, der  nok  kunde  ønske  at  hjælpe  Tyrkiet,  var  bundet 
af  Hensyn  til,  at  Tyrkiets  Fjende,  Italien,  var  Tysklands 
Forbundsfælle  i  Triplealliancen. 

Italien  erobrede  da  —  om  end  under  store  Besvær- 
ligheder og  Bekostninger  —  efterhaanden  Tripolis  og 
Kyrenaika,  og  i  Sommerens  Løb  kom  det  til  hemmelige 
Fredsunderhandlinger,  der  førtes  i  Schweitz,  og  i  Efter- 
aaret 1912  til  den  Fred  i  Ouchy  (Lausanne),  hvorved  de 
to  afrikanske  Provinser  blev  afstaaet. 

Denne  Krig  blev  Forløber  for  Balkankrigen.  Tyrkiets 
Anseelse  var  bleven  saa  svækket ,  at  der  udbrød  Oprør 
rundt  omkring  i  Riget.  Makedonien  forlangte  at  styres  af 
en  kristen  Guvernør.  Albanien  vilde  ogsaa  have  Selvstyre, 
og  Arabien,  der  var  misfornøjet  med  Tyrkernes  Ledelse  af 

Muhamedanismens  Sag,  forlangte  foreløbig  det  samme, 
men  tænkte  paa  selv  at  overtage  Ledelsen. 

Det  hjalp  intet,  at  den  tyrkiske  Tronfølger  havde  været 
i  Berlin  og  var  bleven  modtaget  med  al  mulig  Honnør 
baade  af  Kejser  og  Rigskansler  og  Udenrigsminister.  Bal- 
kanstaterne blev  mere  og  mere  urolige.  I  Bulgarien  dan- 
nede sig  en  Liga  til  Osmannernes  Tilintetgørelse.  Kong 
Nikita  af  Montenegro,  Svigerfader  til  den  serbiske  og  den 
italienske  Konge,  vakte  Uro  ved  Grænsen,  men  Stormag- 
terne fik  ham  foreløbig  til  at  holde  sig  i  Ro.  Bulgarske 
Bander  huserede  i  Makedonien.  Foreningen  „Fædrelandets 
Forsvar"  vilde  have  det  tyrkiske  Ministerium  anklaget,  fordi 
det  ikke  havde  sørget  for  Tripolis'  Forsvar.  Regeringens 
Myndighed  undergraves  derved.  Militæropstande  udbryder. 
En  Afdeling  fra  Makedonien  drager  med  Kanoner  op  i 
Bjergene.  Deres  Kammerater  nægter  al  forfølge  dem.  De 
tyrkiske  Tropper  i  Lilleasien  nægter  det  ogsaa.  Regerin- 
gen kan  ikke  skaffe  sig  Lydighed.  Ministeriet  maa  demis- 
sionere. Ingen  tør  danne  et  Ministerium,  da  det  vil  blive 
nødt  til  at  anerkende  Tabet  af  Tripolis  og  Kyrenaika.  En- 
delig kom  der  dog  et  Ministerium  under  en  SOaarig  og 
med  den  85aarige  Kiamil  Pascha  som  bedste  Kraft. 

Under  disse  Uroligheder  var  det  lykkedes  at  danne  et 
Forbund  af  Serbien,  Bulgarien,  Grækenland  og  Monte- 
negro, der  hver  for  sig  haabede  at  nappe  et  Stykke  af  det 
hensmuldrende  Tyrki  og  danne  et  Storserbien,  et  Stor- 
bulgarien, et  Storgrækenland  og  et  udvidet  Montenegro, 
ganske  som  de  europæiske  Stormagter  med  deres  Større- 
Italien,  Større-Tyskland  o.  s.  v.  Baade  dér  og  paa  Balkan 
skærer  imidlertid  de  drømte  Udvidelsescirkler  hinanden, 
saa  at  det  er  vanskeligt  at  skabe  Enighed.  Alligevel  dan- 
nedes „Balkanforhundet" .  Hvem  der  er  Mester  for  det,  er 
ikke  opklaret.  Der  har  været  talt  om  Kong  Georg  af  Græ- 
kenland, og  der  har  været  talt  om  den  russiske  Gesandt  i 
Serbien,  Hartweig. 

Nok  er  det,  paa  Kong  Nikitas  71aarige  Fødselsdag  d. 
8.  Oktober  begyndte  Montenegro  Krigen,  og  Balkanforbun- 
det traadte  frem.  Diplomaterne  havde  mærket,  at  det  trak 
op.  24.  September  havde  den  østrigske  Minister  Berch- 
told  sagt:  „Uafbrudt  lynfyldt  Vejr  fra  Balkanhalvøen  vid- 
ner om  stærk  elektrisk  Spænding  i  den  politiske  At- 
mosfære. Store  Interesser  slaar  paa  Spil  for  Monarkiet." 
Og  5.  Oktober  havde  Asquilh  sagt:  „Det  er  længe  siden, 
den  internationale  Horizont  har  haft  et  saa  truende  Ud- 

seende  som  nu. —  Stormagterne  arbejder  dog  paa 

loyal  Vis  for  at  bevare  Freden. Ethvert  Middel  vil 

blive  forsøgt  for  at  hindre  en  Katastrofe,  hvis  Rækkevidde 
ikke  lader  sig  maale". 

Imellem  disse  to  Udtalelser  havde  der  været  et  inten- 
sivt Arbejde  fra  Diplomaternes  Side  for  at  hindre  Balkan- 
krigen,  og  der  var  opnaaet  en  Fællesudtalelse  fra  baade 
Alliance-  og  Ententemagter,  der  skulde  forelægges  Balkan- 
staterne  som  et  samlet  Udtryk  for  Europas  Vilje.  Men 
Indien  dette  skete,  havde  Kong  Nikita  allerede  begyndt 
Krigen  d.  8.  Oktober,  hvad  enten  dette  nu  har  været  af- 
talt, eller  han  ikke  har  kunnet  holde  sin  og  Montenegri- 
nernes Kamplyst  tilbage. 

Serberne  rykkede  mod  Syd,  Grækerne  gik  mod  Nord. 
Bulgarerne  sejrede  Gang  efter  anden,  indesluttede  Adria- 
nopel og  standsede  først  ved  Tschataldschastillingen  foran 
Konstantinopel. 

Det  var  et  fuldstændigt  Sammenbrud:  I  Løl>et  af  3 
Uger  var  saa  godt  som  hele  det  europæiske  Tyrki  tabt. 

Da  begyndte  der  at  komme  Usikkerhed  i  Balkanfor- 
bundet. Serbien  vilde  have  Nord-Albanien,  Grækenland 
Syd-Albanien,  Østrig  vilde  gøre  Albanien  til  et  uafhængigt 
Fyrstendømme.  Bulgarerne,  der  havde  lidt  store  Tab  under 
d*eres  Fremrykning,  begyndte  at  underhandle  med  Tyr- 
kerne om  Vaabenstilstand  . 

Under  disse  Forhold  lykkedes  det  Stormagterne  at 
faa  en  Fredskonference  i  Stand  i  London,  efter  at  der  den 
3.  December  var  sluttet  Vaabenstilstand.  Overfor  Balkan- 
halvøen havde  det  altid  været  muligt  at  opnaa  nogenlunde 
Enighed.  Lige  fra  Kreta  1867  havde  l>egyndt  Uroligheder, 
havde  man  kunnet  samle  „den  europæiske  Koncert"  til 
Fællesoptræden.  Man  glædede  sig  over,  at  dette  paa  ny 
blev  konstateret,  og  at  Alliance-  og  Ententemagter  kunde 
følges  ad.  Det  var  forøvrigt  Ententemagterne,  der  førte 
an.  Poincaré  var  den  ledende  under  Forberedelserne  til 
Fredskonferencen,  Grey  den,  der  samlede  Traadene  i  Lon- 
don, „Europas  Fredsstifter"  blev  han  kaldt.  Tyskland 
fulgte  villigt  Poincaré  og  Grey.  Triplealliancen  var  optaget 
af  at  ordne  sine  egne  Forhold,  idet  Traktaten  med  Italien 
blev  fornyet,  men  —  som  det  ved  Verdenskrigens  Udbrud 
viste  sig  —  kun  som  defensiv  Alliance. 

I  Juleugen  1912  kom  imidlertid  Enver  Bey  hjem  til 
Konstantinopel. 

Balkankrig  og  Kaprustninger  1913. 

Forhandlingerne  paa  Fredskonferencen  i  London 
truede  flere  Gange  med  at  gaa  i  Staa.  Tyrkerne  vilde  nem- 
lig ikke  udlevere  Adrianopel,  og  man  ventede  da  paa,  at 
den  skulde  blive  nødt  til  at  overgive  sig  paa  Grund  af  Pro- 
viant- og  Ammunitionsmangel. 

Med  Slutningen  af  Januar  1913  lod  det  til,  at  den 
tyrkiske  Regering  var  i  Færd  med  at  opgive  den.  Da 
trængte  Enver  Bey  d.  23.  Januar  med  en  Skare  Tilhængere 
ind  i  Krigsministeriet,  og  under  Tumulter  blev  Krigsmini- 
steren dræbt. 

Fra  dette  Øjeblik  var  der  ikke  Tale  om  at  afstaa 
Adrianopel.  Fredskonferencen  i  London  udsatte  sine  Mø- 
der, Vaabenstilstanden  blev  opsagt  og  Serberne  kom  Bulga- 
rerne til  Hjælp  ved  Adrianopel.  Belejringen  trak  dog  i 
Langdrag.  Først  i  Slutningen  af  Marts  faldt  Adrianopel. 
Kong  Ferdinand  holdt  sit  Indtog  og  truede  med  at  drage 
til  Konstantinopel.  Omtrent  samtidig  var  Kong  Georg  af 
Grækenland  bleven  myrdet  i  Saloniki,  og  hans  Søn  Kon- 
stantin kaldte  sig  Konstantin  den  Tolvte,  hvilket  antydede, 
at  han  betragtede  sig  som  Fortsætter  af  den  byzantinske 
Slægt  i  Konstantinopel,  hvis  sidste  Konge,  Konstantin  XI, 
var  faldet  mod  Tyrkerne  1453.  Baade  Bulgarer  og  Græker 
vilde  til  Konstantinopel,  saa  at  Spændingen  mellem  dem 
steg. 

Tillige  steg  Spændingen  mellem  Bulgarerne  og  Ser- 
berne. Bulgarerne  paastod,  at  de  skulde  have  Monastir, 
Ochrida  o.  fl.  Distrikter;  det  havde  været  en  Aftale,  før 
Krigen  brød  ud.  Serberne  mente,  de  skulde  beholde  disse 
Distrikter,  fordi  de  havde  hjulpet  Bulgarerne  med  at 
erobre  Adrianopel.  De  havde  heller  ikke  faaet  Havn  ved 
Adriaterhavet,  hvor  Stormagterne  var  i  Færd  med  at 
ordne  Fyrstendømmet  Albanien,  eller  ved  Ægæerhavet, 
hvor  Bulgarer  og  Græker  rivaliserede  og  særlig  var  i  Strid 
om  Kavalla. 

Knap  var  derfor  Freden  sluttet  i  London,  hvorved 
Tyrkiet  maatte  afstaa  Adrianopel  til  Bulgarien,  foruden 
hvad  det  maatte  afstaa  til  de  andre  Balkanstater,  før 
Krigen  mellem  de  tidligere  Forbundsfæller  allerede  var  i 
fuld  Gang.  I  denne  anden  Balkankrig  bukkede  Bulgarerne 
fuldstændigt  under  for  Serber  og  Græker,  og  da  saa  ogsaa 
Rumænerne  rykkede  frem  mod  Hovedstaden  Sofia,  benyt- 
tede Enver  Bey  sig  af  Bulgariens  Sammenbrud  og  erobrede 

i  Juli  Adrianopel  tilbage.  Ved  Freden  i  Bukarest  d.  10.  Au- 
gust blev  der  sluttet  Fred  mellem  Balkanstaterne  indbyr- 
des. Hver  af  dem  havde  faaet  sin  gode  Mundfuld  af  det 
europæiske  Tyrki. 

Enver  Bey,  der  imidlertid  var  bleven  Pascha  og  Krigs- 
minister og  Sultanens  Svigersøn  og  den  ledende  Mand  i 
den  tyrkiske  Regering,  vilde  ikke  af  med  Adrianopel,  og 
det  endte  da  med,  at  Tyrkiet  beholdt  den  ved  Freden  i 
Konstantinopel  d.  29.  September. 

Resultatet  af  Balkankrigene  var  blevet  et  glødende 
Had  mellem  Balkanfolkene  og  stærk  Udmattelse  efter  det 
store  Mandefald  og  den  store  Anspændelse  af  Kræfterne. 
Blodsudgydelsen  var  ikke  bleven  indskrænket  til  Slagene; 
efter  Kampene  var  der  blevet  foretaget  hele  Massakrer  i 
Landsbyer,  hvor  der  var  Indbyggere  af  en  anden  Nation 
end  den,  der  i  Øjeblikket  holdt  Landsbyen  besat.  Der  var 
Egne,  hvor  alle  over  18  Aar  var  bleven  nedsablede.  Det 
vilde  svare  til,  at  Tyskerne  dræbte  alle  Danske  i  Nord- 
slesvig over  18  Aar  for  at  bevise,  at  Befolkningen  var  tysk. 
Der  rejste  da  ogsaa  Udsendinge  fra  de  hærgede  Egne  i 
Trakien  rundt  til  de  europæiske  Stormagter  for  at  bede 
dem  om  Hjælp  til  igen  at  komme  tilbage  under  Tyrkerne. 
Og  det  kan  ikke  undre,  at  en  amerikansk  Komité,  der  un- 
dersøgte Forholdene,  kom  til  det  Resultat,  at  der  ikke  var 
en  eneste  af  de  almindelige  Folkeretsregler,  som  ikke  var 
bleven  krænket  i  Balkankrigene. 

Men  —  som  Grey  sagde  2  Dage  efter  Freden  i  Buka- 
rest —  det  var  „lykkedes  Diplomaterne  at  lokalisere  Kon- 
flikten", vel  ikke  at  afværge  den,  som  man  haabede  de 
sidste  Uger,  før  Krigen  brød  ud,  men  dog  at  begrænse  den 
til  Balkanhalvøen.  Alt  var  tilsyneladende  i  det  øvrige  Eu- 
ropa som  før:  Tripleentente  og  Triplealliance,  gamle  Inter- 
essemodsætninger, sædvanlig  Mistillid. 

Imidlertid  havde  det  vist  sig,  hvor  stærkt  Balkan- 
spændingen paavirkede  Europa.  De  nærmeste  Naboer,  Ar- 
vingerne til  det  græske  og  det  romerske  Imperium,  Rus- 
land og  Østrig,  havde  begge  mobiliseret  endog  betydelige 
Troppestyrker  og  været  lige  ved  al  komme  med.  Var  de 
tilfredse  med  Resultatet:  „Balkan  for  Balkanfolkene"? 
Østrig  maaske  i  Øjeblikket,  men  Rusland? 

Og  hvad  var  det  for  en  overnervøs  Tilstand,  hvori 
Europa  var  kommet  efter  Enver  Beys  Optræden  hin  23. 
Januar?  Grey  havde  to  Aar  før  talt  om,  at  en  politisk  Al- 
koholisme havde  grebet  Sindene.  I  Februar  1913  og  de 
følgende  Maaneder  kunde  han  have  lait  om  politisk  Deli- 

rium:  Hærforøgelse  i  Frankrig  og  i  Tyskland  og  i  Belgien 
og  i  Rusland  uden  bestemt  Aarsag. 

I  Frankrig  var  Poincaré  bleven  valgt  til  Præsident  og 
talte  om  Krigsberedskab.  Delcassé  drog  som  fransk  Gesandt 
til  St.  Petersborg.  Der  kom  Forslag  om  at  forlænge  den 
franske  Hærs  Tjenestetid  fra  toaarig  til  treaarig,  for  at  gøre 
den  mere  krigsberedt,  og  uden  Fritagelser,  for  at  gøre  den 
større.  Og  Forslaget  gik  igennem  trods  megen  Modstand 
og  den  store  Udgift  paa  500  Millioner.  Revanchelysten  var 
stærkere  end  nogen  Sinde. 

Og  i  Tyskland  blev  der  fejret  100  Aars  Jubilæum  for 
den  store  nationale  Rejsning  mod  Napoleon.  „Mod  Kor- 
sikaneren slog  Millioner  af  Flammer  fra  et  elementært 
Had,"  skrev  Frankfurter  Zeitung.  „Som  den  Gang  har 
ogsaa  nu  vort  Folk  den  Opgave  at  udvikle  sit  Værn  og 
naa  Fædrene  i  patriotisk  Offervillighed,"  sagde  Kejser 
Wilhelm  ved  en  Raadhusfest  i  Bremen.  „Gud  har  anvist 
det  tyske  Folk  en  Plads  paa  Jorden,  og  vor  Historie  har 
føjet  det  saaledes,  at  Ofre,  store  Ofre,  er  vor  tunge  Lod. 
Det  maa  være  vor  Stolthed  at  bære  dem  villigt,"  sagde 
Rigskansleren  Bethmann-Hollweg  ved  en  Landbrugsfest  12. 
Februar.  —  Det  var  ikke  saa  underligt,  at  der  appelleredes 
til  Offervilligheden;  thi  paa  samme  Tid  fremlagdes  For- 
slag om  en  Udvidelse  af  Fredsstyrken  med  130,000  Mand, 
en  Udgift  een  Gang  for  alle  paa  1000  Millioner  og  paa 
200 — 300  Millioner  aarlig,  Summer,  der  skulde  dækkes  med 
Formueskat  af  de  store  Formuer,  og  som  nu,  efter  at  vi 
har  oplevet  det  første  Krigsaar,  ikke  imponerer  os  synder- 
lig, men  som  den  Gang  bragte  det  tyske  Folk  til  at  knurre. 
Kejser  Wilhelm  holdt  imidlertid  ved  100  Aars  Festerne 
opildnende  Taler,  der  bestandig  bragte  den  tyske  Pa- 
triotisme til  at  gløde,  og  da  han  den  15.  Juni  kunde  fejre 
25  Aarsdagen  for  sin  Regerings  Tiltrædelse,  var  Hærlovens 
Vedtagelse  sikret.  Den  tyske  Kronprins  skrev  omtrent 
samtidig  i  et  Værk  „Tyskland  under  Vaaben"  om  den  her- 
lige Følelse  det  maatte  være  at  gaa  løs  paa  Fjenden,  og  at 
Tyskland  burde  støtte  sig  til  sit  Sværd,  kun  derved  kunde 
det  hævde  den  Plads  i  Solen,  som  det  burde  have. 

Ogsaa  i  Belgien  drøftedes  Hærudvidelse.  Frankrig 
havde  et  halvt  Aar  i  Forvejen  krævet  en  saadan  af  Bel- 
gien; hvis  det  ikke  skete  og  Belgiens  Forsvar  i  det  hele 
ikke  udbedredes,  vilde  en  fransk  Hær  ved  Begyndelsen  af 
en  Krig  marchere  ind  i  Belgien.  I  Juni  blev  det  saa  ved- 
taget at  forøge  Hæren  til  340,000  Mand,  omtrent  hvad 
Frankrig  havde  ønsket. 

Endelig  var  der  ogsaa  i  Rusland,  hvor  den  panslavi- 
stiske  Bevægelse  var  steget  under  og  efter  Balkankrigen, 
Drøftelser  om  Hærudvidelser,  og  her  arbejdede  Delcassé. 
Medens  Strømmen  saaledes  gik  i  Retning  af  Hærfor- 
øgelse, var  der  forholdsvis  tavst  om  Flaadeforøgelse.  I 
den  tyske  Rigsdags  Finansudvalg  sagde  Storadmiralen 
Tirpitz  i  Februar,  at  Tyskland  kunde  gaa  ind  paa  at  nøjes 
med  den  Flaadeforøgelse  af  10  mod  16,  som  Churchill 
havde  foreslaaet  for  Englands  Vedkommende  Aaret  i  For- 
vejen. Churchill  sagde  et  Par  Maaneder  efter,  at  der  tillige 
maatte  være  et  Ferieaar  eller  Hvileaar  1914  eller  1915, 
hvori  hverken  Tyskland  eller  England  byggede  Krigsskibe, 
men  det  vilde  Tirpitz  ikke.  Det  var  i  det  hele  mærkeligt, 
at  England  var  saa  ivrigt  efter  denne  Begrænsning  af 
Flaadebyggeriet.  At  anmode  sin  Rival  om  endelig  ikke  at 
gøre  sig  for  stærk!  Man  kunde  ikke  andet  end  mindes, 
hvorledes  Kejser  Napoleon  HI  1867  og  1869  havde  foreslaaet 
Indskrænkninger  af  Hæren  og  det  sidste  Aar  havde 
ladet  udskrive  10,000  Rekrutter  færre  end  før  og  havde 
foreslaaet  Prøjsen  noget  lignende,  samt  at  Bismarcks 
Svar,  at  noget  saadaiit  var  ganske  imod  det  prøjsiske 
Hærsystem,  smagte  af  det  samme,  som  Kejser  Wilhelms 
Svar,  naar  han  havde  hævdet,  at  Flaadebegrænsning  stred 
imod  det  af  Rigsdagen  billigede  Flaadeprogram. 

At  der  førtes  saa  forholdsvis  rolig  en  Meningsudveks- 
ling mellem  England  og  Tyskland,  havde  maaske  noget 
sin  Grund  i,  at  Kejser  Wilhelm  i  del  foregaaende  Efteraar 
til  tysk  Gesandt  i  London  havde  udnævnt  en  begejstret 
Anglo-German,  Fyrst  Lichnovski,  der  var  ivrig  for  en  god 
Forstaaelse  mellem  England  og  Tyskland  og  med  Smidig- 
hed havde  skabt  sig  en  god  Position  i  de  londonske  Kredse. 
Ham  skyldtes  det  maaske  ogsaa,  at  der  blev  afsluttet  en 
Overenskomst  mellem  England  og  Tyrkiet  om  Bagdad- 
banen. Heri  blev  bestemt,  at  Tyskerne  skulde  bygge  Ba- 
nen videre  til  Basra,  men  derfra  og  til  den  persiske  Bugt 
skulde  England  tage  fat.  Ved  den  persiske  Bugt  havde 
Englænderne  tidligere  sikret  sig  Protektoratet  over  Sul- 
tanen af  Kuweit,  et  Protektorat,  som  Tyrkiet  i  sin  vanske- 
lige Situation  havde  maattet  anerkende. 

Dette  førte  til,  at  der  nogle  Maaneder  senere  ogsaa 
blev  sluttet  Overenskomst  mellem  Frankrig  og  Tyrkiet  om 
Baneforholdene  i  Syrien  og  Mesopotamien,  hvorved  Frank- 
rig bl.  a.  fik  Koncession  paa  en  Bane  fra  Damascus  i  Ret- 
ning af  Jerusalem  og  Havnen  Jaffa. 

Disse   Overenskomster     var    allsaa     ligesom    den    tysk- 

russiske  fra  Potsdamermødet  1910  sluttet  af  Ententemag- 
terne hver  for  sig,  hvoraf  det  fremgik,  at  Entente  ikke 
krævede  Fællesoptræden. 

Det  havde  endvidere  vist  sig,  at  det  gik  med  det  noget 
fjernere  Orient,  som  det  var  gaaet  med  det  nærmere: 
Spørgsmaalene  derovre  blev  klaret  uden  Krise  for  det 
gamle  Europa. 

I  Efteraaret  1913  var  det  saaledes,  som  om  der  var 
kommet  nogen  Ro  efter  den  stærke  Spænding  om  For- 
aaret,  og  —  Fredspaladset  i  Haag  blev  indviet  til  frem- 
tidige Fredskongresser. 

Zabern-AfFæren  1913—14. 

Just  som  det  klarede  i  Orienten,  trak  det  sammen  mod 
Vest.  Det  havde  mange  Gange  i  Aarenes  Løb  set  mørkt 
ud  over  Vogeserne.  Den  ene  „Affære"  havde  staaet  paa 
Dagsordenen  efter  den  anden,  lige  fra  Schnåbele-Affæren 
1887  til  Grafenstaden-Affæren  i  1912,  og  alle  havde  de 
efterladt  deres  Brod. 

Efterhaanden  som  Altyskerne  fik  mere  og  mere  Ind- 
flydelse paa  den  ene  Side  af  Grænsen,  og  Nationalisterne 
paa  den  anden,  blev  Rivningerne  hyppigere  og  hyppigere. 
Særlig  i  de  to  Foraarsmaaneder  1913,  Februar  og  Marts, 
da  Krigsfeberen  rasede  over  hele  Europa  og  Rustnings- 
forslagene  drøftedes.  Den  10.  Marts  havde  „Kolnische  Zei- 
tung"  skrevet:  „Aldrig  har  Forholdet  til  vor  vestlige  Nabo 
været  saa  spændt  som  nu;  aldrig  har  Hævntanken  dér  vist 
sig  saa  utilsløret.  Aldrig  er  det  blevet  saa  aabenbart,  at 
man  i  Frankrig  kun  forlanger  den  russiske  Forbunds- 
hjælp  og  det  engelske  Venskab  til  det  Formaal  at  erobre 
Elsass-Lothringen  tilbage. Frankrig  vil  benytte  en- 
hver Lejlighed  til  at  marchere  mod  Tyskland,  naar  det 
tror  at  kunne  sejre.  Vi  behøver  ikke  at  søge  Grunden  til, 
at  vi  maa  forøge  vor  Hær,  langt  borte,  men  tage  den,  hvor 
den  ligger  synlig  for  enhver  paa  Gaden;  vi  vil  tydelig  pege 
mod  Vest;  dér  sidder  Fredsforstyrreren".  Og  de  franske 
Blade  havde  talt  om  den  tyske  Hærforøgelse  som  en  Trusel, 
der  føltes  som  et  Stik  i  Hjertet.  „Ogsaa  i  Politik  kommer 
de  store  Tanker  fra  Pljertet.  Frankrigs  store  Tanke  er  at 
svare:  Lige  for  lige."  Derfor  maatle  den  3aarige  Tjeneste- 
tid og  de  500  Millioner  vedtages.  Og  Oberst  de  Cirrieux 
havde  i  „Det  omringede  Tyskland"  skrevet:  „Den  Dag  vil 
være  skøn,  der  befrier  alle  Tyskhedens  Trælle:  Elsasser  og 
Lothringer,    Polakker   og    Danske,    Tjekker   og   Tyrolere, 

Dalmatinere  og  Kroater,  Serber  og  Bosniaker.  Og  ved 
denne  skønne  Krig  vil  Frankrig  igen  komme  i  Spidsen  for 
Folkene  ligesom  tidligere." 

I  Maj  kom  der  Forbud  mod  franske  Aviser  i  Elsajss- 
Lothringen.    Det  hidsede  Nationalisterne  yderligere. 

Og  hen  paa  Sommeren  eller  maaske  allerede  før  synes 
Kejser  Wilhelm  at  have  opgivet  at  gaa  over  i  Historien  som 
„Fredskejseren",  hvad  han  flere  Gange  tidligere  har  an- 
ført som  sin  Ærgerrigheds  Maal. 

Da  Kong  Albert  af  Belgien  5.  og  6.  November  var  paa 
Besøg  i  Potsdam,  skal  Kejser  Wilhelm  saaledes  have  sagt, 
at  han  ansaa  en  Krig  med  Frankrig  for  uimdgaaelig,  ja 
nærforestaaende.  Frankrig  vilde  aabenbart  have  Krig. 
Pariserjournalisterne  ophidsede  jo  dertil,  og  Loven  om  den 
Saarige  Tjenestetid  var  jo  et  Bevis. 

Under  disse  Forhold  kunde  Zabern-Affæren  let  være 
bleven  Anledningen  til  Verdenskrigen. 

I  den  elsassiske  By  Zabern  garnisonerede  et  tysk  Re- 
giment, hvis  Officerer  optraadte  meget  anmassende  over- 
for Befolkningen.  Altyskerne  forlangte  stadig  et  skrap- 
pere Regimente,  flere  Forbud,  mere  Politi,  flere  Embeds- 
mænd, og  kunde  de  civile  ikke,  maatte  de  militære  træde 
til.  En  20aarig  Løjtnant  v.  Forstner  var  paavirket  deraf, 
brugte  Skældsord  overfor  Rekrutterne,  skønt  det  var 
forbudt  i  en  Regimentsbefaling  af  1903,  og  forlangte,  at 
Soldaterne,  naar  de  meldte  sig,  skulde  sige:  „Jeg  er  en 
W^ackes!"  Hvilket  betyder  saadan  noget  som:  „Jeg  er  et 
Kvæg!" 

Det  forte  til,  at  han  blev  ugleset  og  blev  mødt  paa 
Gaden  med  fjendske  Miner  og  haanende  Tilraab,  baade 
naar  han  gik  alene  og  i  Selskab  med  andre  Officerer. 
Af  dette  opstod  der  efterhaanden  Gadetumulter,  idet 
elsassisk  Ungdom  samlede  sig  udenfor  Kaféer,  hvor  v. 
Forstner  og  hans  Kammerater  var  gaaet  ind,  o.  lign. 
Dette  førte  til  større  og  større  Menneskemængder  paa  Ga- 
den i  de  mørke  Novemberaftener.  Derefter  Gadeafspær- 
ring og  Politiindskriden.  Og  saa:  militær  Afpatrouillering 
og  militære  Vagtposter,  Regimentschefen,  Oberst  Reuter, 
skubber  den  civile  Embedsmyndighed  til  Side.  Fængs- 
ling af  Borgere.  Skud  paa  en  Skildvagt  en  mørk  Aften. 
Mer  Fængsling  af  Borgere. 

Herved  er  Affæren  gaaet  over  til  at  faa  indrepolitisk 
Betydning.  Den  fremdrages  i  den  tyske  Rigsdag  allerede 
d.  3.  Decbr.  Al  civil  Harme  over  Militærets  overmodige 
Optræden  i  hele  Tyskland  faar  Luft.    Rigskansleren,  Beth- 

mann-Holhvcg,  der  søger  at  forsvare,  faar  et  Mistillids- 
votum med  293  Stemmer  mod  59.  Oberst  Reuter  ankla- 
ges for  at  have  tilrevet  sig  Eksekutivmagten  imod  Civil- 
myndigheden i  Zabern,  skønt  denne  var  bleven  støttet  af  de 
overordnede  Civilmyndigheder  lige  til  Provinsregering  og 
Statholder.  Oberst  Reuter  frikendes,  og  den  tyske  Kron- 
prins lykønsker,  fordi  Officererne  skal  beskyttes  mod 
Forhaanelser.  Kejser  Wilhelm  bestemmer,  at  Garnisonen 
i  Zabern  skal  forlægges.  Kommandanten  suspenderes  og 
Løjtnanten  forflyttes.  Kronprinsen,  der  efter  sin  Optræ- 
den d.  9.  Novbr.  1911  under  v.  Heydebrands  Kritik  af 
tysk  Udenrigspolitik  i  Marokkokrisen  havde  været  forvist 
til  Danzig,  kom  tilbage  til  Berlin  til  Generalstaben. 

Hele  Affæren,  der  stod  paa  et  Par  Maaneder  ind  i 
1914,  havde  den  franske  Presse  fulgt  med  den  mest  le- 
vende Opmærksomhed.  Dens  Sympati  var  hos  de  elsas- 
siske  Rekrutter,  de  elsassiske  Borgere  og  de  elsassiske 
Soldater.  Ogsaa  i  Tyskland  mærkedes  det  ofte,  at  Af- 
færen havde  et  stærkt  ydrepolitisk  Moment.  Saaledes  skrev 
Politipræsidenten  i  Berlin,  v.  Jagow,  i  et  Forsvar  for  Løjt- 
nant V.  Forstuer  og  de  øvrige  tyske  Officerer,  at  de  ikke 
burde  anklages  og  dømmes;  thi  man  maatte  huske  paa, 
at  de  „næsten  stod  i  Fjendeland".  Dette  var  altsaa  tysk 
Opfattelse  af  Elsass  efter  43  Aars  Erobring,  at  det  maatte 
betragtes  som  „næsten  fransk",  en  Udtalelse,  som  de 
franske  Blade  inkasserede.  Men  tillige  laa  der  det  i  Ordene, 
at  Tyskerne  betragtede  Franskmændene  som  „Fjender", 
skønt  der  dog  ikke  var  Krig  mellem  dem,  hvilket  viser, 
hvor  stærkt  Nationalhadet  var. 

Og  der  kom  endnu  en  Efterdønning  efter  Affæren, 
som  virkede  i  samme  Retning.  Den  elsass-lothringske  Re- 
gering med  Statholderen,  Grev  Wedel,  i  Spidsen  begærede 
sin  Afsked,  fordi  dens  Optræden  var  bleven  desavoueret 
ved  Oberst  Reuters  Frifindelse,  og  da  Kejser  Wilhelm  no- 
gen Tid  efter  havde  udnævnt  en  ny  Statholder,  der  op- 
traadte  med  Strenghed,  afsatte  Embedsmænd,  forbød 
franske  Farver  og  truede  med  at  udvise  mindst  10,000 
Elsassere  som  „låstige",  vakte  dette  ny  Bevægelse  i 
Frankrig. 

De  sidste  Maaneder  før  Krigens  Udbrud  1914. 

Fra  alle  de  3  Urocentre,  der  havde  truet  Verdens- 
freden i  de  sidste  50  Aar,  liavde  der  1911 — 13  værel 
Fare. 

1911  var  det  Kolonispændingen,  der  havde  givet  sig 
Udslag  i  Marokkokrisen. 

1912  var  det  Balkanspændingen,  der  havde  ført  til 
Balkankrigene. 

1913  var  det  Vogeserspændingen,  der  havde  vist  sig 
under  Zabernaffæren. 

Alle  tre  Gange  var  Faren  dog  drevet  over. 
Marokkokrisen  var  løbet  ud  i  „den  store  Konversation" 
i  Berlin. 

Balkankrisen  var  ved  „den  europæiske  Koncert"s 
Sammenspil  bleven  begrænset  til  Balkan. 

Og  Zabern -Affæren  havde  faaet  afslebet  sin  skarpe 
Kant  mod  Frankrig,  ved  at  den  i  saa  høj  Grad  var  bleven 
et  indretysk  Spørgsmaal  om  Forholdet  mellem  militære 
og  civile. 

Men  alle  tre  havde  de  dog  skærpet  de  storpolitiske 
Modsætninger  i  Europa. 

Ved  Marokkokrisen  1911  var  Forbindelsen  mellem 
Frankrig  og  England  bleven  styrket;  der  havde  været 
baade  Samtaler  og  Aftaler  om  Fællesoptræden  til  Lands 
og  til  Vands.  Derved  havde  Marokkokrisen  skærpet  Mod- 
sætningsforholdet mellem  England  og  Tyskland. 

Ved  Balkankrisen  1912  var  Forholdet  mellem  Østrig 
og  Rusland  bleven  forværret.  Det  franske  Blad  „Le  Ma- 
lin" har  afsløret  Forhandlingerne,  der  gik  forud  for 
Balkanforbundet,  og  offentliggjort  baade  den  serbisk- 
bulgarske og  den  græsk-bulgarske  Traktat.  Herefter  har 
Balkanforbundet  haft  til  Opgave  først  at  knuse  Tyrkiet 
og  derefter  Østrig,  og  Rusland  har  staaet  bagved  Forbun- 
det og  skulde  spørges  til  Raads,  Oplysninger,  der  maatte 
berøre  Østrig  ilde.  —  Ogsaa  Forholdet  mellem  Østrig  og 
Serbien  blev  mere  spændt,  fordi  Serberne  efter  at  have 
sejret  baade  i  1.  og  2.  Balkankrig  blev  mere  udæskende 
end  før,  og  Østrig  ikke,  uden  at  miste  sin  Anseelse  over- 
for sine  slaviske  Undersaatter,  kunde  se  roligt  paa  den 
serbiske  Chauvinisme. 

Endelig  var  ved  Zabern- Affæren   1913  Hadet  mellem 

Frankrig  og  Tyskland  blevet  endnu     mere  hvidglødende 
end  før. 

Alligevel  syntes  der  i  Foraaret  191A  at  være  mere 
politisk  Vindstille  end  i  de  foregaaende  Aar. 

Rigtignok  stod  der  2.  Marts  i  „Kolnische  Zeitung" 
en  Artikel  om,  at  Rusland  inden  1917  vilde  have  5  nye 
Armekorps  og  et  Net  af  strategiske  Baner  i  Polen,  og 
dette  kunde  passe  sammen  med  Rygterne  om,  at  Delcassé 
som  Gesandt  i  St.  Petersborg  havde  aftalt  en  Krigsplan, 
ifølge  hvilken  Rusland  skulde  benytte  Polens  fremskudte 
Beliggenhed  til  straks  ved  en  Krigs  Begyndelse  at  lade 
sine  Hære  rykke  frem  mod  Berlin.  Samtidig  skulde  Frfmk- 
rig  begynde  Offensiv  fra  Vest,  det  var  derfor  Frankrig 
søgte  at  forøge  sin  Hær  ved  Indførelse  af  den  treaarige 
Tjeniestetid,  hvad  Rusland  havde  krævet  til  Gengæld  for 
den  fremskudte  Stilling  i  Polen,  som  Rusland  havde  været 
meget  betænkelig  ved  —  med  Rette,  viser  det  første 
Krigsaar. 

Og  Børserne  blev  urolige,  og  Kurserne  gik  ned.  Især 
da  et  Petersborg  Blad  i  en  Artikel,  der  paastodes  affattet 
af  Krigsministeren  og  billiget  af  Zaren,  erklærede,  at  Rus- 
land var  rede  til  at  slaas  og  for  Fremtiden  ikke  vilde  ind- 
skrænke sig  til  Defensiven,  men  ogsaa  tage  Offensiven, 
eftersom  dets  Hær  var  forøget,  dets  Flaade  bedre  og  dets 
Artilleri  andre  Nationers  overlegent.  Og  „Berliner  Tage- 
blatt"  udtalte,  at  Rusland  blev  for  overmodigt  overfor 
Østrig;  det  vilde  vist  blive  nødvendigt  at  paabegynde  en 
Præventivkrig,  d.  v.  s.  Krig,  før  Rusland  havde  faaet  sine 
Hære,  sin  Flaade  og  sit  Artilleri  i  Orden  og  bygget  de  nye 
Jærnbaner  i  Polen. 

Men  da  saa  baade  den  russiske  Udenrigsminister  Sas- 
sonoff  og  den  tyske  Udenrigsminister  v.  Jagow,  der  var 
bleven  udnævnt  efter  Kiderlen-Wåchters  Død,  dementerede 
og  beroligede,  vendte  Tilliden  til  Freden  tilbage  trods  Kla- 
ger over  gensidige  Spionerier,  særlig  ved  Flyvere,  der  fløj 
over  Grænserne.  Man  var  jo  ogsaa  de  foregaaende  xVar 
bleven  saa  vant  til  Opskræmthed. 

At  Tyskland  havde  sendt  en  Militærmission  til  Kon- 
stantinopel under  General  Liman  v.  Sanders,  havde  ogsaa 
nogle  Maaneder  vakt  Opmærksomhed  og  i  Rusland  og 
Frankrig  Vrede,  især  da  han  og  Enver  Pascha  syntes  at 
ville  reformere  det  tyrkiske  Hær-  og  Forsvarsvæsen,  men 
da  det  hed  sig,  at  hans  Stilling  kun  var  at  betragte  som 
en  Generalinspektørs,  svarende  til  den,  v.  der  Goltz  tid- 
ligere havde  haft,  lagde  Bevægelsen  sig. 

Der  sænkede  sig  som  et  Havblik  over  Europa.  De 
enkelte  Vindstød  i  de  følgende  Maaneder  krusede  kun  lige 
Overfladen. 

I  April  fejrede  franske  og  engelske  Blade  Tiaarsdagen 
for  Overenskomsten  af  8.  April  1904;  men  da  der  blev^ 
Tale  om  at  betegne  Ententen  som  en  Alliance,  nægtede 
England  det,  hvilket  vakte  Tilfredshed  i  Tyskland. 

I  Maj  var  der  irredentistiske  Gadetumulter  i  Venedig, 
hvorved  man  brændte  en  østrigsk  Fane  og  raabte  Leve 
for,  at  Triest  snart  maatte  komme  under  Italien. 

Kejser  Wilhelm  søgte  at  udsone  sig  med  Bismarcks 
Tilhængere,  opkaldte  en  stor  Dreadnought  efter  Bismarck 
og  lod  en  Grevinde  af  Familien  Bismarck  døbe  den,  da 
den  løb  af  Stabelen.  Det  foregaaende  Aar  havde  han  ud- 
sonet sig  med  Hannoveranerne,  hvis  Konge  var  bleven 
fordrevet  1866,  da  han  havde  holdt  med  Østrig.  Hans 
Søn,  Hertugen  af  Cumberland,  havde  siden  levet  uden  for 
Tyskland:  men  Kejser  Wilhelm  lod  sin  Datter  Victoria 
holde  Bryllup  med  hans  Søn  Ernst  August,  der  derefter 
var  bleven  Hertug  af  Brunsvig.  Paa  denne  Maade  var 
saa\-el  Minderne  om  66  som  om  88  bleven  udslettede,  saa 
at  disse  Kløfter  indenfor  det  tyske  Folk  var  bleven  ud- 
jævnede. 

I  Juni  begyndte  der  imidlertid  at  vise  sig  mørke  Skyer 
paa  den  politiske  Himmel,  og  i  Juli  samlede  de  sig. 

I  „Times"  for  5.  Juni  skrev  Admiral  Sir  Percy  Scott: 
„Efter  Fremkomsten  af  Undervandsbaade,  navnlig  i  For- 
bindelse med  Hydroaeroplaner,  er  Søkrigen  undergaaet  en 
Revolution.  Ingen  Flaade  kan  gøre  et  dødeligt  Angreb  ved 
klareste  Dagslys.  —  —  —  Unge,  uforfærdede  Søofficerer 
med  Dristighed  og  Vovemod,  og  dem  har  England  nok  af, 
vil  leve  over  eller  under  Søen.  Kravene  til  deres  Nerve- 
system vil  blive  saa  store,  at  en  Tjenestetid  af  ret  lang  Va- 
righed ikke  vil  være  tilraadelig." 

Trods  de  sidste  fortrøstningsfulde  Linier  var  Artiklen 
en  Profeti  om  den  Undervandskrig,  vi  nu  oplever,  og  den 
vakle  i  England  Tvivl  om  Betydningen  af  Dreadnoughter 
og  Superdreadnoughter. 

I  Midten  af  Juni  besøgte  Kejser  Wilhelm  og  flere  den 
østrigske  Tronfølger  Erkehertug  Frans  Ferdinand  paa  hans 
Slot  Konopitch,  et  Besøg,  der  sikkert  har  haft  Betydning 
for  alt  det,  der  snart  fulgte  og  følger. 

23.  Juni  blev  Kielerkanalen  indviet,  efter  at  den  var 
gjort  dybere  og  bredere,  saa  de  store  Dreadnoughter  kunde 
passere  frem    og    tilbage    mellem  Østersøen  og  Nordsøen. 

Omtrent  ved  denne  Tid,  maaske  ved  denne  Lejlighed 
brugte  Kejser  Wilhelm  de  samme  Ord  som  Bismarck  den 
6.  Februar  1888:  „Wir  Deutsche  fiirchten  Gott,  sonst  nichts 
auf  der  Welt". 

28.  Juni  blev  den  østrigske  Tronfølger  Erkehertug 
Frans  Ferdinand  og  hans  Gemalinde  myrdede  i  Bosniens 
Hovedstad  Serajevo  af  to  unge  serbiske  Gymnasiaster. 
Bomberne  havde  de  faaet  af  en  serliisk  Officer.  Det  viste 
sig,  at  der  havde  bestaaet  en  Sammensværgelse,  og  at  den 
storserbiske  Nationalforening  stod  bagved. 

14  Dage  efter  døde  den  russiske  Gesandt  i  Belgrad, 
Hartweig,  som  menes  at  være  den  egentlige  Skaber  af 
Balkanforbundet.   Det  fortaltes,  at  han  var  bleven  myrdet. 

I  Begyndelsen  af  Juli  udtalte  den  franske  Senator 
Humbert,  at  den  franske  Hær  var  gammeldags  og  mang- 
lede Officerer  og  Artilleri.  Clemenceau  sagde,  at  han  ikke 
siden  1870  havde  oplevet  et  saa  foruroligende  Parlaments- 
møde. 

I  Midten  af  Juli  udkom  en  Piece  af  en  tysk  Officer,  der 
bebudede  Krig  1915.  Den  tyske  Kronprins  sendte  ham  en 
begejstret  Tak. 

Den  23.  Juli  sendte  den  østrigske  Regering  en  Note 
til  Serbien  og  forlangte  Svar  i  Løbet  af  48  Timer.  I  Noten 
blev  det  hævdet,  at  serbiske  Officerer  og  Embedsmænd 
var  direkte  medskyldige  i  Dobbeltmordet  i  Serajevo.  Østrig 
forlangte  Afstraffelsen  af  de  kompromitterede  Officerer, 
Opløsning  af  den  storserbiske  Nationalforening  Narodna 
odbrana,  Forbud  mod  Blade,  der  arbejdede  for  et  Stor- 
serbien, Censur  over  Skolebøger,  hvori  der  var  prædiket 
Had  til  Østrig,  Afskedigelse  af  en  Række  Embedsmænd  og 
Tilladelse  for  østrigske  Embedsmænd  til  at  foretage  rets- 
lig Undersøgelse  i  Serbien  i  Anledning  af  Mordet. 

Den  25.  Juli  svarede  Serbien  paa  Østrigs  Ultimatum; 
det  gik  ind  paa  Østrigs  Fordringer  undtagen  den  sidste  om 
Østrigs  Indblanding  i  dets  Retsvæsen,  som  det  mente  var 
stridende  mod  dets  Suverænitet. 

Grey  foreslog,  at  England,  Tyskland,  Frankrig  og 
Italien  skulde  mægle  mellem   Østrig  og  Serbien. 

Østrig  erklærede,  at  det  ikke  vilde  modtage  en  Mæg- 
ling, og  Tyskland  erklærede,  at  det  ikke  vilde  paatvinge 
Østrig  en  saadan. 

Den  27.  Juli  kom  Præsident  Poincaré  fra  Rusland, 
hvor  han  og  Zaren  havde  talt  om  „det  uløselige  Forbund 
mellem  Frankrig  og  Rusland",  og  vilde  have  været  til  Kø- 
benhavn, men  bøjede  af  ved  Falslerbo  og  sejlede  gennem 


67 


Store  Bælt  hjem  til  Frankrig.  Samme  Dag  dampede  Kej- 
ser Wilhelm,  der  havde  været  paa  sin  aarlige  Norgesrejse, 
mod  Syd  til  Kiel. 

Og  saa  var  Verdenskrigen  der.  Foraarets  forholdsvise 
Ro  havde  kun  været  Stilheden  før  Stormen. 

Den  28.  Juli  Kl. 6  Aften  erklærede  Østrig  Serhien  Krig. 

Den  1.  August  Kl.  7'"  Aften  erklærede  Tyskland  Rus- 
land Krig. 

Den  3.  August  erklærede  Tyskland  Frankrig  Krig. 

Den  4.  August  Kl.  7  Aften  erklærede  England  Tysk- 
land Krig. 

Den  franske  Konsejlspræsident  sagde:  Vi  er  uden 
Frygt  og  Dadel. 

Den  tyske  Rigskansler  erklærede:  Vi  har  rene  Hæn- 
der og  ren  Samvittighed. 

Den  engelske  Premierminister  udtalte:  Ingen  Sinde  er 
en  Nation  gaaet  i  Krig  med  renere  Samvittighed. 


Afslutning. 

Mordet  i  Serajevo  blev  saaledes  Anledningen  til  Kri- 
gen. Det  blev  Balkanspændingen,  den,  som  Europa  hidtil 
havde  vidst  at  holde  sig  fra  Livet,  der  gav  Stødet  til 
Krigen. 

Men  Aarsagen,  den  dybere  liggende  Grund?  Ja,  den 
ligger  i  alt,  hvad  der  er  gaaet  forud,  særlig  de  sidste  50 
Aar,  og  lige  saa  godt  i  Vogeserspændingen  som  i  Balkan- 
spændingen og  fuldt  saa  godt  som  i  disse  i  Kolonispæn- 
dingen og  dens  Udvidelse:  Konkurrencen  om  Verdens- 
havene. 

Naar  der  er  sagt,  at  man  kunde  nævne  2 — 300  Per- 
soner, der  er  den  egentlige  Skyld  i  Krigen,  fordi  de  har 
villet  den,  maa  man  erindre,  at  disse  2 — 300,  hvis  Navne 
for  en  Del  kan  uddrages  af,  hvad  her  er  skrevet,  kun  er  de 
Organer,  hvorigennem  Folkenes  Tanker  og  Vilje  har  givet 
sig  Udtryk. 

Det  gaar  med  Folkenes  Vilje  og  Handlinger  som  med 
det  enkelte  Menneskes.  De  udspringer  af  Folkesjælen, 
der  ligesom  det  enkelte  Menneskes  Sjæl  har  sit  Vokse- 
f€lt  i  Underbevidstheden.  Som  et  fint  forgrenet  Mycelie- 
væv  breder  Underbevidstheden  sig  under  Sjælens  Over- 
fladeliv, 

I  Dybet  under  Overfladen  samles  alt:  Erindringer  om 
tidligere  Handlinger  og  Fornemmelsen  af  deres  Betydning, 

Sanseindtrykkenes  uhyre  Mængde  og  Følelsernes  og 
Stemningernes  Tonebrus.  Alt  indgaar  den  mærkeligste 
Forening,  alt  paavirker  det  hinanden  og  frembringer  en 
Gæring  og  Grøde,  der  giver  Vækst  til  stadig  nye  Spirer. 
De  færreste  kommer  over  Bevidsthedens  Tærskel,  endnu 
færre  naar  frem  til  Handling.  Det  hele  danner  et  kalejdo- 
skopisk Billede,  hvis  stadige  Vekslen  skyldes  Paavirknin- 
ger  baade  udefra  og  indefra. 

En  Sanger,  en  Digter,  en  Prædikant,  en  Avis,  en 
Folketaler,  en  Bog,  en  Samtale,  et  Møde  —  hele  Livets 
Vekselspil  kan  udløse  af  Sjælen  enkelte  Tanker,  enkelte 
Stemninger,  enkelte  Handlinger. 

Som  det  gaar  det  enkelte  Menneskes  Sjæl,  gaar  det 
ogsaa   Folkesjælen.    Ogsaa   den  har   sin   Underbc  .idsthed 

Hver  en  Stemning  af  Nag  og  Nid  til  dem  paa  den 
anden  Side  Grænsen,  hver  en  hadefuld  Erindring  om  gam- 
mel Forurettelse,  hver  en  uklar  Hævntanke  og  vag  Hævn- 
følelse bundfældes  i  Folkesjælen  sammen  med  begejstret 
Tro  paa  egen  Betydning  og  forhaabningsfulde  Forjættelser 
om  fremtidig  Storhed  i  Forening  med  halvskjult  Mad- 
begær og  dunkel  Magtsyge  og  Ærgerrighed. 

Og  alt  dette  bringes  frem  bl.  a.  ogsaa  ved  Statsmænds 
og  Politikeres  Ord  og  Handlinger.  De  giver  derfor  kun 
Udtryk  for,  hvad  Folkesjælen  ruger  over  i  sine  hemmelig- 
hedsfulde Dybder.  Det  er  den,  der  har  Muligheden  for  at 
lade  sig  lede  eller  ikke  lede,  for  al  stemme  imod  eller  lade 
sig  rive  med. 

Men  Folkesjælen  dannes  af  alle  de  enkelte  Menneskers 
Sjæle.  Det  er  den  enkelte,  der  bærer  Skylden  for,  hvad 
der  hver  Dag  og  hver  Time  optages  i  Sjælen,  forbitrer  og 
forvirrer,  højner  og  fornedrer,  begejstrer  og  forstemmer. 
Skylden  ligger  derfor  ikke  hos  de  ledende  Statsmænd  og 
Politikere.    Skylden  ligger  hos  os  alle. 

